މި އަންނަ ރޯދަމަހުގެ 1 ވަނަ ދުވަހު ރާއްޖޭގެ މީހުން ދިރިއުޅޭ ކޮންމެ ރަށެއްގައި އެމްޑީޕީގެ އިދާރާއެއް ގާއިމްކުރައްވާނޭ ކަމަށް އެމްޑީޕީގެ ޗެއަރޕާސަން ވިދާޅުވެއްޖެ – Maldivian Democratic Party\nމި އަންނަ ރޯދަމަހުގެ 1 ވަނަ ދުވަހު ރާއްޖޭގެ މީހުން ދިރިއުޅޭ ކޮންމެ ރަށެއްގައި އެމްޑީޕީގެ އިދާރާއެއް ގާއިމްކުރައްވާނޭ ކަމަށް އެމްޑީޕީގެ ޗެއަރޕާސަން ވިދާޅުވެއްޖެ\nއެމްޑީޕީގެ އިދާރީ ހިންގުން މިހާރަށްވުރެ ހަރުދަނާ ކުރެއްވުމަށް އެ ޕާޓީގެ ޗެއަރޕާސަން (ރީކޯ މޫސާ މަނިކު) ކުރައްވަމުން ގެންދަވާ މަސައްކަތްޕުޅުގެ ދަށުން، މި އަންނަ ރޯދަ މަހުގެ ފުރަތަމަ ދުވަހު ރާއްޖޭގެ މީހުން ދިރިއުޅޭ ހުރިހާ ރަށެއްގައި އެމްޑީޕީގެ އިދާރާއެއް އިފްތިތާޙްކުރެވޭނޭ ކަމުގައި އެމަނިކުފާނު ވިދާޅުވެއްޖެއެވެ.\nހައްދުންމަތީގެ އެމްޑީޕީގެ އިސް ޙަރަކާތްތެރިންނަށް އަމާޒުކޮށްގެން މިއަދު މި ރަށުގައި ބޭއްވި މަސައްކަތު ބައްދަލުވުން ނިންމަވާލައްވަމުން އެމްޑީޕީގެ ޗެއަރޕާސަން ދެއްކެވި ވާހަކަފުޅުގައި އެމްޑީޕީގެ އޮފީސް ނެތް ރަށްރަށުގައި އޮފީސްތައް ގާއިމްކޮށް، އޮފީހެއް ގާއިމްކުރެވެން ނެތް ރަށްރަށުގައި އެމްޑީޕީގެ އިދާރީ ޑެސްކެއް ގާއިމްކޮށްގެން ނަމަވެސް ރާއްޖޭގެ މީހުން ދިރިއުޅޭ ހުރިހާ ރަށޭއްގައި ރޯދަމަހުގެ ފުރަތަމަ ދުވަހު އެޕާޓީގެ އިދާރާއެއް ގާއިމްކޮށް، އެކަން އިފްތިތާޙް ކުރައްވާނޭ ކަމަށެވެ. އަދި މިފަދަ އިދާރާތައް ހިންގުމުގައި އެމްޑީޕީގެ ގޮފިތަކާއި، ދާއިރާތަކާއި، އެމްޑީޕީގެ ކައުންސިލަރުންގެ އެހީތެރިކަން ވަރަށް ބޮޑަށް ބޭނުންވާ ކަމަށް މޫސަ ވިދާޅުވިއެވެ.\n” މި ރަމަޟާން މަހުގެ ފުރަތަމަ ދުވަހު އަޅުގަނޑު ރާއްޖޭގެ ކޮންމެ ރަށެއްގައި އެމްޑީޕީގެ އޮފީހެއް ގާއިމްކުރާނަން. އިރާދަކުރެއްވިއްޔާ މީހުން ދިރިއުޅޭ ހުރިހާ ރަށެއްގައި، އެރަށެއްގެ އެމްޑީޕީގެ އިސް ހަރަކާތްތެރިއެއްގެ ގޭގައި އިދާރީ ޑެސްކެއް ބަހައްޓައިގެން ނަމަވެސް އަޅުގަނޑު އެމްޑީޕީގެ އިދާރާތައް ރަށްރަށުގައި ގާއިމް ކުރުމުގެ ޕްރޮގްރާމް ރޯދަމަހުގެ ފުރަތަމަ ދުވަހު އިފްތިތާޙްކުރާނަން. މި އިދާރާތަކުން އެމްޑީޕީގެ މެންބަރޝިޕް އިތުރުކުރުން ފަދަ އިދާރީކަންތައް ކުރެވޭ ގޮތަށް ހުންނާނެ. ” އެމްޑީޕީގެ ޗެއަރޕާސަން ވިދާޅުވިއެވެ.\nމޫސަ އިތުރަށް ވިދާޅުވީ މިއިން ކޮންމެ އިދާރާއެއްގައި މަސައްކަތްކުރާނޭ މަދުވެގެން އެއް މުޥްއަޒަފަކު ހުންނާނޭ ކަމަށާއި، އެ އިދާރާއެއްގައި މަސައްކަތްކުރާނޭ ފަރާތެއް ކަނޑައަޅާނީ އެ ރަށެއްގެ ގޮފތަކާއި، ދާއިރާގެ އިސް ފަރާތްތަކުން ކަމަށެވެ.\nއެމްޑީޕީގެ ހިންގުން އިތުރަށް ހަރުދަނާ ކުރެއްވުމަށް، މޫސަ ފައްޓަވާފައިވާ ސިލްސިލާ ދަތުރުފުޅުތަކުގައި މިހާތަނަށް3އަތޮޅަކަށް ވަނީ ޒިޔާރްތްކުރައްވާފައެވެ. އެއީ ހއ، ހދ، އަދި ލ އަތޮޅެވެ.


Turkey Aa Syria Gulhey Border Sarahahdheggai Dhin Bomuge Hamalaagai 13 Meehun Maruvejje - Vaguthu\nކޮވިޑް-19: ފަރުވާކުޑަ ކުރެވިއްޖެނަމަ، ދެން ލިބޭ ގެއްލުން ބޮޑުވެދާނެ -7ގަޑިއިރު ކުރިން\nތުރުކީއާއި ސީރިއާ ގުޅޭ ބޯޑަރު ސަރަޙައްދަށް ދިން ބޮމުގެ ހަމަލާގައި 13 މީހުން މަރުވެއްޖެ\n6 މަސް ކުރިން ( ނޮވެމްބަރު 4, 2019 )\nތުރުކީވިލާތާ ގުޅިފައިވާ ސީރިއާގެ ބޯޑަރު ކައިރި އަވަށަކަށް ދިން ނިރުބަވެރި ބޮމުގެ ހަމަލާއެއްގައި 13 މީހުން މަރުވެއްޖެއެވެ.\nތުރުކީވިލާތަށް ވާގިވެރިވާ، އަދި ސީރިއާގެ ސަރުކާރާ ދެކޮޅު ހަނގުރާމަވެރިންގެ ބާރުގެ ދަށުގައި އޮންނަ އަވަށެއް ކަމަށްވާ ތަލް އަބްޔާދުގެ ބައިބޯ މާރުކޭޓު ސަރަޙައްދެއްގައި ދިން އެ ބޮމުގެ ހަމަލާގައި މިހާތަނަށް 13 މީހަކު މަރުވެ، އިތުރު 20 މީހަކު ޒަޚަމްވެފައިވާ ކަމަށް އެ ހަމަލާއާ ގުޅިގެން ތުރުކީވިލާތުގެ ދިފާޢީ ވުޒާރާއިން ނެރެފައިވާ ބަޔާނެއްގައި ވަނީ ބުނެފައެވެ. ބޮން ގޮއްވާލާފައިވަނީ ކާރެއްގައި ކަމަށް މަޢުލޫމާތު ލިބެއެވެ.\nސީރިއާގެ އިރުއުތުރު ގައި އޮންނަ ތަލް އަބްޔާދަކީ، ތުރުކީ ސިފައިން ސީރިއާއަށް އެރުމަށްފަހު، ސީރިއާގައި އެންމެ ބޮޑަށް ހަމަނުޖެހުން ބޮޑުވެފައިވާ އެއް އަވަށެވެ. އިއްޔެގެ ނިރުބަވެރި ހަމަލާގައި ތުރުކީއަށް ވާގިވެރިވެދޭ ހަނގުރާމަވެރި ގުރޫޕެއްގެ ބަޔަކު މަރުވެފައިވާއިރު، ސީރިއާގެ ކުށެއްނެތް އާއްމުންގެ ބަޔަކުވެސް ވަނީ މަރުވެފައެވެ. "ވައިޕީޖީ / ޕީކޭކޭގެ ނިރުބަވެރި ހަނގުރާމަވެރިން ތަލް އަބްޔާދުގެ ކުށެއްނެތް ރައްޔިތުންނަށް ދީފައިވާ ނިރުބަވެރި ހަމަލާ އަހަރެމެން ހަރުކަށި އިބާރާތުން ކުށްވެރިކުރަން،" ތުރުކީގެ ދިފާޢީ ވުޒާރާގެ ބަޔާނުގައި ބުނެފައިވެއެވެ.\nޔައިޕީޖީ އަކީ ސީރިއާގައި ޙަރަކާތްތެރިވާ ކުރުދީންގެ ހަނގުރާމަވެރި ޖަމާޢަތެކެވެ. ޕީކޭކޭ އަކީ ތުރުކީވިލާތުގެ ހަނގުރާމަވެރި ކުރުދީންގެ ޖަމާޢަތެކެވެ. މި ދެ ޖަމާޢަތަކީ ގުޅިގެން މަސައްކަތްތަކެއް ކުރަމުންދާ2ޖަމިއްޔާ ކަމަށް ތުރުކީވިލާތުން ތުހުމަތުކުރެއެވެ. ތުރުކީއިން އެ ތުހުމަތު އެ ޖަމާޢަތްތަކުގެ ބޮލުގައި އަޅުވާފައި ވިއަސް، މިއިން އެއްވެސް ޖަމާޢަތަކުން އަދި އެ ހަމަލާތަކުގެ ޒިންމާ ނަގާފައެއް ނުވެއެވެ.\nނިމިދިޔަ އޮކްޓޯބަރު މަހުގެ9ވަނަ ދުވަހު ތުރުކީވިލާތުން ސީރިއާގައި ފެއްޓި އަސްކަރީ އޮޕަރޭޝަނުގެ ތެރެއިން މިހާތަނަށް ވަނީ ބޯޑަރު ސަރަޙައްދުގެ ބޮޑު ބައެއްގެ ކޮންޓްރޯލް ނަގާފައެވެ. އެގޮތުން ތަލް އަބްޔާދު އަވަށްވެސް މިހާރު އޮތީ ތުރުކީވިލާތުގެ ބާރުގެ ދަށުގައެވެ. ތުރުކީވިލާތުގެ އަސްކަރީ އޮޕަރޭޝަނުގެ މަޤްސަދަކީ ސީރިއާގެ ބޯޑަރު ސަރަޙައްދު، ކުރުދީ ހަނގުރާމަވެރިންގެ އަތްދަށުން ރައްކާތެރިކޮށް، އެތަނުން ސަލާމަތްކަމާއެކު، ސީރިއާއަށް އެތެރެނުވެވިފައި ތިބި އެޤައުމުގެ އެތައް ހާސް ބަޔަކަށް އަލުން އަނބުރާ ޤައުމަށް އެތެރެވުމުގެ ފުރުސަތު ތަނަވަސްކޮށްދިނުން ކަމަށް އެޤައުމުން ބުނެއެވެ.\nގޮންޖެހުންތަކުން އަރައިގަތުމަށް ރާއްޖެ އިން ތުރުކީގެ އެހީއަށް އެދިއްޖެ\nކޮވިޑް-19: ތުރުކީން ބަލި ޖެހުނު މީހުންގެ އަދަދު ލައްކައަކަށް އަރައިފި\nކޮވިޑް-19 : ތުރުކީގެ ފުރަބަންދު އެހެން ގައުމުތަކާއި ވަރަށް ތަފާތު


MNDF in bunedhinee sifainge meehakah veveyne goi\nއެމްއެންޑީއެފުން ބުނެދިނީ ސިފައިންގެ މީހަކަށް ވެވޭނެ ގޮތް\nސިފައިންގެ ބަޔަކު ސެކިއުރިޓީ ބަލަހައްޓަނީ --\nސިފައިންގެ ޓްރެއިން ހަދަމުން ދަނިކޮށް ހާލު ދެރަވެގެން މާލެ ގެނައި ދަރިވަރުން ވަޒީފާއިން ވަކިކޮށްފައިވާ ކަމަށް ދެކެވޭ ވާހަކަތައް ސާފުކޮށް ނުދީ ސިފައިންގެ މީހަކަށް ވެވޭނެ ގޮތް ބުނެދީފި އެވެ.\nޓްރެއިން ހަދަމުން ދަނިކޮށް ހާލު ދެރަވެގެން މާލެ ގެނަައި ދަރިވަރުން ވަޒީފާއިން ވަކިކޮށްފައިވާ ކަމަށް އަންގާ އެ ދަރިވަރުންނަށް ޗިޓް ހަވާލުކޮށްފައިވާ ކަމަށް ވާހަކަ ދަނީ ދެކެވެމުންނެވެ. އެ ދަރިވަރުން ޓްރެއިން އިން ވަކިކޮށް ވަޒީފާއިން ދޫކޮށްލާފައިވޭތޯ ސުވާލު ކުުރުމުން ސިފައިންގެ ތަރުޖަމާން ސާފު ޖަވާބެއް ނުދެއްވިއެވެ.\nވިދާޅުވީ ސިފައިންގެ މީހަކަށް ވުމަށް ހަދަން ޖެހޭ އަސާސީ ތަމްރީނު ހެދޭނީ ފިޒިކަލީ އަދި މެޑިކަލީ ފިޓް މީހުންނަށް ކަމަށެވެ. އަދި ހުވާ ކުރެވޭނީ އަސާސީ ތަމްރީނު ފުރިހަމަ ކުރުމުން ކަމަށެވެ. މީގެ އިތުރުން ހުވާ ނުކުރެވޭ މީހަކަށް ސިފައިންގެ މީހަކަށް ނުވެވޭނެ ކަމަށް ތަރުޖަމާން ވިދާޅުވިއެވެ.\nއަަސްލު ސުވާލަށް އެއްވެސް ޖަވާބެއް ނުދެއްވިއެވެ.\nސިފައިންގެ ޓްރެއިން ހަދަމުން ދަނިކޮށް ހާލު ދެރަވި ދެ ދަރިވަރަކު މާލެ ގެނެސް ފަރުވާ ދެމުންދާ ކަމަށް ސިފައިން ބުނީ މާޗް 11 ވަނަ ދުވަހު އެވެ. އޭގެ ކުރީން މާފިލާފުއްޓަށް ތަމްރީން ހަދަން ދިޔަ ދަރިވަރަކު ވަނީ މަރުވެފައެވެ.\nމަރުވީ ގދ. ގައްދޫ އަށް ނިސްބަތްވާ ޕްރައިވެޓް މުހައްމަދު ރާފިލް ރަބީލް އެވެ. ރާފިލް މާފިލާފުއްޓަށް ދިޔަ ފަހުން ނޭވާލުމަށް އުނދަގޫވެގެން އަވަސް ފަރުވާ ދިނުމަށް ފަހު އިތުރު ފަރުވާއަށް ބޭނުންވާ ކަން ފާހަގަކުރެވިގެން ޅ. ނައިފަރު ހޮސްޕިޓަލަށް ގެންގޮސް ފަރުވާ ދެމުން ދަނިކޮށް މަރުވީ މާޗް މަހުގެ ހަތްވަނަ ދުވަހު އެވެ.\nފަހުން މިފަހަރުގެ ބެޗްގެ ޓްރެއިން ކުރިއަށް ގެންދިޔައީވެސް ހުޅުލޭގައެވެ. ނަމަވެސް އެ ދަރިވަރުން މިހާރު ވަނީ ޓްރެއިން ފުރިހަމަ ކުރަން މާފިލާފުއްޓަށް ފުރަން ފަށާފައެވެ.


މޫސުން އިތުރަށް ގޯސްވުމާ ގުޅިގެން ކަނޑު ދަތުރުކުރެއްވުމުގައި ސަމާލުކަން ދެއްވުމަށް އިލްތިމާސްކުރަން\n18 ޖުލައި 2019 13:06\nމި ދުވަސްވަރަކީ ރާއްޖެއަށް މޫސުން ގޯސް، ކަނޑުގަދަ، ވިއްސާރަ ދުވަސްވަރަކަށް ވެފައި، އަދި މޫސުމާ ބެހޭ އިދާރާއިން ރާއްޖޭގެ ބޮޑު ބަޔަކަށް ވިއްސާރަ ކުރާނެކަމަށް ލަފާކޮށްފައިވާތީވެ، ކަނޑު ދަތުރުކުރައްވާ ފަރާތްތަކުން މޫސުމަށް ސަމާލުކަން ދެއްވުމަށް އިލްތިމާސްކުރަމެވެ.\nމި ވިއްސާރައިގައި، ރާއްޖޭގެ އުތުރާއި މެދުތެރޭގެ އަތޮޅުތަކަށް ވައިގަދަވެ، ގަޑިއަކު 15 މޭލާއި 25 މޭލާއި ދެމެދުގެ ބާރުމިނުގައި ވައިޖެހޭނެ ކަމަށާއި، ވިލާގަނޑުގައި ގަޑިއަކު 45 މޭލާއި 50 މޭލު ބާރުމިނުގައި ވައި ގަދަވާނެކަމަށް ލަފާ ކުރާތީވެ، ކަނޑު ދަތުރުކުރައްވާ ފަރާތްތަކުން މޫސުމަށް އަންނަ ބަދަލުތައް، މޫސުމާ ބެހޭ އިދާރާއިން އޮޅުންފިލުވުމަށް ފަހު، ދަތުރުތައް ރޭއްވެވުމަށް އެމްއެންޑީއެފް ކޯސްޓްގާޑުން އިލްތިމާސްކުރަމެވެ. މިގޮތުން، ކަނޑުދަތުރު ކުރައްވާނަމަ އަންގަންޖެހޭ ފަރާތްތަކަށް އެންގުމަށް ފަހުގައި ނޫނީ ދަތުރު ނުކުރެއްވުމަށާއި، ދަތުރުކުރައްވާ އުޅަނދުފަހަރުގައި ލައިފްޖެކެޓާއި މުވާސަލާތީ ނިޒާމާއި ދިޔަހިއްކާ ޕަންޕު ފަދަތަކެތި ހުރީ ރަނގަޅަށްތޯ ޗެކް ކުރުމަށް ދަންނަވަމެވެ. އަދި ރޭގަނޑު ދަތުރުތައް ކުރައްވާނަމަ އިތުރަށް ސަމާލުވުމަށް އިލްތިމާސްކުރަމެވެ.\nމި ދުވަސްވަރު މޫސުން ގޯސްވެ ވިއްސާރަވުމުގެ ސަބަބުން ނުރައްކާތެރި ކަނޑުމަތީގެ ތަފާތު ހާދިސާތަކުގެ ރިޕޯޓް އެމްއެންޑީއެފް ކޯސްޓްގާޑަށް އަންނަނީ ލިބެމުންނެވެ. މިގޮތުން އިންޖީނު ހުއްޓިގެންނާއި، ދިޔަވެ ދިޔަގަނޑު ކޮންޓްރޯލް ނުވުމާއި، ޕަންޕު މައްސަލަ ޖެހިގެން އެމްއެންޑީއެފް ކޯސްޓްގާޑަށް ލިބޭ ހާދިސާތައް ވަނީ އިތުރުވެފައެވެ. އެހެންކަމުން މުދާ އުފުލާ އުޅަނދުފަހަރުން ދޯންޏަށް މުދާ ބަރުކުރުމުގައި އެކަށީގެންވާ ވަރަށްވުރެ ބޮޑަށް ބަރު ނުކުރެއްވުމަށާއި، ރަނގަޅަށް ލައިސަންލާފައި ބެހެއްޓުމަށް އިލްތިމާސްކުރަމެވެ.\nމީގެއިތުރުން، ޑައިވިންގ ކުރުމާއި އެހެނިހެން މޫދު ކުޅިވަރުތައް ރާވާ ހިންގާ ފަރާތްތަކުން މޫސުމަށް ބައްލަވައިގެން ކުޅިވަރުތައް ރާވާ ހިންގެވުމަށާއި، ފަޅުތެރޭގައްޔާއި ފަޅުން ބޭރުގައި އަޅާފައިވާ އުޅަނދުފަހަރާ ހަވާލުވެފައިވާ ފަރާތްތަކުން ވެސް އޮޑިދޯނިފަހަރު ބެލެހެއްޓުމާއި ދިޔަހިއްކުމަށް އިތުރަށް ޚާއްޞަ ސަމާލުކަމެއް ދެއްވުމަށް ދަންނަވަމެވެ.


Fuluhunge bill ah sarukaarun hushahelhi islaahugai haahssa board eh, Commissioner ayyan kurumah lafaa dheyneeeboard inn - One Online\nހޯމް މިނިސްޓަރު އިމްރާން އަބްދުﷲ އަދި ޕޮލިސް ކޮމިޝަނަރު މުހައްމަދު ހަމީދު -- ވަން ފައިލް ފޮޓޯ: މުހައްމަދު އައުޒަމް\nސަރުކާރުން ހުށަހެޅި އިސްލާހުގައި ހާއްސަ ބޯޑެއް، ޕޮލިސް ކޮމިޝަނަރު އައްޔަންކުރުމަށް ލަފާދޭނީ އެބޯޑުން\nރައްޔިތުންގެ މަޖިލީހަށް ސަރުކާރުން ހުށަހަޅައިގެން، އެ މަޖިލީހުގެ ސަލާމަތީ ހިދުމަތްތަކާބެހޭ ކޮމިޓީގައި މިހާރު އިސްލާހު ކުރުމުގެ މަސައްކަތް ކުރިއަށް ގެންދާ، ދިވެހި ފުލުހުންގެ ހިދުމަތުގެ ބިލަށް ސަރުކާރުން ހުށަހެޅި އިސްލާހު ތަކުގެ ތެރޭގައި ބޮޑެތި ބާރުތަކަކާއެކު ޕޮލިސް ބޯޑެއް އުފައްދަން ހުށަހަޅައިފިއެވެ.\nސަލާމަތީ ހިދުމަތްތަކާބެހޭ ކޮމިޓީގެ ސަބް ކޮމިޓީގެ އިއްޔެގެ ބައްދަލުވުމުގައި އެޓާނީ ޖެނެރަލް (އޭޖީ) އޮފީހުން ވަނީ ފުލުހުންގެ ބިލަށް 40 އިސްލާހެއް ހުށަހަޅައިފައެވެ. އޭޖީ އޮފީހުން ބުނި ގޮތުގައި އެ އިސްލާހުތަކަކީ ފުލުހުންނާއި ރައީސުލްޖުމްހޫރިއްޔާގެ އޮފީހާއި ހޯމް މިނިސްޓްރީއާ މަޝްވަރާ ކުރުމަށްފަހު ބިލަށް އިތުރަށް ހުށަހެޅި އިސްލާހުތަކެއް ކަމަށެވެ.\nސަރުކާރުން ބިލަށް ހުށަހަޅާފައިވާ އިސްލާހުތަކުގެ ތެރޭގައި ކޮމިޝަނަރު އޮފް ޕޮލިސްގެ މަގާމަށް ކުރިމަތިލާން ޖެހޭ ގޮތަށް ވަނީ ހިމަނައިފައެވެ. އަދި އެކަން ކުރާނީ ހޯމް މިނިސްޓަރު ކަމަށާއި ކޮމިޝަނަރުގެ މަގާމު ހުސްވުމުގެ ތިން މަސް ކުރިން އެ ފުރުސަތު ހުޅުވާލަންވާނެ ކަމަށް ވެސް ބުނެފައި ވެއެވެ. ފުލުހުންގެ ގާނޫނު މިހާރު ބުނާ ގޮތުން، ކޮމިޝަނަރު އޮފް ޕޮލިސް އައްޔަންކޮށް ވަކި ކުރާނީ ވެސް ރައީސުލްޖުމްހޫރިއްޔާއެވެ.\nނަމަވެސް އިސްލާހުތަކުގެ ތެރެއިން އެންމެ ބޮޑަށް ފާހަގަކުރެވެނީ ރައީސުލްޖުމްހޫރިއްޔާ އައްޔަންކުރާ މެންބަރުންތަކެއްގެ މައްޗަށް އެކުލެވޭ ވަކި ބޯޑެއް އުފައްދައި، އެ ބޯޑުގެ ދައުރާއި މަސްއޫލިއްޔަތު ބަޔާންކުރާ މާއްދާތަކެއް ހިމެނޭ އާ ބާބެއް އިތުރު ކުރުމަށް ހުށަހެޅި ހުށަހެޅުމެވެ.\nއޭޖީ އޮފީހުން ބުނީ، ޕޮލިސް ބޯޑެއް އުފެއްދުމުގެ ބޭނުމަކީ ފުލުހުންގެ ހިދުމަތުގެ މަސައްކަތްތައް ހިނގަނީ ގާނޫނުއަސާސީއާއި ގާނޫނުގައިވާ ގޮތުގެމަތިންކަން ކަށަވަރު ކުރެވޭނެ އެކްސްޓާނަލް ރިވިއު މެކޭނިޒަމެއް ތައާރަފްކުރުން ކަމަށެވެ. ނަމަވެސް އެއީ ކިތައް މެންބަރުންގެ ބޯޑެއް ކަމެއް އެ އޮފީހުން ބުނެފައެއް ނުވެއެވެ.\nއެގޮތުން ކޮމިޝަނަރު އޮފް ޕޮލިސްގެ މަގާމަށް މީހަކު އައްޔަންކުރުމުގެ މަރުހަލާތަކުގައި ލަފާދިނުމާއި ކޮމިޝަނަރު ކަމަށް ކުރިމަތިލާ މީހުންނާ އިންޓަވިއު ކުރުމުގެ ބާރު ވެސް ދީފައިވަނީ ޕޮލިސް ބޯޑަށެވެ. ނޭޝަނަލް އިންޓަގްރިޓީ ކޮމިޝަނާއި ފުލުހުންގެ ޕްރޮފެޝަނަލް ސްޓޭންޑަޑްސް ކޮމާންޑުން އެކުލަވާލާ ރިޕޯޓުގައިވާ ކަންކަމަށް ރިއާޔަތްކޮށް، ޕޮލިސް ބޯޑުން ރިޕޯޓެއް އެކުލަވާލައި މިނިސްޓަރަށް ހުށަހަޅަން ޖެހޭ ގޮތަށް ވަނީ އިސްލާހެއް ހުށަހަޅައިފައެވެ.\nއޭގެ އިތުރުން ފުލުހުންގެ ހިދުމަތް ހިނގާ ނުހިނގާ ގޮތް ބެލުމަށްޓަކައި 241 ކޮމިޓީއާ ހަވާލުކުރެވިފައިވާ މަސްއޫލިއްޔަތުތަކަށް ބަދަލުގެނެސް، ފުލުހުން ޒިންމާދާރުކުރުވުމަށް ޕޮލިސް ބޯޑުގެ މެންޑޭޓަށް ބައެއް ކަންކަން ބަދަލުކުރުމަށް ވެސް ހުށަހަޅާފައި ވެއެވެ. އަދި ފުލުހުން ކުރަމުން އަންނަ މަސައްކަތާ ގުޅޭގޮތުން މިނިސްޓަރާއި ކޮމިޝަނަރާ ސުވާލުކޮށް، 241 ކޮމިޓީން އިސްލާހުކުރުމަށް ހުށަހަޅާ ކަންކަމާ ގުޅޭގޮތުން ފިޔަވަޅު އެޅުމަށް ލާޒިމުކޮށް، ކޮމިޓީން ހުށަހަޅާ ގޮތަށް އިސްލާހުކުރެވެން ނެތް ކަންކަން، ސަބަބު ބަޔާންކޮށް އެންގުމަށް ކަނޑައަޅައި، ކަމާބެހޭ ބާބު އިސްލާހުކުރުމަށް ވެސް ސަރުކާރުން ހުށަހެޅި އިސްލާހުތަކުގެ ތެރޭގައި ހިމެނެއެވެ.\nގުޅޭ ޓެގު ޕޮލިސް ރައްޔިތުންގެ މަޖިލިސް މިނިސްޓްރީ އޮފް ހޯމްއެފެއާޒް އެޓަރނީ ޖެނެރަލް ކޮމިޝަނާ އޮފް ޕޮލިސް ގައުމީ ސަލާމަތު ކޮމެޓީ


އޮފިސަރ (ޖީ.އެސް 3) - ލީގަލް އެންޑް ޕޮލިޓިކަލް ޕާޓީ ރެގިއުލޭޝަން ސެކްޝަން\nލީގަލް އެންޑް ޕޮލިޓިކަލް ޕާޓީ ރެގިއުލޭޝަން ސެކްޝަން\nސާނަވީ ނުވަތަ އެއާ އެއް ފެންވަރުގެ އިމްތިޚާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން 'ސެކްންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޚާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nނޯޓް: މި މަޤާމަށް މީހުން ހޮވުމުގައި ޝަރުޢީ ދާއިރާއިން މަސައްކަތު ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ.\nކޮމިޝަނަށް ބޭނުންވާ ޤާނޫނީ ލާފާ ދިނުމާބެހޭ އިދާރީ މަސައްކަތް ކުރުން.\nތަޙްޤީޤުކޮށް ބަލަންޖެހޭ މައްސަލަތައް ބެލުމާއި އަޅަންޖެހޭ ޤާނޫނީ ފިޔަވަޅު އެޅުމާބެހޭގޮތުން ކުރަންޖެހޭ އިދާރީ މަސައްކަތްތައްކުރުން.\nކޮމިޝަނުން ކޯޓުތަކަށް ހުށަހަޅާ މައްސަލަތަކުގެ ފައިލްތަކާއި އެ މައްސަލަތަކުގެ ރިކޯޑް ބެލެހެއްޓުން.\nއިންތިޚާބުތަކާބެހޭ ޤަވާއިދުތައް ހެދުމާގުޅޭ އިދާރީ މަސައްކަތް ކުރުން.\nޤާނޫނާ ގަވާއިދާ ޚިލާފުވާ ޕާޓީތަކާމެދު ފިޔަވަޅުއެޅުމާބެހޭ އިދާރީ މަސައްކަތްކޮށް ބެލެހެއްޓުން.\nޕާޓީތަކުގެ ރަޖިސްޓްރީ އާއި ޕާޓީތަކުގެ މެމްބަރުންގެ ރަޖިސްޓްރީކުރުމުގެ މަސައްކަތްކުރުން.\nސެކްޝަނަށް އަންނަ ސިޓީތަކަށް ސެކްޝަން ވެރިޔާ އަންގާ ގޮތެއްގެ މަތިން ޖަވާބު ތައްޔާރުކުރުން.\nސިޔާސީ ޕާޓީތަކުގެ މެންބަރުންގެ ދަފްތަރު ބެލެހެއްޓުން.\nސެކްޝަންގެ ފައިލިންގ ބެލެހެއްޓުން.\nސިޔާސީ ޕާޓީތަކުން ހުށަހަޅާ މެންބަރޝިޕް ފޯމްތައް ޕްރޮސެސްކުރުން.\nސެކްޝަނަށް ބޭނުންވާ ތަކެތި ހޯދުން.\nސެކްޝަނުން ބާއްވާ ބައްދަލުވުންތައް އިންތިޒާމްކުރުމާއި އެ ބައްދަލުވުންތަކުގެ ޔައުމިއްޔާ ލިޔެ ބެލެހެއްޓުން.\nމަޤާމަށް އެދި ހުށަހަޅަންޖެހޭ ފޯމާއި ލިޔެކިޔުންތައް ހުށަހަޅާނީ 05 ޖެނުއަރީ 2022 ވާ ބުދަ ދުވަހުގެ 15:00 ގެ ކުރިން އީމެއިލް ([email protected]) މެދުވެރިކޮށެވެ. (މެއިލްއާ އެޓޭޗްކުރެވޭނީ، ޕީ.ޑީ.އެފް އެއް ޑޮކިއުމަންޓެއްގެ ގޮތަށް 10mb އަށްވުރެ ކުޑަ ފައިލްއެވެ.)


ކޯވިޑް19: ރާއްޖެ އިން އިތުރު 1,007 މީހުން ފައްސިވެއްޖެ! | Sandhaanu\nކޯވިޑް19: ރާއްޖެ އިން އިތުރު 1,007 މީހުން ފައްސިވެއްޖެ!\nމިއަދު ފެނުން ކޭސްތަކުގެ ތެރޭގައި ހިމެނެނީ ފާއިތުވެދިޔަ 24ގަޑިއިރުގެ ތެރޭގައި ޕޮޒިޓިވްވި 821 ކޭސްއެވެ.\nމިއަދު ފެނުނު ކޭސްތަކުގެ ތެރެއިން 183 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 26 މީހަކާއި ސަފާރީއަކުން5މީހަކު ވަނީ ފައްސިވެފައެވެ. އަނެއް 793 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 43,782 އަށް އަރައިފައެވެ. އޭގެ ތެރޭގައި 15,666 އެކްޓިވް ކޭސް ހިމެނޭއިރު 260 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 94 މީހަކުވަނީ މި ބަލީގައި މަރުވެފައެވެ. އަދި 28,013 މީހަކު ވަނީ މިބަލިން ރަނގަޅުވެފައެވެ.


SunOnline: Fen bill aa gulheygothun mauloomaathu dheyn Hiya flat gai help desk eh\nފެންބިލާ ގުޅޭގޮތުން މައުލޫމާތު ދޭން ހިޔާ ފްލެޓްގައި ހެލްޕް ޑެސްކެއް\nފާޠިމަތު ނަޒީފާ އަޙްމަދު 30 Nov 2021, 22:51\nފެންބިލާ ގުޅޭގޮތުން މައުލޫމާތު ދޭން ހިޔާ ފްލެޓްގައި ބަހައްޓާފައިވާ ހެލްޕް ޑެސްކެއް -- ފޮޓޯ/ އެމްޑަބްލިޔުއެސްސީ\nފެންބިލާ ގުޅޭގޮތުން ހިޔާ ޓަވަރު13 ގެ މީހުނަށް މައުލޫމާތު ދޭން އެމްޑަބްލިޔުއެސްސީއިން ހެލްޕް ޑެސްކެއް ބަހައްޓައިފިއެވެ.\nއެމްޑަބްލިޔުއެސްސީން ބުނީ މި ހެލްޕް ޑެސްކުގެ އެހީގައި ފެންބިލާ ބެހޭގޮތުން މައުލޫމާތު ސާފުކޮށް، ފްލެޓްތަކުގެ ފެން މީޓަރު ރަޖިސްޓްރީ ކުރުމާއި އެމްޑަބްލިޔުއެސްސީ ލީނިޔަންސީ ޕޮލިސީ މެދުވެރިކޮށް މަސައްކަތަށް ބަހާލައިގެން ފައިސާ ދެއްކޭނެ ސްކީމަށް އެދެވޭނެ ކަމަށެވެ.\nމިއަދުން ފެށިގެން ހުކުރު ދުވަސް ފިޔަވައި، މިމަހުގެ ހަތަރު ވަނަ ދުވަހުގެ ނިޔަލަށް ކޮންމެ ދުވަހެއްގެ މެންދުރު 1:00ން 3:00ށް ޓަވަރު13 ގައި މި ހެލްޕް ޑެސްކް ބެހެއްޓިފައި ވާނެ ކަމަށް އެ ކުންފުނިން ބުނެއެވެ.\nއެމްޑަބްލިޔުއެސްސީން ބުނީ ހެލްޕް ޑެކްސް ބެހެއްޓުމުގެ މަގުސަދަކީ ހިޔާ ފްލެޓްގައި އުޅޭ މީހުނަށް ފަސޭހަކަމާއެކު ފެން މީޓަރު ރަޖިސްޓްރީ ކުރުމުގެ ފުރުސަތު ދިނުމާއި ވީހާވެސް ގާތުން ފެން ބިލާ ގުޅޭ މުހިންމު މައުލޫމާތު ގާތުން ދިނުން ކަމަށެވެ.\nއެގޮތުން ފެން މީޓަރު ރަޖިސްޓްރީ ކުރުމަށްޓަކައި، ވެރިފަރާތުގެ އައިޑީކާޑާއި ހިޔާ ފްލެޓްގެ އެގްރިމެންޓްގެ ސަފްހާ 29 ގެންދިއުމުން ފެން މީޓަރު ރަޖިސްޓްރީ ކުރެވޭނެ ކަމަށެވެ.\nހިޔާ ފްލެޓްގެ އެޕާޓްމަންޓަތަކުން ފެން ލީކުވާ ނަމަ ދެނެގަންނާނެ ގޮތާއި ފެން ލީކުވާނަމަ ކަންތައް ކުރާނެގޮތް ކަސްޓަމަރުންނަށް ކިޔައިދޭނެކަމަށް އެބްޑަބްލިޔުއެސްސީން ބުންޏެވެ.


Ganoonaa hilaafah India kan'dugai kuraa masverikan huttuvan massahkaiykoh, misaalu dhakkan jehey: Zaha - One Online\nމަސްވެރިންގެ ދުވަހާ ގުޅިގެން ބޭއްވި ހާއްސަ ރަސްމިއްޔާތުގައި ފިޝަރީޒް މިނިސްޓަރު ޒަހާ ވާހަކަދައްކަވަނީ -- ވަން ފޮޓޯ/ މުހައްމަދު އައުޒަމް\nގާނޫނާއި ގަވާއިދާ ހިލާފަށް އިންޑިއާ ކަނޑުގައި ކުރާ މަސްވެރިކަން ހުއްޓުވުމަށް ރާއްޖެއިން ކަމާ ގުޅޭ ބައިނަލްއަގުވާމީ ތަފާތު މަސްރަހުތަކުގައި ހާއްސަ މަސައްކަތްތަކެއްކޮށް މިސާލު ދައްކަން ޖެހޭ ކަމަށް ފިޝަރީޒް މިނިސްޓަރު ޒަހާ ވަހީދު ވިދާޅުވެއްޖެއެވެ.\nމަސްވެރިންގެ ދުވަހާ ގުޅިގެން ދަރުބާރުގޭގައި މިރޭ ބޭއްވި ހާއްސަ ޖަލްސާގައި ވާހަކަދައްކަވަމުން މިނިސްޓަރު ވިދާޅުވީ އެކަން ހުއްޓުވުމަށް ފާއިތުވެދިޔަ ތަނުގައި އައްސޭރިފަށުގެ ގައުމުތަކުން އާރުކާޓީއެއްގެ ގޮތުގައި އެންމެ ކުރީ ސަފުގައި މަސައްކަތްކޮށްފައިވާ ކަމަށެވެ.\n"ގާނޫނާއި ގަވާއިދާ ހިލާފަށް ބެލެހެއްޓުމެއް ނެތި އިންޑިއާ ކަނޑުގައި ކުރާ މަސްވެރިކަމަކީ ވެސް ދިވެހިރާއްޖެ ފަދަ ތިމާވެއްޓާ ރައްޓެހި، ދެމެހެއްޓެނިވި މަސްވެރިކަމެއް، ސާފު މަސްވެރިކަމެއް ކުރާ ގައުމަކަށް އޮތް ބޮޑު ގޮންޖެހުމެއް. ހިތާމައަކީ ފަހަކަށް އައިސް، ދިވެހިރާއްޖޭގެ މަސްވެރިކަމުގައި ވެސް މިފަދަ އަމަލުތައް ފާހަގަކުރެވިފައިވާކަން. މިއީ ދިވެހި މަސްވެރިން، އަދި މަސްވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުން ވިސްނާލަން ޖެހޭ ކަމެއް. ވީމާ، މިފަދަ މަސްވެރިކަން ހުއްޓުވުމަށް ދިވެހިރާއްޖެއިން މިކަމާ ގުޅޭ ބައިނަލްއަގުވާމީ ތަފާތު މަސްރަހުތަކުގައި ހާއްސަ މަސައްކަތްތަކެއްކޮށް، މިސާލު ދައްކަން ޖެހޭ ކަމުގައި އަޅުގަނޑު ގަބޫލުކުރަން،" މިނިސްޓަރު ވިދާޅުވިއެވެ.\nޒަހާ ވިދާޅުވީ ދިވެހިރާއްޖޭގައި ބާނާ މަހުން ދިވެހިރާއްޖެއަށް ލިބެންވީ މަންފާ، އެންމެ އެދެވޭ ގޮތެއްގައި ދިވެހިންނަށް އަދިވެސް ލިބެމުން ނުދާ ކަމަށާއި އެއީ މަސްވެރިކަމުގެ ސިނާއަތުގައި އޮތް ބޮޑު ގޮންޖެހުމެއް ކަމަށެވެ. އަދި ރާއްޖޭގައި ބާނާ މަސް ގަނޑުކޮށްގެން ރޯ މެޓީރިއަލްގެ ގޮތުގައި ބޭރުގެ ބާޒާރުތަކަށް ވިއްކުމަކީ މަހަށް ރަނގަޅު އަގު ހޯދައިދިނުމަށް އެންމެ އެކަށޭނެ އަދި ފައިދާ ހުރި ގޮތެއް ނޫން ކަމަށް ވެސް މިނިސްޓަރު ވިދާޅުވިއެވެ.\n"ރާއްޖޭގައި ބާނާ މަސް ގަނޑުކޮށްގެން ރޯ މެޓީރިއަލްގެ ގޮތުގައި ބޭރުގެ ބާޒާރުތަކަށް ވިއްކުމަކީ މަހަށް ރަނގަޅު އަގު ހޯދައިދިނުމަށް އެންމެ އެކަށޭނެ އަދި ފައިދާ ހުރި ގޮތެއް ނޫން. އެހެންކަމުން ދިވެހިރާއްޖެއިން ބާނާ ހުރިހާ މަހެއް ދިވެހިރާއްޖޭގައި ޕްރޮސެސްކޮށް، އަގު އެއްކުރުމަކީ މިއަދު ކޮންމެހެން ކުރަން ޖެހިފައިވާ ކަމެއް. މިކަމަށް ސަރުކާރުގެ ވިސްނުންތަކެއް އެބަހުރި. މަސްގަންނަ ކުންފުނިތަކުގެ އަދަދު އިތުރުކުރުމާއި، ރަށު ފެންވަރުގައި މަސް ޕްރޮސެސްކުރެވޭ މިންވަރު އިތުރުކުރުމަކީ އަޅުގަނޑުމެންގެ މުހިންމު ސިޔާސަތެއް،" މިނިސްޓަރު ވިދާޅުވިއެވެ.\nމިނިސްޓަރު އިތުރަށް ވިދާޅުވީ ދިވެހި މަސްވެރިން އެ މަސްވެރިކަމަކަށް އިންތިހާއަށް ބަރޯސާވެފައިވާ ކަނޑުމަހުގެ މަސްވެރިކަމުގެ ތެރެއިން ރީނދޫ އުރަހަ ކަންނެލީގެ ސްޓޮކްގެ ހާލަތު އަންގައިދޭ މިންގަނޑު މިއަދު ވަނީ ރަތް ދަރަޖައިގައި ގިންތިކުރެވިފައި ކަމަށާއި އެއީވެސް ދިވެހިރާއްޖޭގެ މަސްވެރިކަމަށް އޮތް ބޮޑު ގޮންޖެހުމެއް ކަމަށެވެ. އަދި ކަނޑުމަހުގެ ސްޓޮކްގެ ހާލަތު ދެމެހެއްޓެނިވި މިންގަނޑަކަށް އަލުން އިއާދަކުރުމަށްޓަކައި އިންޑިއާ ކަނޑުގައި މަސްވެރިކަން ކުރާ ހުރިހާ ގައުމަކުން މަސް ބާނާ މިންވަރު މަދުކުރުމަށް ދުނިޔޭގެ ބޮޑެތި ރީޓެއިލަރުން މިއަދު ބާރުއަޅަމުންދާކަން ވެސް މިނިސްޓަރު ފާހަގަކުރެއްވިއެވެ.\nގުޅޭ ޓެގު މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ\nފުޅަދޫގައި ޑީކޯ ޗެމްބަރެއް ގާއިމްކުރަން ހުރަސްއަޅުއްވާކަމަށް ވިދާޅުވެ މިނިސްޓަރު ޒަހާގެ މައްސަލަ މަޖިލީހަށް\nވަން ފޮޓޯ: 55 ވަނަ މިނިވަން ދުވަހުގެ ދިދަ ނެގުމުގެ ރަސްމިއްޔާތު\nމިނިސްޓަރު ޒަހާ މަގާމުގެ ޒިންމާ އަދާނުކުރާކަމަށް ބުނެ މަޖިލިސް ތަޅުމަށް ފޮނުވި ރިޕޯޓް އަނބުރާ ކޮމިޓީއަށް\nރައީސް ޔާމީން ޖަލަށް ލީ ނުހައްގުން ކަމަށް ރައީސް މައުމޫނަކަށް ވިދާޅެއް ނުވެނޭނެ: ރައީސް ނަޝީދު


ކޯޓު އޮފިސަރ (ކޮންޓްރެކްޓް، ގއ.ކޮނޑޭ މެޖިސްޓްރޭޓު ކޯޓު)\nތާރީޚް: 26 މެއި 2019\nމަޤާމް: ކޯޓު އޮފިސަރ\nމަސައްކަތުގެ ފެންވަރު ބެލުމުގެ ނިޒާމުން ވަޒީފާގެ ކުރިއެރުން ހައްޤުވާ މާކްހެއް ލިބެމުން ދިޔުމާއެކު، ޖީ.އެސް 02 ރޭންކުގައި މަދުވެގެން 02 އަހަރު ދުވަހުގެ މަސައްކަތު ތަޖުރިބާ ލިބިފައިވުން.\n- ޝަރީޢަތުގެ މަޖިލީސް އިންތިޒާމްކޮށް ބެލެހެއްޓުމާއި، މެޖިސްޓްރޭޓުގެ މަޝްވަރާގެ މަތީން މައްސަލަތަކުގެ އިދާރީ ފިޔަވަޅުތައް އެޅުމާއި، މައްސަލަތަކުގެ ބަޔާންތަކާއި ރިޕޯޓު ލިޔުމާއި، ޕޮލިސްއަމުރު ތައްޔާރުކުރުމާއި، މިނޫނަސް އިދާރީގޮތުން ޝަރުޢީ މަސައްކަތްތަކާއި ގުޅިގެން ކުރަންޖެހޭ އެންމެހާ މަސައްކަތް ކުރުން.\n- ކޯޓުތަކުގެ ހަފްތާ ރިޕޯޓާއި، ތަފާސްހިސާބު ރިޕޯޓު ތައްޔާރުކޮށް ވެރިކަންކުރާ ރަށުމެޖިސްޓްރޭޓު ކޯޓަށް ފޮނުވުން\n02 ޖޫން 2019 ވާ އާދިއްތަ ދުވަހުގެ 13:00 ކުރިން ގއ.ކޮނޑޭ މެޖިސްޓްރޭޓު ކޯޓަށް ހުށަހެޅުއްވުން އެދެމެވެ.\n- މަޢުލޫމާތު ސާފްކުރުމަށް ގުޅޭނެ ނަންބަރަކީ 6820059\nސުންގަޑި: 02 ޖޫން 2019 1300


Photo Varah Reethi, Namaves Fahathugai Othee Aniyaaverikan - Vaguthu\nފޮޓޯ ވަރަށް ރީތި، ނަމަވެސް ފަހަތުގައި އޮތީ އަނިޔާވެރިކަން!\nފޮޓޯ އިން ފެންނަނީ އެއް އާއިލާއެއްގެ 13 ކުދިންނެވެ. މަންމަ އާއި ބައްޕަ ނިކަން ލޯބިން އެކުދިންނާއި އެކު އުޅޭ މަންޒަރެވެ. ނަމަވެސް ފޮޓޯ އަކީ ކޮންމެ ފަހަރަކު ހަޤީޤީ މަންޒަރަކަށް ނުވެއެވެ. ފޮޓޯ ފެންނަ ގޮތައް ފޮޓޯ ބެލުމުން ކޮންމެ ފަހަރަކު ހަޤީޤަތެއް ނޭނގޭނެއެވެ. އެކަން އެންމެ ބޮޑަށް ގަބޫލު ކުރަނީ އެމެރިކާގެ މި 13 ކުދިންނެވެ.\nމުޅި މަންމަ އާއި ބައްޕަގެ އަނިޔާވެރިކަމުގެ ދަށުގައި ހޭދަކުރަން ޖެހިފައިވާ ކުދިންތަކުގެ ތެރެއިން އެއް ކުއްޖަކު އެންމެ ފަހުން މިވަނީ 911 އަށް ފޯނުކޮށް އެކުދިންގެ މައިންބަފައިން އެކުދިންނާއި މެދު ކަންތައްކުރާ ގޮތް ކިޔައިދީފައެވެ.\nފޯނުން ވާހަކަ ދެއްކި ކުއްޖާ އަށް ގޭގެ އެޑްރެސް ވެސް ރަނގަޅަކަށް ނޭނގުނެވެ. 911 ގެ އޮޕަރޭޓަރު ކުރި ސުވާލަށް ޖަވާބު ދެމުން ފޯނުން ވާހަކަދެއްކި އަންހެން ކުއްޖާ ބުނީ އޭނާ ގެއިން ބޭރަށް ނިކުންނަނީ ވަރަށްމަދުން ކަމަށެވެ. އެހެންކަމުން ގޭގެ އެޑްރެސް ރަނގަޅަށް ނޭނގޭ ކަމަށެވެ.\nއެކުއްޖާ އިތުރަށް ބުނީ ކޮއްކޮމެން ޗޭނު ޖަހައިގެން ގެންގުޅޭ މަންޒަރު ބަލާކަށް އޭނާ އަށް އިތުރަށް ކެތެއް ނުކުރެވޭނެއެވެ.\n13 ކުދިންގެ މަންމަ އާއި ބައްޕަ ހައްޔަރު ކުރީ ޖަނަވަރީ މަސް ތެރޭގައެވެ.\nމިމައްސަލައިގެ ޝަރީޢަތް މިހާރު ފަށާފައި ވާއިރު މިއަދު އޮތީ 911 އަށް ކުރި ފޯން ކޯލްގެ ރެކޯޑިން ޝަރީޢަތުގެ މަޖިލީހަށް ހުށަހެޅުމެވެ.\nފުލުހުންގެ ސަމާލުކަމަށް މިމައްސަލަ އައީ ގޭގެ ކުޑަދޮރުން ނިކުމެގެން 17 އަހަރުގެ އަންހެން ކުއްޖަކު ގޮސް 911 އަށް ފޯން ކުރުމުންނެވެ. ފުލުހުން އެކުދިން ދިރިއުޅުނު ގެއަށް ދިޔައިރު އުމުރުން ދެއަހަރާއި 29 އަހަރާއި ދެމެދުގެ 13 ކުދިން އެގޭގައި ހައްޔަރުކޮށްފައި ތިއްބެވެ.\nމިމައްސަލައިގައި ކުދިންގެ މައިންބަފައިން ކަމަށްވާ އުމުރުން 56 އަހަރުގެ ޑޭވިޑް ޓާޕްލިން އާއި 49 އަހަރުގެ ލުއިސް ޓާޕްލިން ވަނީ ހައްޔަރު ކޮށްފައެވެ. އެދެމީހުންގެ މައްޗަށް ވަނީ 40 އަށް ވުރެ ގިނަ ދައުވާ އުފުލާފައެވެ.


Israafukurumakee Ijthimaaee Balimadukameh: Khuthuba - Vaguthu\nއިސްރާފު ކުރުމަކީ އިޖްތިމާއީ ބަލިމަޑުކަމެއް ކަމަށާއި ތަނަވަސްކަން އަތުވެއްޖެ ނަމަ މިކަމުގެެ ދޮރު ހުޅުވޭ ކަަމަށް މިއަދުގެ ހުކުރު ޚުތުބާގައި ބުނެފިއެވެ.\nރާއްޖޭގެ އެކިކަންކޮޅުތަކުގައި އިއްވި ހުކުރު ޚުތުބާ މިފަހަރު އަމާޒުކޮށްފައި އޮތީ އިސްރާފު ކުރާ މައްސަލައަށެވެ. ރަމަޟާން މަހަކީ ކާބޯތަކެތި ގިނަ އިން ބޭނުން ކުރާ މައްސަރެއް ކަމުން މި މަހުގައި އިސްރާފު ކުރުމަކީ ވަރަށް އާންމު ކަމަކަށް ވަނީ ވެފައެވެ.\nޚުތުބާގައި ވަނި ފާސިގުވުމާއި އިސްރާފްކުރުމަކީ އިޖްތިމާއީ ބަލިމަޑުކަމެއް ކަމަށާއި، މީހުންގެ ތެރެއަށް ތަނަވަސްކަން އަތުވެއްޖެ ނަމަ އިސްރާފުކުރުމާއި، ފާސިގުވުމަކީ ފެންނާނެ ކަންކަން ކަމަށް ބުނެފައެވެ.\n"އަދި ރަށެއް ހަލާކު ކުރެއްވުމަށް، ތިމަން ރަސްކަލާނގެ އިރާދަ ކުރައްވައިފި ނަމަ، އެ ރަށެއްގެ ތަނަވަސްކަމުގެ އަހުލުވެރިންނަށް ތިމަން ރަސްކަލާނގެ (ކިޔަމަންގަތުމަށް) އަމުރު ކުރައްވަމެވެ. ދެން އެއުރެން އެ ރަށުގައި ފާސިދު އަމަލު ކޮށް، ކިޔަމަންތެރިކަމުން ބޭރުވެގަނެތެވެ. ދެން ކޯފާގެ ބަސްފުޅު އެއުރެންގެ މައްޗަށް ހައްގުވެދެތެވެ. ދެން ތިމަން ރަސްކަލާނގެ އެ ރަށެއް މުޅިން ހަލާކު ކުރައްވައި ނެތިކުރައްވަމެވެ." ފާސިގުވުމާއި އިސްރާފުކުރުމާ ގުޅޭ ގޮތުން މާތް ﷲ ވަހީކުރައްވާފައި ވެއެވެ.\nޚުތުބާގައި ވަނީ، ބަޔަކަށް މުއްސަނދިކަން ލިބިއްޖެ ނަމަ ބޮޑާވެ، ބޭކާރު ގޮތުގައި، މުދާތައް އިސްރާފު ކުރަން ފަށައިފާނެ ކަމަށް ބުނެފައެވެ.\nމިކަން ބަޔާން ކުރައްވައި ﷲ ވަޙީކުރައްވާފައިވާ ބަސްފުޅެއްގެ މާނައިގައި ވެއެވެެ: "ﷲ، އެކަލާނގެ (އެންމެހައި) އަޅުންނަށް ރިޒްގު ތަނަވަސްކޮށްދެއްވައިފި ނަމަ، ބިމުގައި އެއުރެން ބޮޑާވެ، އަނިޔާވެރިވެގެންފިހެވެ." މިހެންވެ، އިސްރާފު ނުކުރުމަށް އަމުރު ކުރައްވައި، މާތް ﷲ ވަޙީ ކުރައްވާފައި ވެއެވެ. "އަދި ތިޔަބައިމީހުން ކައިބޮއި އުޅޭށެވެ! އަދި އިސްރާފުނުކުރާށެވެ! ހަމަކަށަވަރުން، އިސްރާފު ކުރާ މީހުން ދެކެ އެކަލާނގެ ލޯބިވެ ވޮޑިގެނެއް ނުވެތެވެ."\nކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَ ވެސް ވަނީ އިސްރާފު ނުކުރުމަށް ބާރު އަޅުއްވައިފައެވެ. އެކަލޭގެފާނު ހަދީސް ކުރައްވާފައިވާ ބަސްފުޅެއްގެ މާނާގައި ވެއެވެ. "ތިޔަބައިމީހުން މެދުމިންވަރު ގައި ހިފާށެވެ! ތިޔަބައިމީހުން މެދުމިންވަރުގައި ހިފާށެވެ! އޭރުން ލަނޑުދަނޑިއަށް ވާސިލުވެވޭނެތެވެ.)\nއިސްރާފު ކުރުމަކީ، ކޮންމެ ކަމެއްގައި ވެސް ޙައްދު ފަހަނަޅައި ދިޔުން ކަމަށާއި އެއީ ހަމައެކަނި ކެއުން ބުއިމާ ގުޅިފައިވާ ކަމެއް ނޫން ކަމަށް ޚުތުބާގައި ވަނީ ބުނެފައެވެ. އުރެދުންތަކަށް އަރައިގަތުން ގިނަކޮށް، ކުފުރުވުމާ ހަމައަށް ހިނގައްޖެ ނަމަ އެއީ ވެސް އެކަމުގައި އިސްރާފު ކުރުމެއް ކަމަށް ޚުތުބާގައިވެއެވެ.


SunOnline: Anjum gaigai jehunu iru bus othee nubaiy lane gai: Police\nއަންޖުމް ގައިގައި ޖެހުނު އިރު ބަސް އޮތީ ނުބައި ލޭނުގައި: ޕޮލިސް\nމިދިޔަ ނޮވެމްބަރު މަހުގެ 12 ވަނަ ދުވަހުގެ ރޭ ހައިވޭއަށް އަރަން ދިޔަ އެމްޓީސީސީ ބަހަކާއި ސައިކަލެއް ޖެހި އެކްސިޑެންޓު ވީއިރު، ސައިކަލު ދުއްވަމުން ދިޔަ ލޭނަށް ބަސް އެޅިފައިވާކަމަށް ފުލުހުން ބުނެފި އެވެ.\nފުލުހުން މިހެން ބުނެފައި ވަނީ އެ މައްސަލައާ ގުޅިގެން ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒަސް (އެސްއޯއީ) ކޮމިޓީއަށް މައުލޫމާތު ދެމުންނެވެ.\nއެ އެކްސިޑެންޓުގައި ސައިކަލު ފަހަތުގައި އިން ކ.ތުލުސްދޫއަށް ނިސްބަތްވާ އުމުރުން 13 އަހަރުގެ ފާތިމަތު އަންޖުމް ޝަފީގު ވަނީ ނިޔާވެފަ އެވެ.\nއެކްސިޑެންޓުގައި ކުޑަ ކުއްޖަކު ނިޔާވުމާ ގުޅިގެން އެމްޓީސީސީން ބަހުގެ ހިދުމަތްދިނުމުގައި ކަނޑައެޅިފައިވާ ގަވާއިދުތަކާއި އުސޫލުތަކަށް އަމަލުކުރަމުންދޭތޯ އާއި، އެ މައްސަލައިގައި ކަންހިނގާފައިވާގޮތް ބެލުމަށް އެދި ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން ވަނީ އެސްއޯއީ ކޮމިޓީއަށް ފޮނުވައިފަ އެވެ.\nއެ ކޮމިޓީން މައްސަލަ ބެލުމަށްފަހު އެކުލަވާލި ރިޕޯޓު މިހާރު ވަނީ އާންމުކޮށްފަ އެވެ.\nއެ ރިޕޯޓުގައި ބުނެފައި ވަނީ އެ އެކްސިޑެންޓު ހިނގާފައި ވަނީ އެ ރޭގެ 8:35 ހާއިރު ހުޅުމާލޭ ނިރޮޅުމަގުން ހައިވޭއާ ގުޅޭ ދިމާލުން، ހައިވޭއަށް އަރަން ދަތުރުކުރަމުން ދިޔަ އެމްޓީސީސީގެ ބަހަކާއި، ސައިކަލެއް ދުއްވާފައި ދަނިކޮށް، ހައިވޭއަށް އެރުމަށްޓަކައި ބަސް އަނބުރާލި ވަގުތު ބަހާއި ސައިކަލް ޖެހިގެން ކަމަށެވެ.\nއެ ހާދިސާ ހިނގިއިރު ބަސް އަނބުރާލި ވަގުތު ސައިކަލު ދުއްވަމުން ދިޔަ ލޭނަށް ބަސް އަރާފައިވާކަން ފާހަގަކުރެވިފައިވާކަމަށް ފުލުހުން ކޮމިޓީއަށް މައުލޫމާތު ދީފައިވާ ކަމަށް ވެސް ރިޕޯޓުގައިވެ އެވެ.\nއެ އެކްސިޑެންޓާ ގުޅިގެން ބަސް ދުއްވަން އިން 54 އަހަރުގެ ޑްރައިވަރު ހައްޔަރުވެސް ކުރި އެވެ. ނަމަވެސް އޭނާ އިތުރަށް ބަންދުގައި ބަހައްޓައިގެން ތަހުގީގު ކުރިއަށް ގެންދިއުމަށް ނުފެންނާތީ ހަތް ދުވަސް ފަހުން އޭނާ ވަނީ ދޫކޮށްލައިފަ އެވެ.\nއެ ޑްރައިވަރުގެ ލައިސެންސް ހިފަހައްޓައި، ފުލުހުން އަންނަނީ އެ މައްސަލަ އިތުރަށް ތަހުގީގު ކުރަމުންނެވެ.\nއެކްސިޑެންޓާ ގުޅިގެން އެމްޓީސީސީން ބުނީ، އެ އެކްސިޑެންޓް ހިނގިކަން ޑްރައިވަރަށް ނޭނގޭ ކަމަށާއި އަދި ބަހުގައި ކޫރުމެއްހާ ހިސާބު ވެސް ނެތް ކަމަށެވެ. އަދި ބަހުގައި އޭރު ތިބި މީހުންނަށް ވެސް އެކްސިޑެންޓްއެއް ހިނގިކަން ނޭނގޭ ކަމަށެވެ.\nމި ހާދިސާގެ ކުރިން އެމްޓީސީސީގެ ބަހަކުން ޖެހި ޔޫކްރެއިންގެ ފަތުރުވެރިޔަކު ވަނީ މަރުވެފަ އެވެ. އެ އެކްސިޑެންޓު ހިނގާފައި ވަނީ ބަސް ދުއްވަން އިން ޑްރައިވަރަށް ނިދި ޖެހިގެންނެވެ.\nއެ އެކްސިޑެންޓާ ގުޅިގެން ބަސް ދުއްވަން އިން ޑްރައިވަރުގެ މައްޗަށް ވަނީ ދައުވާ އުފުލައިފަ އެވެ. އަދި ޝަރީއަތް ނިމެންދެން އޭނާގެ ލައިސެންސް ވަނީ ހިފަހައްޓައިފަ އެވެ. އަދި އެމްޓީސީސީގެ ވަޒީފާއިން ވެސް އޭނާ ވަނީ ވަކިކޮށްފަ އެވެ.\nއޭގެ ކުޑަދުވަސްކޮޅެއް ފަހުން އެމްޓީސީސީގެ ބަހެއް ކާރެއްގައި ޖެހި ވެސް އެކްސިޑެންޓެއް ހިނގި އެވެ. އެ އެކްސިޑެންޓު ވެސް ހިނގީ ޑްރައިވަރަށް ނިދިޖެހިގެންނެވެ. މި އެކްސިޑެންޓުގައި ހިމެނޭ ޑްރައިވަރު ވަނީ ވަޒީފާއިން ވަކިކޮށްފަ އެވެ.\nމި އެކްސިޑެންޓުތަކާ އެ ކުންފުނިން ވަނީ މިފަދަ ހާދިސާތައް ތަކުރާރު ނުވާނެކަން ކަށަވަރު ކުރުމަށް ފިޔަވަޅުތަކެއް އަޅައިފަ އެވެ.\nއެގޮތުން ކޮންމެ ޑިއުޓީއެއް ފެށުމުގެ ކުރިން ކޮންމެ ޑްރައިވަރަކު ވެސް އިންޗާޖުގެ ހާޒިރުގައި ދުއްވަން ތައްޔާރުކަން އަންގައިދޭ ޑެކްލެރޭޝަން ފޯމެއްގައި މިހާރު އަންނަނީ ސޮއިކުރަމުންނެވެ. އަދި ޑިއުޓީއެއް ނިމުމުން ދަތުރު ރިޕޯޓު ތައްޔާރުކުރަން ވެސް ވަނީ ފަށައިފަ އެވެ.\nމީގެއިތުރުން ހަ ބަހެއްގައި އިމަޖެންސީ ސްޓޮޕް ސްވިޗް ވެސް ވަނީ ގާއިމުކޮށްފަ އެވެ.\nއެގޮތުން ހުޅުމާލެ އަދި އެއާޕޯޓުގައި އޮޕަރޭޓް ކުރާ 10 ބަހުގެ ތެރެއިން ހަ ބަހެއްގެ ދުވެލި 55 ކިލޯމީޓަރަށް ވަނީ ލިމިޓްކޮށްފަ އެވެ.\nއަންޖުމް ނިޔާވި މައްސަލަ ބެލުމަށްފަހު އެސްއޯއީ ކޮމިޓީން ވެސް ވަނީ ފިޔަވަޅުތަކެއް އެޅުމަށް ފާސްކޮށްފަ އެވެ. އެގޮތުން އެމްޓީސީސީގެ ހިންގުން ހަރުދަނާކުރުމަށްޓަކައި އަޅާ ފިޔަވަޅުތަކާ ގުޅިގެން ކުންފުންޏަށް އައިސްފައިވާ ބަދަލުތައް މޮނީޓާކޮށް، ކުންފުންޏަށް އައިސްފައިވާ ކުރިއެރުންތައް އަންގައިދޭ ރިޕޯޓެއް، ކޮމިޓީގެ ރިޕޯޓް ފާސްކުރާތާ ހަ މަސް ދުވަހުގެ ތެރޭގައި ކޮމިޓީއަށް ފޮނުވަން އެ ކުންފުންޏަށް އަންގަން ވަނީ ފާސްކޮށްފަ އެވެ.\nމިއަދު ބޭއްވި މަޖިލީހުގެ ޖަލްސާގައި 60 މެމްބަރުންގެ ވޯޓުން އެ ރިޕޯޓު ވަނީ ފާސްކޮށްފަ އެވެ.


ޕީކަށް ދިޔައިރުވެސް ވަސީލަތްތަކެއް ނެތް، މިއީ އެމްޑީޕީގެ ލީޑަޝިޕްގެ ދޯހަޅި ވިސްނުމުގެ ނަތީޖާ: ޖަމީލު – Dhen.mv\nޕީކަށް ދިޔައިރުވެސް ވަސީލަތްތަކެއް ނެތް، މިއީ އެމްޑީޕީގެ ލީޑަޝިޕްގެ ދޯހަޅި ވިސްނުމުގެ ނަތީޖާ: ޖަމީލު\nކޮވިޑަށް ތައްޔާރުވާން3މަސް ލިބުނަސް ރާއްޖެ ޕީކަށް ދިޔައިރުވެސް ވަސީލަތްތަކެއް ނެތް ކަމަށާއި މިއީ އެމްޑީޕީގެ ލީޑަޝިޕްގެ ދޯހަޅި ވިސްނުމުގެ ނަތީޖާ ކަމަށް ކުރީގެ ނައިބް ރައީސް ޑރ. މުހައްމަދު ޖަމީލު އަހުމަދު ވިދާޅުވެއްޖެއެވެ.\nޖަމީލު ކުރެއްވި ޓްވީޓެއްގައި ވިދާޅުވީ އެމްޑީޕީން ސައެންސް ދޮގުކޮށް ރައްޔިތުންނަށް އޮޅުވާލަން ވަކާލާތުކުރި ކަމަށާއި އަދިވެސް ފޯރިނަގަނީ ރައްޔިތުންގެ ފުރާނަ ސަލާމަތްކުރުމަށްވުރެ ބޮޑަށް ފައިސާކޮޅު ހޭދަކޮށްލަން ކަމަށެވެ.\n"ތައްޔާރުވާން3މަސް ލިބުނަސް ރާއްޖެ ޕީކަށްދިޔައިރުވެސް ވަޞީލަތްތަކެއް ނެތް. މިއީ އެމްޑީޕީގެ ލީޑަޝިޕްގެ ދޯހަޅި ވިސްނުމުގެ ނަތީޖާ. ސައެންސް ދޮގުކޮށް ރައްޔިތުންނަށް އޮޅުވާލަން ވަކާލާތުކުރީ. އަދިވެސް ފޯރިނަގަނީ ރައްޔިތުންގެ ފުރާނަ ސަލާމަތްކުރުމަށްވުރެ ބޮޑަށް ފައިސާކޮޅު ހޭދަކޮށްލަން." ޖަމީލު ވިދާޅުވިއެވެ.\nތައްޔާރުވާން3މަސް ލިބުނަސް ރާއްޖެ ޕީކަށްދިޔައިރުވެސް ވަޞީލަތްތަކެއް ނެތް. މިއީ އެމްޑީޕީގެ ލީޑަޝިޕްގެ ދޯހަޅި ވިސްނުމުގެ ނަތީޖާ. ސައެންސް ދޮގުކޮށް ރައްޔިތުންނަށް އޮޅުވާލަން ވަކާލާތުކުރީ. އަދިވެސް ފޯރިނަގަނީ ރައްޔިތުންގެ ފުރާނަ ސަލާމަތްކުރުމަށްވުރެ ބޮޑަށް ފައިސާކޮޅު ހޭދަކޮށްލަން. pic.twitter.com/tr1oAavHMG\n— Mohamed Jameel Ahmed (@MJameelAhmed) May 14, 2020\nމި މަހުގެ ފަހު ދެ ހަފްތާގައި ކޮވިޑް ފެތުރޭ މިންވަރު އިތުރުވާނެ ކަމަށް ކަމާބެހޭ ފަރާތްތަކުން ވަނީ ހާމަކޮށްފައެވެ. ނަމަވެސް ކޮވިޑަށް އަށް ޓެސްޓު ކުރުން އިތުރުކުރަން ސަރުކާރުން ގެންނަން ބުނި މެޝިންތައް އަދިވެސް ނާންނަ ކަން ފާހަގަކޮށްލެވެއެވެ.


Enme agu heyo phone thakah ves 5G dheynan: Vivo | Mihaaru\nމި އަހަރު ނިމޭއިރު އެންމެ އަގުހެޔޮ ފޯނުތަކުގައި ވެސް 5ޖީ ހުންނާނެ: ވީވޯ\nމި އަހަރު ނިމޭއިރު އަގު ހެޔޮ ފޯނުތަކަށް ވެސް 5ޖީ ލިބޭ ވަރު ވާނެ\n21 މާޗް 2020 - 07:56\nވީވޯ ސްމާޓްފޯނުތަކުގެ މުސްތަގުބަލާ ބެހޭ ގޮތުން މައުލޫމާތު ދެއްވަމުން، ވީވޯގެ ނައިބު ރައީސް، ލިއު ހޮންގް ވިދާޅުވި ގޮތުގައި، މި އަހަރު ނިމޭއިރު އެންމެ އަގު ހެޔޮ ފޯނުތަކަށް ވެސް 5ޖީ ފޯރާނެ އެވެ. އޭނާ ވިދާޅުވި ގޮތުގައި މެދު ފަންތީގެ ފޯނުތައް ދޫކޮށް މިހާރު ވެސް 5ޖީ މިސްރާބު ޖަހާފައި ވަނީ އަގު ހެޔޮ މާކެޓަށެވެ. ސްމާޓްފޯން ބޭނުންކުރާ މީހުން މިހާރު 4ޖީ ފޯނެއް ގަންނަން ނޭދޭނެ ކަމަށް ހޮންގް ވިދާޅުވި އެވެ.\nސްމާޓްފޯންތައް އުފައްދާ ކުންފުނިތަކުން ވެސް އެ ވިސްނުން ދޫކޮށްލައިފި ކަމަށް އެނާ ވިދާޅުވި އެވެ. ފޯނު އުފައްދާ ކުންފުނިތަކުން މަސައްކަތްކުރަނީ 5ޖީ ފޯނުތައް އުފައްދާ އަދަދު އިތުރުކުރަން ކަމަށް ވެސް އޭނާ ވިދާޅުވި އެވެ.\nވީވޯ ފޯނުތަކަށް އޮތް ޑިމާންޑަށް ފޯނު އުފެއްދުމަކީ ކުންފުނިން ވަރަށް އިސްކަން ދޭ ކަމެއް ކަމަށް ވިދާޅުވަމުން، ހޮންގް ވިދާޅުވި ގޮތުގައި، ވިވޯ އިން ކޮންމެ ދުވަހަކު 100،000 5ޖީ ފޯނު އުފައްދަން ދަނީ ވިސްނަމުންނެވެ. މި އަދަދަށް އުފައްދައިގެން މެނުނީ ލިބޭ އޯޑަރުތައް ފުރިހަމަނުކުރެވޭނެ ކަމަށް އޭނާ ވިދާޅުވި އެވެ.\nހޮންގް ވިދާޅުވި ގޮތުގައި ކުންފުނީގެ ވިސްނުން މި ގޮތަށް ހުރި ނަމަވެސް، މި އަހަރުގެ ކުރީ ކޮޅު މާ ބޮޑުވަރުކުރެވޭނެ ކަމަށް ނުބެލެވެ އެވެ. ދުނިޔެ އަށް ފެތުރިގެންފައި ވާ ކޮވިޑް-19ގެ އަސަރު، ވީވޯ އަށް ވެސް ކޮށްފައި ވާ ކަމަށް އޭނާ ވިދާޅުވި އެެވެ.\n"މިއީ އާދައިގެ އަހަރެއް ނޫން،" ހޮންގް ވިދާޅުވި އެވެ. "އެހެންވެ، މި ބަލަނީ 30 ޕަސެންޓުން 50 ޕަސެންޓަށް އުފެއްދުންތެރިކަން ދަށްވާނެ ކަމަށް"\nވީވޯ ފޯނުތައް ބައްރުތަކުގައި އުފައްދާކަން ފާހަގަކުރައްވަމުން، ހޮންގް ވިދާޅުވި ގޮތުގައި، މި ދަނޑިވަޅު ގައި ވެސް ވީވޯ އަށް ހިފަހައްޓާލެވޭނެ އެވެ. ޗައިނާގެ ހާލަތު ރަނގަޅުވަމުން އަންނާތީ އުފާކުރާ ކަމަށް ވެސް އޭނާ ވިދާޅުވި އެވެ.\nއެންޑްރޮއިޑް ޗައިނާ ސްމާޓް ފޯން


Noomadi massala: Muizzu ge bayaan thah dhiraasaa kuri commitee sirru\nނޫމަޑި މައްސަލަ: މުއިއްޒުގެ ބަޔާންތައް ދިރާސާ ކުރި ކޮމިޓީ ސިއްރުކޮށްފި\nޑރ. މުހައްމަދު މުއިއްޒު މަޖިލީހުގެ ކޮމިޓީއެއްގައި ވާހަކަދައްކަވަނީ -- ފޮޓޯ: އަވަސް އާކައިވް\nހައުސިން ޔުނިޓްތަކެއް އަޅަން ނޫމަޑި ރިސޯޓްސް އެންޑް ރެސިޑެންސަސްއާއެކު ވެފައިވާ ދެ އެއްބަސްވުން ސަރުކާރުން އުވާލުމުން ނެދަލޭންޑްސްގެ ދަ ހޭގްގައި ހުންނަ ޕާމަނަންޓް ކޯޓް އޮފް އާބިޓްރޭޝަނަށް އެ ކުންފުނިން ހުށަހެޅި މައްސަލާގައި އެއްބަސްވުން އުވާލި އިރު ހައުސިން މިނިސްޓަރު ކަމުގައި ހުންނެވި ޑރ. މުހައްމަދު މުއިއްޒު ދެއްވި ބަޔާންތައް ދިރާސާ ކުރުމަށް ބޭއްވި މަޖިލީހުގެ މާލިއްޔަތު ކޮމިޓީގެ މިއަދުގެ ބައްދަލުވުން ސިއްރުކޮށްގެން ކުރިއަށް ގެންގޮސްފި އެވެ.\nނޫމަޑިން ސަރުކާރުގެ ފަރާތުން ބަދަލުގެ ގޮތުގައި ގާތްގަނޑަކަށް 155 މިލިއަން ޑޮލަރާއި އާބިޓްރޭޝަނާގުޅޭ އިތުރު ހަރަދުތައް ހޯދަން އެދި ނެދަލޭންޑްސްގެ ދަ ހޭގްގައި ހުންނަ ޕާމަނަންޓް ކޯޓް އޮފް އާބިޓްރޭޝަނަށް ދެ މައްސަލައެއް ހުށަހެޅި އެވެ. އެ މައްސަލަތަކާ ގުޅިގެން މުއިއްޒު ވަނީ އެ އާބިޓްރޭޝަނަށް ބަޔާން ދެއްވައިފަ އެވެ.\nނެދަލޭންޑްގެ އާބިޓްރޭޝަނަށް މުއިއްޒު ދެއްވި ބަޔާންތައް މަޖިލީހުގެ މާލިއްޔަތު ކޮމިޓީއަށް ލިބިފައިވާ ކަމަށް އެ ކޮމިޓީގެ މުގައްރިރު، ކިނބިދޫ ދާއިރާގެ މެންބަރު މުހައްމަދު ނާޝިޒު ވަނީ ވިދާޅުވެފަ އެވެ. އެ ބަޔާންތައް ދިރާސާ ކުރުމުގެ ގޮތުން މިއަދު\nބޭއްވި މާލިއްޔަތު ކޮމިޓީގެ ބައްދަލުވުން މީޑިއާއަށް ނުވަދެވޭ ގޮތަށް ސިއްރުން ގެންދަން އެ ކޮމިޓީން ނިންމި އެވެ.\nމުއިއްޒު ދެއްވި ބަޔާންތައް ސިއްރު ކޮމިޓީއެއްގައި މިއަދު ދިރާސާ ކުރިއިރު، އަންނަ ހޯމަ ދުވަހު ބާއްވާ އެ ކޮމިޓީގެ ބައްދަލުވުމަށް މުއިއްޒު ހާޒިރު ކުރުމަށް ވެސް ނިންމާފައިވާ ކަމަށް އެ ކޮމިޓީގެ މުގައްރިރު ނާޝިޒު ވަނީ ވިދާޅުވެފަ އެވެ.\nމި ސަރުކާރުން މިހާރު ވަނީ ނޫމަޑިއާއެކު ސެޓަލްމަންޓް އެގްރިމެންޓެއްގައި މިދިޔަ އޮގަސްޓް މަހުގެ 25 ވަނަ ދުވަހު ސޮއިކޮށްފަ އެވެ. އޭގައި އެއްބަސްވެވުނީ ކޯޓުން ބޭރުގައި މައްސަލަ ހައްލު ކުރުމުގެ ގޮތުން ސަރުކާރުން އެ ކުންފުންޏަށް ގެއްލުމުގެ ބަދަލުގެ ގޮތުގައި 55 މިލިއަން ޑޮލަރު ދިނުމަށެވެ. އެއީ ގާތްގަނޑަށް 800 މިލިއަނަށްވުރެ ގިނަ ރުފިޔާ އެވެ.\nކުރީ ސަރުކާރުން ނޫމަޑިއާއެކު ވެފައިވާ އެއް އެއްބަސްވުމަކީ 600 ހައުސިނިް ޔުނިޓް ތަރައްގީ ކުރަން ޖެނުއަރީ 20، 2011 ގައި ސޮއިކޮށްފައިވާ އެއްބަސްވުމެކެވެ. އަނެއް އެއްބަސްވުމަކީ 500 ހައުސިން ޔުނިޓާއި ޕޮލިސް އެކަަޑަމީ ފޭސް އެކަކާއި ތިން ރަށެއްގައި ނަރުދަމާ ނިޒާމު ތަރައްގީ ކުރަން މެއި 30. 2013 ގައި ވެފައިވާ އެއްބަސްވުމެވެ.\nމި އެއްބަސްވުންތައް ބާތިލް ކޮށްފައިވަނީ މިދިޔަ ސަރުކާރުން، ހައުސިން މިނިސްޓަރަކަށް ޑރ. މުހައްމަދު މުއިއްޒު ހުންނަވަނި ކޮށެވެ.\nރައްޔިތުންގެ މަޖިލިސް ޑރ. މުހައްމަދު މުއިއްޒު\nހިޔާ ފްލެޓް އެޅީ އެންމެ ބޮޑު އަގު ހުށަހެޅި ކުންފުނިން: އަސްލަމް\nޕްލޭން ކުރީ ހައްގު މިންވަރަށް، އުނިކުރީ މި ސަރުކާރުން: މުއިއްޒު\nހިޔާގެ މައްސަލަ: އަނެއްކާ މުއިއްޒު ހާޒިރު ކުރަނީ


vnews - Abdulla: Kiyavaidhinumaai kiyevumugai ves namoonaa leadereh\nއަބްދުﷲ: ކިޔަވައިދިނުމާއި ކިޔެވުމުގައިވެސް ނަމޫނާ ލީޑަރެއް\nއަބްދުﷲ ރަޝީދު ވީނިއުސް އަށް އިންޓަވިއު ދެއްވަނީ -- ވީފޮޓޯ: އަބްދުﷲ ޝާމް (މުއްތު)\nމިއަދުގެ މެހްމާނަކީ ލީޑާޝިޕް ރަނގަޅު ހިންގުންތެރިއެކެވެ. ކިޔެވުމާއި ކިޔަވައިދިނުމަށް އޭނާ އަބަދުވެސް ލޯބި ކުރައްވަ އެވެ. އޭނާއަކީ މީހުންގެ އިހްތިރާމާއި އިތުބާރު ހޯއްދަވާފައިވާ މަޑުމައިތިރި ޝަހުސިއްޔަތެކެވެ. ހަވާލުކުރެވޭ މަސައްކަތްތަކާއި އަދާކުރަންޖެހޭ ޒިންމާ ފުރިހަމަކުރުމުގައި މިއީ ނަޒާހަތްތެރި ބޭފުޅެކެވެ. ނިކަމެތި އާއިލާއަކަށް ނިސްބަތްވި ނަމަވެސް އޭނާ ކުރިއަރާ ދިޔައީ ގަދަ ހިތްވަރާއެކު ކުރި މަސައްކަތުންނެވެ. އެކަމުގެ ހެއްކަކީ ދެ ދާއިރާއަކުން އޭނާއަށް ޑަބްލް ޑިގްރީއެއް ލިބިލެއްވުމެވެ. އަދި މިހާރު އޭނާ އެހުންނެވީ ޑަބަލް މާސްޓާސް ލިބުމުގެ މަގުމަތީގަ އެވެ.\nމިއަދުގެ މެހްމާނަކީ އެންޓި ކޮރަޕްޝަން ކޮމިޝަން (އޭސީސީ)ގެ ސެކްރެެޓަރީ ޖެނަރަލް އަބްދުﷲ ރަޝީދު އެވެ. އުމުރުން 43 އަހަރުގެ އަބްދުﷲ ރަޝީދު އުފަންވީ ރ. އަތޮޅުގެ ގާމަތި ރަށެއް ކަމަށްވާ ރ. އުނގުލު އަށެވެ. އާދައިގެ އާއިލާއަކަށް ނިސްބަތްވާ އަބްދުﷲ އަކީ އެއްބަނޑު އެއްބަފާ ހަ ކުދިން ތިބި އާއިލާގެ ތިންވަނަ ބޭފުޅާ އެވެ. އަލަތު ކައިވެނި މަތީގައި ދިރިއުޅެމުންދާތާ 19 އަހަރު ވެފައިވާއިރު އަބްދުﷲގެ އަންހެނުންނަކީ ވެސް އޭނާ ފަދައިން އިލްމީ ބޭކަނބަލެކެވެ.\nއަބްދުﷲ ތައުލީމީ ހަޔާތް ފެއްޓެވީ ރ. އުނގުލު މަކުތަބުންނެވެ. އެރަށުގައި އޭރު ކިޔަވައިދޭ އެންމެ މަތީ ގުރޭޑް ކަމަށްވާ ގުރޭޑް ހަތަކަށް ކިޔަވާ ވިދާޅުވި އެވެ. އުނގުލު ފަޅު ރަށެއްގެ ގޮތުގައި ހަމަޖައްސާ އެރަށުގެ ރައްޔިތުން ރ. ހުޅުދުއްފާރަށް އޭރުގެ ސަރުކާރުން ބަދަލުކުރުމާއި ގުޅިގެން އަބްދުﷲ އެންމެ ފުރަތަމަ މާލެ ދުރުވީ 1988 ވަނަ އަހަރު އެވެ. އޭރު އޭނާގެ އުމުރުން 12 އަހަރެވެ. ނޮވެމްބަރު ތިނެއްގެ އުދުވާނީ ހަމަލާއާ ދިވެހިން ކުރިމަތިލިއިރު އަބްދުﷲ ހުންނެވީ މާލޭގަ އެވެ.\nއަބްދުﷲ ރަޝީދު ކުރީގައި އިށީންނަވައިގެން އާއިލާގެ ބައެއް މެންބަރުންނާއެކު\nމާލެއަށް ދުރުވެ ކިޔެވުމަށް ކުރެވުނު މަސައްކަތްތަކުން މާލޭގައި އޭނާގެ ފުރަތަމަ ސުކޫލަކަށްވީ އޭރު މަޝްހޫރު ސުކޫލެއް ކަމަށްވާ އާލިއާ ސުކޫލެވެ. އެތަނުގައި ދުވަސްކޮޅަކު ކިޔަވާ ވިދާޅުވުމަށްފަހު ދެން ވަޑައިގެންނެވީ މާލޭގައި އޭރު ހިންގާ ސަނަދު ކުލާސް ތަކަށެވެ. އެތަންތަނުން ބައެއް ސަނަދުތައް ހާސިލްކުރެއްވުމަށްފަހު މަތީ ތައުލީމުގެ ފުރަތަމަ ބިންގާ އެޅުއްވީ ކުރީގެ އީޕީއެސް ސުކޫލުގަ އެވެ. ފުރަތަމަ ލިބިލެއްވި ވަޒީފާގައި އުޅުއްވަމުން އީޕީއެސްގެ ރޭގަނޑުގެ ކުލާސްތަކަށް ދުރުވެ އޯލެވަލް ހެއްދެވީ 1993 ވަނަ އަހަރު އެވެ.\n"އަޅުގަނޑުމެންނަކީ ނިކަމެތި އާއިލާއެއް. އާމްދަނީ ލިބޭ މީހަކަށް ހުރީ ބައްޕަ އެކަނި އޭރު. ބައްޕަ އަކީ މަސްވެރިއެއް. ނަމަވެސް ރަށަކީ ވެސް ގާމަތި ރަށަކަށް ވީމާ މަސްވެރި ރަށެއް ނޫން. ބައްޕަ މަހަށް ދިޔަ ނަމަވެސް ގިނަ ވާނީ އެއްޗެއް ނުލިބޭ ދުވަސް. ދެން އަޅުގަނޑުގެ ބޮޑަށް ތިބިވި ދެ ބޭބެ މެންވެސް މިތިބެނީ އެކަކު އަޅުގަނޑަށް ވުރެ އެއް އަހަރު ދޮށީ. ދެން އެހުރި ބޭބޭ ދެ އަހަރު ދޮށީ. އެހެންވީމާ އެމީހުންވެސް އޭރު ތިބީ އަޅުގަނޑަށް އެހީތެރިކަމެއް ވެދެވޭ ފަދަ ހާލަތެއްގައެއް ނޫން. އެހެންކަމުން މާލެ އައިސް ގޭގޭ ގައި ބުރަކޮށް މަސައްކަތް ކޮށްގެން ވަރަށް ދަތި ހާލުގައި ހަގީގަަތުގައި ކިޔަވަން ޖެހުނީ،" މާލޭގައި ތައުލީމު ހާސިލްކުރެއްވުމަށްޓަކައި ކުރައްވަން ޖެހުނު ތަޖުރިބާތައް ހިއްސާކުރައްވަމުން އަބްދުﷲ ވިދާޅުވި އެވެ.\nއަބްދުﷲއަށް ފުރަތަމަ ވަޒީފާއެއް ލިބިލެއްވީ އޭނާގެ އުމުރުން 16 އަހަރުގައި 1990 ވަނަ އަހަރު އެވެ. އޭނާގެ ފުރަތަމަ ވަޒީފާއަކީ ކޯޓް ނަންބަރު ދޭއްގެ ކާތިބު ކަމެވެ. އެދުވަސްވަރު ކޯޓްތައް ހިންގަމުން ގެންދިޔައީ އަތޮޅު ފިހާރަތައް މިހާރު ހިންގަމުންދާ ސަރަހައްދުގަ އެވެ. އެއީ ކޯޓް ނަންބަރު އެކަކުން ފެށިގެން އަށަކަށް އެކި ނަން ނަމުގައި ކޯޓްތައް ހިންގި ދުވަސްވަރެވެ. ރައީސްޖުމްހޫރިއްޔާ އައްޔަންކުރައްވާ ވަޒީރެއްގެ ބެެއްލެވުމުގެ ދަށުން އޭރު ހިންގަމުން ގެންދިޔަ ޝަރުއީ ދާއިރާއަށް ބޮޑު ބަދަލެއް އައީ އަބްދުﷲ ވަޒީފާއާ ގުޅިވަޑައިގެންނެވިތާ ކުޑަ ދުވަސްކޮޅެއްގެ ތެރޭގަ އެވެ. މިބަދަލާއެކު ޝަރުއީ ދާއިރާގެ މައިގަނޑު އިދާރާތައް ޖަސްޓިސް ބިލްޑިންއަށް ބަދަލުކޮށް ކުރިން ހިންގަމުން ގެންދިޔަ އަށް ކޯޓުގެ ބަދަލުގައި ހަތަރު ކޯޓަށް، ކޯޓު ތަކުގެ އަދަދު މަދުކޮށްލި އެވެ. މިބަދަލާއި ގުޅިގެން ޝަރުއީ ދާއިރާގެ މުވައްޒަފުން އެކި ތަންތަނަށް ބަހާލުމުން އަބްދުﷲގެ ވަޒީފާ ބަދަލުކުރެއްވީ ޖަސްޓިސް މިނިސްޓްރީ އަށެވެ. އެއީ އަބްދުﷲ ވަޒީފާއާ ގުޅިވަޑައިގެންނެވި ދެވަނަ އަހަރެވެ. ޝަރުއީ ދާއިރާއަށް މިއައި ބަދަލާ ގުޅިގެން އަބްދުﷲއަށް ވަޒީފާގެ ކުރިއެރުން ދެއްވާ އޭނާ ބަދަލުކުރެއްވީ ޖަސްޓިސް މިނިސްޓްރީގެ ސެކްރެޓަރީގެ މަގާމަށެވެ.\nމާލެއާއި އަތޮޅުތަކުގެ 200 ވަރަކަށް ޝަރުއީ ކޯޓުގެ ފައިސާގެ ހުރިހާ ކަމެއް އޭރު ބަލަހައްޓަނީ ޖަސްޓިސް މިނިސްޓްރީންނެވެ. އަދި ޝަރުއީ ދާއިރާގެ ހިންގުމަށް އޭރު އެއައި ބަދަލާއެކު ޖަސްޓިސް މިނިސްޓްރީގައި ފައިސާގެ ކަންތައްތައް ބެލެހެއްޓުމާ ހަވާލުވެ ހުންނެވި އެންމެ އިސް އެއް ބޭފުޅަކު އެހެން ވަޒީފާ އަކަށް ބަދަލުކުރެއްވުމުން ސެކްރެޓަރީގެ ހައިސިއްޔަތުން މިނިސްޓްރީން ކުރަންޖެހޭ ފައިސާގެ ހުރިހާ ކަމެއް ބެލެހެއްޓުން އަބްދުﷲއާ ހަވާލުކުރެއްވި އެވެ. އެހިސާބުން އަބްދުﷲގެ ޒިންމާ ބޮޑުވި ނަމަވެސް އޭރު ހުންނެވި ޖަސްޓިސް މިނިސްޓަރު އަހްމަދު ޒާހިރު ވަރަށް ބޮޑަށް އިތުބާރު ކުރައްވާ އޭނާއާ އެ ޒިންމާ ހަވާލުކުރެއްވުމުން މަސައްކަތުގައި ކުރިއަށް ދިއުމަށް ވަރަށް ބޮޑު ހިތްވަރެއް އަބްދުﷲއަށް ލިބިލެއްވި ކަމަށް ވިދާޅުވި އެވެ. އަދި އެދުވަސްވަރު އިންޑިއާ އިން ތިން މަސް ދުވަހުގެ ޕާސަނަލް މެނޭޖްމަންޓް ޕްރޮގްރާމެއް ފުރިހަމަކުރެއްވުމަށް އޮފީހުން ހޯދައިދިން ފުރުސަތަކީ އަދާކުރައްވަމުން ގެންދެވި މަސައްކަތަށް މީހާ ލޯހުޅުވައިދިން ފުރުސަތެއް ކަމަށްވެސް އަބްދުﷲ ވިދާޅުވި އެެވެ.\nއޭރުވެސް އޮފީހުގައި ބުރަކޮށް އުޅުއްވަމުން ވެސް އިތުރަށް ކިޔެވުމަށް އޭނާ ގެންދެވީ ވިސްނަވަމުންނެވެ. މިދުވަސްވަރު ކްލިކް ކޮލެޖު އުފައްދާ އެތަނުން ހުޅުވާލި ބިޒްނަސް ދާއިރާގެ ކޯސްތަކެއްގެ ތެރެއިން "ސެޓްފިކޭޓް އިން ބިޒްނަސް އެޑްމިނިސްޓްރޭޝަން" ކޯހަކަށް ކުރިމަތިލައްވާ ކޯސް ލިބިލެއްވުމުން އޭނާ ވަނީ ސެޓްފިކެޓް ހާސިލްކުރައްވާފަ އެވެ. އޭގެ ފަހުން ހަަމަ އެތަނުން އެ ކޯހުގެ ޑިޕްލޮމާ އަދި އެޑްވާންސް ޑިޕްލޮމާ ވެސް ހާސިލްކުރެއްވި އެވެ.\n"އޮފީހުގައި މަސައްކަތް ކުރަމުން ކިޔަވަންދާން ބޭނުންވާ ބޭފުޅުންނަށް އޮފީހުން ސްޕޮންސަރ ދީގެން ބޮންޑަކާއެކު ކިޔަވަން ބޭނުންވި ހުރިހާ މުވައްޒަފުންނަށް އޭރުގެ ވަޒީރު ސީނާ ޒާހިރު އެފުރުސަތު ދެއްވި. ޒާހިރަކީ މުވައްޒަފުން ކިޔަވަން ވަރަށް ބޮޑަށް ހިތްވަރު ދެއްވި ބޭފުޅެއް. ދެން އަޅުގަނޑު ކިޔެވި ދާއިރާއިން ޑިގްރީ ހަދަން މިޖެހުނީ ރާއްޖެއިން ބޭރުން. އެކަމަކު އޭރު އެކަހަލަ ތަނަވަސްކަމެއް ނެތުމާއި އަދި އޭރު ހުޅުވާލާ ކޯސްތަކަށް ކުދިން ނަގަނީ އެންމެންނަށް ކުރިމަތިލެވޭ ގޮތަށް އިއުލާންކޮށްގެން ކުރިމަތިލާ ކުދިންގެ ތެރެއިން އެންމެ މަތިން ނަތީޖާ ހޯދާފައިވާ ކުދިންނަށްވާތީ ޑިގްރީއަށް ކިޔަވަން އަނެއްކާ ވެސް ޖެހުނީ ފުރުސަތަކަށް ބަލަން ހުންނަން،" ތައުލީމީ ގޮތުން ކާމިޔާބު ހޯއްދަވަމުން ގެންދެވި ގޮތް އަބްދުﷲ ވިދާޅުވެ ދެއްވި އެވެ.\nއަބްދުﷲ ރަޝީދު މެލޭޝިއާގައި ކިޔެވި ދުވަސްވަރު ގުރެޖުއޭޝަން ރަސްމިއްޔާތެއްގައި ބައިވެރިވެލައްވަނީ\nއަބްދުﷲ ޑިގްރީއަށް ކިޔަވުމުގެ ޝައުގުވެރިކަމުގައި ހުންނަވަނިކޮށް އޭނާއަށް އެ ފުރުސަތު ލިބިލެއްވީ ގާސިމް އިބްރާހީމް ފިނޭންސް މިނިސްޓަރު ކަމާއި ހަވާލުވެވަޑައިގެން ދައުލަތުގެ އިދާރާތަކުގައި ތިއްބެވި މުވައްޒަފުންނަށް ހާއްސަ އިސްކަމެއް ދެއްވައިގެން އެމީހުން ތަމްރީންކުރަން ކުރިއަށް ގެންދިޔަ ޕްރޮގްރާމާ ގުޅިގެންނެވެ. މިޕްރޮގްރާމްގެ ތެރެއިން ކޮންމެ މުއައްސަސާއަކަށް ވަކި އަދަދަކަށް ވަކި ކަހަލަ ކޯސްތަކެއް ހަޔަ އެޑިޔުކޭޝަން މިނިސްޓްރީން ހުޅުވާލުމުން ކުރިމަތިލާ މުވައްޒަފުންގެ ތެރެއިން މީހުން ނަގަމުން ގެންދިޔަ އެވެ. އެގޮތުން ޝަރުއީ ދާއިރާއަށް އަމާޒުކޮށްގެން ހަޔަ އެޑިޔުކޭޝަން މިނިސްޓްރީން "ބެޗެލަ އޮފް ބިޒްނަސް އެޑްމިނިސްޓްރޭޝަން" ކޯހެއްގައި ކިޔެވުމަށް ބޭނުންވާ މުވައްޒަފުންނަށް ފުރުސަތު ހުޅުވާލި އެވެ. ކަންދިމާކުރި ގޮތުން މިކޯހަށް ކުރިމަތިލީ އަބްދުﷲ އެކަނި ކަމަށްވެފައި ކޯހަށް އޭނާ ޝަރުތު ފުރިހަމަވުމުން އޭނާއަށް ޑިގްރީއަށް ކިޔަވަން ފުރުސަތު ދެއްވި އެވެ.\nސަރުކާރުން ހުރިހާ ހަރަދެއް ކުރާ ގޮތަށް ޑިގްރީއަށް ކިޔަވަން އަބްދުﷲ އަށް ފުރުސަތު ލިބިލެއްވީ އޭނާ ބޭނުންވާ ގައުމަކުންނެވެ. އޭނާ ޑިގްރީއަށް ފުރުއްވީ 2007 ވަނަ އަހަރުގެ ޖުލައި މަހުގެ ތެރޭގަ އެވެ. އޭރު އަބްދުﷲގެ އަނބިކަބަލުން ކިޔަވާ ވިދާޅުވަމުން ގެންދެވީ މެލޭޝިއާގައި ކަަމަށްވާތީ އޭނާ ޑިގްރީއަށް ކިޔަވަން ފުރުސަތު ހޯއްދެވީ މެލޭޝިއާގެ ބައިނަރީ ޔުނިވަސިޓީ ކޮލެޖުންނެވެ. ބިޒްނަސް އެޑްމިނިސްޓްރޭޝަންގެ ދާއިރާއިން މާލެއިން އެޑްވާންސް ޑިޕްލޮމާ ހާސިލް ކުރައްވާފައިވާތީ މެލޭޝިއާ އިން އޭނާ ވަނީ ދޮޅު އަހަރުގެ ތެރޭގައި ޑިގްރީ ޕްރޮގްރާމް ފުރިހަަމަކުރައްވާފަ އެވެ. އަބްދުﷲ ޑިގްރީ ހާސިލްކުރެއްވީ މުޅި ކޯހުން އެއްވަނަ ހޯއްދަވައިގެންނެވެ. އެކަމުގެ އަގުވަޒަަން ކުރައްވާ ޑީންގެ އެވޯޑްވެސް ލިބިލައްވާފައިވެ އެެވެ.\nއަބްދުﷲ ރަޝީދު އޭނާގެ އަނބިކަނބަލުންނާއެކު\nއަބްދުﷲ ޑިގްރީ ނިންމެވުމަށްފަހު ރާއްޖެ ވަޑައިގެންނެވީ 2008 ވަނަ އަހަރުގެ ޑިސެމްބަރު މަހުގެ ތެރޭގައެވެ. ނަަމަވެސް މިހާރު އަމަލުކުރަމުންދާ ގާނޫނޫ އަސާސީއާ އެކު ޖަސްޓިސް މިނިސްޓްރީ އުވާލާ ޝަރުއީ ދާއިރާއަކީ ދައުލަތުގެ އެއްބާެރުގެ ގޮތުގައި ކަނޑައަޅާފައިވާތީ އަބްދުﷲގެ ވަޒީފާ ވަނީ ގެއްލިފަ އެވެ. ޖަސްޓިސް މިނިސްޓްރީން ކުރަމުންދިޔަ އިދާރީ މަސައްކަތްތައް އެދުވަސްވަރު ވަގުތީ ގޮތުން ކުރަމުން ދިޔައީ ޖުޑީޝަލަ ސާވިސް ކޮމިޝަން (ޖޭއެސްސީ) އިން ކަމަށްވާތީ އަބްދުﷲ އެކޮމިޝަނަށް ދުރުވެ ކުރެއްވި މަސައްކަތުން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ޑިރެކްޓަރެއްގެ ވަޒީފާ ހަމަޖައްސައިދިނެވެ. މިދުވަސްވަރުގެ ތެރޭގައި ސިވިލް ސާވިސްގެ އޮނިގަނޑަށް ގެނެވުނު ބަދަލާއި ގުޅިގެން ޝަރުއީ ދާއިރާގެ މުވައްޒަފުންގެ އޮނިގަނޑަށް ވެސް ބަދަލުތަކެއް ގެނައުމާއި ގުޅިގެން އެ އޮނިގަނޑުގެ ދަށުން އަބްދުﷲ މަގާމު ބަދަލުކުރެއްވީ ޑެޕިއުޓީ ޑިރެކްޓަ ޖެނަރަލްގެ މަގާމަށެވެ. އެއީ 2009 ވަަނަ އަހަރުގެ ފެބްރުއަރީ މަހުގެ ތެރޭގަ އެވެ. މިމަގާމުގައި އޭނާގެ މައިގަނޑުގެ ޒިންމާއަކަށްވީ މުވައްޒަފުންގެ ކަންކަން ބެއްލެވުމާއި ޝަރުއީ ދާއިރާގެ ތަރައްގީއަށް ހަދަންޖެހޭ ޕްލޭންތަކާއި ސިޔާސަތުތައް އެކުލަވާލެއްވުމުގެ މަސައްކަތްތަކެވެ.\nކިޔެވުމަކީ އަމިއްލަ ފައިމައްޗަށް ތެދުވުމަށާއި ތިމާ ކުރިއަށް ދިއުމަށް އިތުރު ފުރުސަތުތަކެއް ލިބިގެންދާނެ ކަމަކަށްވާތީ އަބްދުﷲ އަނެއްކާވެސް މަސައްކަތް ކުރެއްވީ މާސްޓާސްއަށް ކިޔަވަން ފުރުސަތެއް ހޯއްދެވުމަށެވެ. އެގޮތުން އޭރުގެ ހަޔަ އެޑިޔުކޭޝަން މިނިސްޓްރީން ކޮލަމްބޯ ޕްލޭންގެ ދަށުން ހުޅުވާލި މާސްޓާސް ޕްރޮގްރާމަކަށް ކުރިމަތިލި 15 މީހުންގެ ތެރެއިން ކޯހަށް ނެގި ދެ މީހުންގެ ތެރޭގައި އަބްދުﷲ ހިމެނިގެންދިޔަ އެވެ. ޕަބްލިކް އެޑްމިނިސްޓްރޭޝަންގެ ދާއިރާ އިން މާސްޓާސް ހެއްދެވުމަށް އޭނާއަށް ފުރުސަތު ލިބިވަޑައިގެންނެވީ ޔުނިވަސިޓީ ސެއިންސް މެލޭޝިއާ އިންނެވެ. އެއީ 2010 ވަނަ އަހަރުގެ ތެރޭގަ އެވެ.\nއަބްދުﷲ މާސްޓާސް ފުރިހަމަ ކުރެއްވުމަށްފަހު އެނބުރި ރާއްޖެ ދުރުވީ 2011 ވަނަ އަހަރުގެ ތެރޭގަ އެވެ. އަލުން ވަޒީފާއަށް ނިކުންނަވާ މަސައްކަތް ކުރައްވަމުން ގެންދެވިއިރު އޭނާއަށް އިތުރު ކަމެއް ޝަރުއީ ދާއިރާގެ ތެރެއިން ފާހަގަކުރެވެން ފެށުނެވެ. އެއީ ޝަރުއީ ދާއިރާގެ ތައުލީމީ ސެޓްފިކެޓެއް އޭނާގެ އަތްޕުޅުގައި ނެތް ކަމުގެ އިހްސާސެވެ. އެކަން ބޮޑަށް އިހްސާސް ކުރެއްވެން ފެއްޓެވީ ބުރަ މަސައްކަތާއެކު ގާނޫނީ ބައެއް މަސައްކަތްތައް އޭނާ އިސްވެ ހުންނަވާ ނިންމަވާލެއްވުމުން އެކަން ކަންކަން ކުރެއްވީ އެހެން ބައެއް ބޭފުޅުން ކަމަށް ދޭހަވާ ގޮތަށް ބައެއް ވެރިންނަށް ހީފުޅުވެގެން އެވާހަކަ ދައްކަވަން ފެއްޓެވުމުން ކަމަށް ވިދާޅުވި އެވެ.\n"އެހިސާބުން ދެން އަޅުގަނޑަށް ވިސްނުނީ ކުރާ މަސައްކަތް ބައެއް ބޭފުޅުން ބަލައިގަންނަނީ އެމީހަކަށް ލިބިފައިވާ ސެޓްފިކެޓަށް ބަލައިގެން ކަމަށް. އެހެންވެ ގާނޫނީ ދާއިރާގައި އުޅޭނަމަ އެ ދާއިރާގެ ސެޓްފިކެޓެއް އޮތުން މުހިއްމު ކަމަށް ގަބޫލުކުރެވިގެން ގާނޫނީ ދާއިރާއިން އަނެއްކާވެސް ކިޔަވަން ނިންމީ،" ގާނޫނީ ދާއިރާއިން ކިޔަވަން މަޖުބޫރުކުރުވި ހަނދާންތައް އާކުރައްވަމުން އަބްދުﷲ ވިދާޅުވި އެވެ.\nކޮންޓްރެކްޓާ ގުޅޭ ގޮތުން އަބްދުﷲ ރަޝީދު ލިޔުއްވި ފޮތް ކުރީގެ ޕްރޮސެކިއުޓާ ޖެނަރަލް މުހުތާޒު މުހުސިން ނެރެދެއްވަނީ\nއެހެންކަމުން އަބްދުﷲ ދެން މަސައްކަތް ފެއްޓެވީ ޝަރުއީ ދާއިރާއިން ލިބިފައިވާ ދިގު މުއްދަތުގެ ތަޖުރިބާ ބޭނުންކުރައްވައިގެން ލިބޭ ހުސްވަގުތުތަކުގައި ގާނޫނީ ދާއިރާއިން ކިޔަވާ ވިދާޅުވުމަށެވެެ. އެގޮތުން ޝަރުއީ ދާއިރާގައި މަސައްކަތް ކުރައްވާ އޭނާގެ ބައެއް ރަހްމަތްތެރިންނަށް އެ ދާއިރާއިން ކިޔެވުމުގެ މުހިއްމުކަން ވިސްނަވާ ދެއްވި އެވެ. އަދި އެކުވެރިންނާއެކު ގާނޫނީ ދާއިރާއިން ކިޔެވުމަށް އޭނާ ގުޅިވަޑައިގަތީ އޭރު ކުއްލިއްޔާގެ ގޮތުގައި ހިންގަމުން ދިޔަ މިހާރުގެ އިސްލާމިކް ޔުނިވަސިޓީ އޮފް މޯލްޑިވްސް (އައިޔޫއެމް) އަށެވެ. އެތަނުގައި ހަވީރާއި ރޭގަނޑުގެ ވަގުތު ތަކުގައި ކުރިއަށް ގެންދާ ގާނޫނީ ދާއިރާގެ ކޯސްތަކުގެ ތެރެއިން އަބްދުﷲ ނެންގެވީ ބެޗެލާ އޮފް ޝަރީއާ އެންޑް ލޯ ޕްރޮގްރާމެވެ. އެއީ 2012 ވަނަ އަހަރުގެ ތެރޭގަ އެވެ. ތިން އަހަރުގެ ޑިގްރީ ކޯސް އަބްދުﷲ ފުރިހަަމަކުރެެއްވީ ޑީޖޭއޭގައި އޭނާ އަދާކުރައްވަމުން ގެންދެވި ހުރިހާ ޒިންމާއެއް އަދާކުރައްވަމުން 2014 ވަނަ އަހަރު އެވެ. ވަރުގަދަ އަޒުމަކާއެކު ފެއްޓެވި މަސައްކަތުން އަބްދުﷲ އެވަނީ ޝަރުއީ ދާއިރާ އިން ވެސް ޑިގްރީ ފުރިހަމަކުރައްވާފަ އެވެ.\nޑިގްރީއަށް ކިޔެވި ދުވަސްވަރު އަބްދުﷲ ވަނީ އޭނާއަށް އެނގިލައްވާ އެއްޗެއް އެހެން މީހުންނަށް ވެސް އޮޅުންފިލުއްވާ ދެއްވުމަކީ މުހިއްމު ކަމެއް ކަމަށް ގަބޫލުކުރެއްވިގެން ކިޔެވުމުގައި ބޭނުންކުރެއްވި އިނގިރޭސި ބަހުގެ ބައެއް ނޯޓްތައް ދިވެހި ބަހަށް ތަރުޖަމާ ކުރައްވާ އެކުގައި ކިޔަވަމުން ގެންދެވި ދަރިވަރުންނަށް އެ ނޯޓްތައް ހިއްސާކުރައްވާފަ އެވެ. އެގޮތުން ކުރެވުނު މަސައްކަތްތަކުގެ ތެރެއިން ކޮންޓްރެކްޓާ ގުޅޭ ގިނަ ނޯޓްތަކެއް ތަރުޖަމާ ކުރެއްވިފައިވާތީ އެނޯޓްތަކުގެ ބައެއް މައުލޫމާތާއި ކޮންޓްރެކްޓާއި ގުޅޭގޮތުން ބޭރުގެ ބައެއް ބޭފުޅުން ލިޔުއްވާފައިވާ ފޮތްތަކުން މައުލޫމާތު ހޯއްދަވައިގެންނާއި ރާއްޖޭގައި ކޮންޓްރެކްޓާ މެދު އަމަލުކުރެވެމުންދާ ގޮތާއި މިކަން ކަމަށް ބަލާލާ އަބްދުﷲ މިހާރު ވަނީ ކޮންޓްރެކްޓާ ގުޅޭ ވަރަށް ގިނަ މައުލޫމާތު ހިމެނޭ އޭނާގެ އަމިއްލަ ފޮތެއް ލިޔުއްވާ އާންމުކުރައްވާފަ އެވެ. ވަރަށް ބޮޑު ތަރުހީބެއް ލިބިގެން ދިޔަ މިފޮތް ދައުލަތުގެ ބައެއް މުއައްސަސާތަކާއި ތައުލީމީ ބައެއް އިދާރާތަކުގައި ގެންދަނީ އެމީހުންގެ މަސައްކަތުގައި ބޭނުންކުރަމުންނެވެ. އަބްދުﷲ ވިދާޅުވީ މިފަދަ އެތައް ފޮތެއް އޭނާއަށް ވަގުތުވީ ވަރަކުން ކުރިއަށް އޮތް ދުވަސްތަކުގައިވެސް ލިޔުއްވާ އާންމުކުރައްވާނެ ކަމަށެވެ. ބޭނުމަކީ އޭނާއަށް ލިބިލައްވާފައިވާ އިލްމު ބޭނުންކުރައްވައިގެން މުޖުތަމައު ހޭލުންތެރިކުރުވުން ކަމަށްވެސް ވިދާޅުވި އެވެ.\nއަބްދުﷲ ރަޝީދު (ވ)ގައި އޭސީސީގެ މެންބަރުންނާއެކު\nޝަރުއީ ދާއިރާގައި 23 އަހަރު އަބްދުﷲ މަސައްކަތް ކުރެއްވި ދުވަސްވަރު އޭނާ އިސްވެ ހުންނަވައިގެން ޝަރުއީ ދާއިރާގައި ވަނީ ވަރަށް މުހިއްމު މަސައްކަތްތަކެއް ވެސް ކުރައްވާފަ އެވެ. އެގޮތުން ޓެކްނޮލޮޖީގެ ބޭނުންކޮށްގެން ޝަރުއީ ދާއިރާގެ އިދާރާތަކާއި ކޯޓްތައް ހިންގުމުގެ ގޮތުން ޝަރުއީ ދާއިރާގެ މުހިއްމު މައުލޫމާތުތަކާއި މުވައްޒަފުންގެ މައުލޫމާތުތައް ވަނީ ކޮމްޕިއުޓަރައިޒްކޮށްފަ އެވެ. އަދި ޝަރުއީ ދާއިރާގެ ލިޔުންތައް އާކައިވް ކުރުމަށް އާކައިވް ސިސްޓަމެއް އޭނާ އިސްވެ ހުންނަވައިގެން ވަނީ ގާއިމުކުރުމުގެ މަސައްކަތް ކުރައްވާފަ އެވެ. 2012 ވަަނަ އަހަރުގެ ފެބްރުއަރީ އައްވަނަ ދުވަހު ރާއްޖޭގެ ބައެއް ކޯޓްތައް އަންދާލުމާ ގުޅިގެން އެތަންތަނުން ބައެއް ލިޔުންތައް ގެއްލިފައިވާތީ އެ ތަޖުރިބާ ދެވަނަ ފަހަރަށް ތަކުރާރުވިޔަ ނުދިނުމުގެ ގޮތުން އެދުވަސްވަރު އަބްދުﷲ އިސްވެ ހުންނަވައިގެން ކުރެވުނު މަސައްކަތުން ވަނީ ރާއްޖޭގެ ހުރިހާ ކޯޓްތަކެއްގެ ހުރިހާ ލިޔުންތައް ސްކޭންކޮށް ޑިޖިޓަލް ކޮށްފަ އެވެ. މީގެ އިތުރުން ޝަރުއީ ދާއިރާގައި ކުރަންޖެހޭ ހުރިހާ މަސައްކަތެއްހެން ކުރަންޖެހޭ ގޮތް އުސޫލެއްގެ ގޮތުގައި ނުވަަތަ ގަވައިދެއްގެ ގޮތުގައި ލިޔެ އެކުލަވާލާފައިވެ އެވެ. މިމަސައްކަތްތަކަކީ ވަރަށް ބޮޑެތި މަސައްކަތްތަކަކަށްވާތީ މިމަސައްކަތްތައް އަބްދުﷲ ފާހަގަކުރައްވާފައިވަނީ ޝަރުއީ ދާއިރާގައި އޭނާ އިސްވެ ހުންނަވައިގެން ކުރެއްވުނު ކާމިޔާބު މަސައްކަތްތަކެއްގެ ގޮތުގަ އެވެ.\nގާނޫނީ ވަކީލެއްގެ ގޮތުގައި މަސައްކަތް ކުރެެއްވުމުގެ ހުއްދަ ދައުލަތު ބަންޑާރަނައިބް މުހައްމަދު އަނިލްގެ އަތްޕުޅުން އަބްދުﷲ ރަޝީދު ލިބިގަންނަނީ\nޝަރުއީ ދާއިރާއިން ލިބިލެއްވި ތަޖުރިބާއަށްފަހު އެހެން މުއައްސަސާއެއްގައި މަސައްކަތް ކުރެއްވުމުގެ ޝައުގުވެރިކަން އުފެދުމާ ގުޅިގެން އަބްދުﷲ ކުރިމަތިލެއްވީ އޭސީސީގެ ސެކްރެޓަރީ ޖެނަރަލްގެ މަގާމަށެވެ. ފަސް އަހަރުގެ މުއްދަތަކަށް އައްޔަންކުރެވޭ މި މަގާމުގެ މަސްއޫލިއްޔަތާ އަބްދުﷲ ހަވާލުވަވަޑައިގެންނެވީ 2014 ވަނަ އަހަރުގެ ޖުލައި މަހުގެ ތެރޭގަ އެވެ. އޭސީސީގެ އިދާރީ ހިންގުމުގެ އެންމެ އިސް މަގާމުގައި މިދިޔަ ތިން އަހަރު ދުވަހު ހުންނަވައިގެން އޭސީސީގެ މެންބަރުންނާއި މުވައްޒަފުންގެ އެހީތެރިކަމާއެކު އަބްދުﷲ ވަނީ އެތަނުގައި ވެސް މުހިއްމު މަސައްކަތްތަކެއް ކުރައްވާފަ އެވެ. އެގޮތުން އޭސީސީގެ ސްޓްރެޓެޖިކް ޕްލޭން އެކުލަވާލުމާއި، ރާއްޖޭގައި ފުރަަތަމަ ފަހަރަށް ބޭއްވި ގައުމީ އެންޓި ކޮރަޕްޝަން މަހާސިންތާ ބޭއްވުމާއި، މީޑިއާއާއި ރަހްމަތްތެރި އަދި މައުލޫމާތު ހާމަކުރުމަށް އިސްކަންދޭ މުއައްސަސާއެއް ގޮތަށް އޭސީސީގެ މަސައްކަތްތައް ބައްޓަންކުރުމުގައި ކުރެވުނު މަަސައްކަތްތައް އަބްދުﷲ ވަނީ ފާހަގަކުރައްވާފަ އެެވެ. އޭނާގެ އެންމެ ބޮޑު ހުވަފެނަކީ ކޮރަޕްޝަނުން ސަލާމަތްވެފައިވާ ގައުމަކަށް ރާއްޖެ ބަދަލުކޮށްލުން ކަމަށްވެސް ވިދާޅުވި އެވެ.\nގައުމީ އެންޓި ކޮރަޕްޝަން މަހާސިންތާގައި އޭސީސީގެ މުވައްޒަފުންނާއެކު އަބްދުﷲ ރަޝީދު (މ)ގައި\nއޭސީސީއާ ގުޅިވަޑައިގެންނެވި ފަހުން ތައުލީމީ ގޮތުން އަނެއްކާ ވެސް އިތުރު ހަރުފަތެއް ކަނޑައްތު ކުރެއްވުމަށްޓަކައި މިދިޔަ އަހަރުގެ ތެރޭގައި އަބްދުﷲ ވަނީ އައިޔޫއެމްގެ މާސްޓާސް ޕްރޮގްރާމުގައި ކިޔަވަން ފައްޓަވާފަ އެވެ. އޭނާ މާސްޓާސް ހައްދަވަނީ ކޮމްޕެއާރެޓިވް ލޯގެ ދާއިރާއިންނެވެ. މާސްޓާސް ޕްރޮގްރާމްގެ ކިޔެވުމުގެ ބައިތައް ނިންމަވާލެއްވުމަށްފަހު އަބްދުﷲ މިހާރު ގެންދަވަނީ ތީސިސް ލިޔުއްވަމުންނެވެ. މިޕްރޮގްރާމް ނިމި ދަސްވެނިވުމާއެކު އޭނާއަށް ޑަބަލް މާސްޓާސް ލިބިލައްވާނެ އެވެ.\nއޭސީސީގައި ޒިންމާދާރު ވަޒީފާއެއް އަދާކުރައްވަމުން އަބްދުﷲ މިހާރު ގެންދަވަނީ އައިޔޫއެމްގައި ގާނޫނުގެ ދާއިރާ ކިޔަވަމުންދާ ދަރިވަރުންނަށް ކިޔަވައިދެއްވުމުގެ ބުރަ މަސްއޫލިއްޔަތު ވެސް އަދާކުރައްވަމުންނެވެ. އަބްދުﷲ ވިދާޅުވީ ކިޔަވައިދިނުމުގެ ދާއިރާއަށް އޭނާ ޝައުގުވެރިވީ ގާނޫނީ ދާއިރާ އިން އޭނާ ކިޔަވަމުން ގެންދެވި ދުވަސްވަރު ކިޔަވައިދިނުމަށް ރަނގަޅު ބޭފުޅުން ލިބުން ދަތިކަން އޭރުވެސް އަދި މިހާރުވެސް ފާހަގަކުރެއްވިފައިވާތީ އޭނާއަށް ލިބިލައްވާފައިވާ އިލްމު އެހެން މީހުންނަށް ފޯރުކޮށްދިނުމަކީ އިޖުތިމާއީ އަދި ފަރުދީ ޒިންމާއެއް ކަމަށް ގަބޫލުކުރެއްވޭތީ ކަމަށެވެ. އަދި ވަގުތުވީ ވަރަކުން މިމަސައްކަތް ކުރިއަށް ގެންދަވާނެ ކަމުގައިވެސް ވިދާޅުވި އެވެ. ގާނޫނީ ދާއިރާގެ އިލްމާ ތަޖުރިބާ ލިބިލައްވާފައިވާތީ ގާނޫނީ ދާއިރާއިން އެހީތެރިކަން ބޭނުންވާ އާންމު އާދައިގެ ރައްޔިތުންނަށް އަބްދުﷲ ގެންދަވަނީ އިޖުތިމާއީ ހިދުމަތެއްގެ ގޮތުގައި ގާނޫނީ ލަފައާއި އެހީތެެރިކަން ވެސް ފޯރުކޮށްދެއްވަމުންނެެވެ.\nޝަރުއީ ދާއިރާއިން ލިބިފައިވާ އިލްމާއި ތަޖުރިބާގެ ސަބަބުން ކުރިއަށް އޮތް ދުވަސްތަކުގައި ފަނޑިޔާރެއްގެ ގޮތުގައި ފެނިދާނެތޯ ސުވާލުކުރެއްވުމުން ހިނިފުޅުވަޑުވަމުން އަބްދުﷲ ވިދާޅުވީ މިވަގުތު އެފަދަ ވިސްނުމެއް ނެތް ކަމަށެވެ. ޕީއެޗްޑީއަށް ކިޔެވުމާ މެދު ވިސްނަވާނީ މިހާރު ކުރިއަށް ގެންދާ މާސްޓާސް ޕްރޮގްރާމް ނިމުމުން ކަމަށާއި ނަމަވެސް ޕީއެޗްޑީ ހައްދަވާނަމަ އެކަން ކުރައްވާނީ ގާނޫނީ ދާއިރާން ކަމަށްވެސް ވިދާޅުވި އެވެ. އަބްދުﷲގެ ކިޔެވުމަށާއި ކިޔަވައިދިނުމުގެ މަސްކަތަށް ކާމިޔާބަށް އެދެމެވެ.


Ali Waheed passport dhookohli mahsalaiga isthunaafu balaa nugai\nކުރީގެ ޓޫރިޒަމް މިނިސްޓަރު އަލީ ވަހީދު--\nއަލީ ވަހީދުގެ ޕާސްޕޯޓު ދޫކޮށްލި މައްސަލައިގަ އިސްތިއުނާފް ބަލައި ނުގަތް\n28 ފެބްރުއަރީ 2021 - 17:05:06\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓު ދޫކޮށްލަން ކުރިމިނަލް ކޯޓުން ނިންމި ނިންމުން ހައި ކޯޓުގައި އިސްތިއުނާފު ކުރަން ދައުލަތުން ހުށަހެޅި މައްސަލަ ހައިކޯޓުން ބަލައި ނުގަންނަކަމަށް އެ ކޯޓުން ބުނެފިއެވެ.\nސީއެންއެމް އަށް މައުލޫމާތު ދެއްވަމުން ހައި ކޯޓުގެ މީޑިއާ އޮފިޝަލް ވިދާޅުވީ، އެ ކޯޓުން އަލީ ވަހީދުގެ ޕާސްޕޯޓު ދޫކޮށްލަން ކުރި ހުކުމުގެ އިސްތިއުނާފު މައްސަލަ ބަލައިނުގަންނަން ނިންމާފައިވާ ކަމަށެވެ.\nއެ މައްސަލަ ހައިކޯޓުން ބަލައިގަނެފައި ނުވަނީ، ކްރިމިނަލް ކޯޓުގެ އަމުރު ނެރުމަށްފަހު އިސްތިއުނާފު ކުރަން ދީފައިވާ ވަގުތު ފާއިތުވި ފަހުން މައްސަލަ އިސްތިއުނާފު ކުރުމުން ކަމަށް ހައި ކޯޓުގެ މީޑިއާ އޮފިޝަލް ވިދާޅުވިއެވެ. އިސްތިއުނާފު ކުރުމަށް އޮންނަނީ 48 ގަޑިއިރެވެ.\nއަލީ ވަހީދުގެ ޕާސްޕޯޓު ހިފެހެއްޓުމަށް ފަހު ކޯޓުން އެ އަމުރު ބާތިލުކޮށް އަލުން ޕާސްޕޯޓް ހަވާލުކޮށްފައިވާ ކަމަށް ރައީސް އޮފީހުގެ ތަރުޖަމާނު މަބްރޫކް އަޒީޒް ވިދާޅުވީ މިމަހު 10 ގަ އެވެ.\nމިކަމާ ގުޅިގެން ޕީޖީން ވަނީ ޕާސްޕޯޓް ދޫކުރާނެކަން އިއުލާންކުރީ ނުވައެއް ފެބްރުއަރީގައި ބޭއްވުނު އަޑުއެހުމެއްގައިކަމަށް ވިދާޅުވެފައެވެ. އެހެންނަމަވެސް ޕީޖީ އޮފީހަށް އެކަމުގެ ލިޔެކިޔުންތައް ލިބިފައި ވަނީ 11 ފެބްރުއަރީގައި ކަމަށާއި، ލިޔެކިޔުންތައް ލިބުނުއިރު އޭގައި އަމުރު ނެރުނު ކަމަށް ވަނީ 10 ފެބްރުއަރީގައިކަމަށް ވެސް ޕީޖީން ބުނެފައިވެއެވެ.\nމިމައްސަލާގައި މީގެކުރިންވެސް ކްރިމިނަލް ކޯޓަށް އިދާރީ ކުށެއް ޖެހިފައިވާކަން ވަނީ ފެންމަތިވެފައެވެ. އެގޮތުން ޕާސްޕޯޓު ދޫކޮށްލުމުގެ އަމުރު ނެރެފައިވަނީ ޕީޖީން އެދިގެންކަމަށް، ނުވަތަ އެ އަމުރަށް އެދިފައިވަނީ ޕީޖީން ކަމަށް ވަނީ ބުނެފައެވެ. ނަމަވެސް އެ މައުލޫމާތަކީ ދޮގު މައުލޫމާތެއް ކަމަށާއި އެއީ ކްރިމިނަލް ކޯޓުގެ އިދާރީ ކުށެއްކަމަށް ޕީޖީން ވަނީ ފާހަގަކޮށްފައެވެ.\nއަލީ ވަހީދުހައިކޯޓްކްރިމިނަލް ކޯޓް


Coach Ge Thahugeegah Dheyn Jehey Furihama Ehbbaarulun Dheynan: Ministry - Vaguthu\nކުޅުންތެރިންތަކަކަށް ޖިންސީ ގޯނާކުރި ކަމުގެ ތުހުމަތުގައި ހައްޔަރުކުރި ގައުމީ ކްރިކެޓް ޓީމުގެ ކޯޗު ދެކުނު އެފްރިކާގެ އާސިފް ޚާންގެ މައްސަލައިގެ ތަހުގީގު ކުރިއަށް ގެންދިއުމަށްޓަކައި ޔޫތު މިނިސްޓްރީގެ ފަރާތުން ފުރިހަމަ އެއްބާރުލުން ދެއްވާނެކަމަށް އެ މިނިސްޓްރީން ބުނެފި އެވެ.\nގައުމީ ޓީމުގެ ކޯޗު އާސިފް ޚާން، ޖިންސީ ގޯނާކުރި ކަމުގެ ތުހުމަތުގައި ހައްޔަރުކޮށްފައި ހުރުމަށްފަހު އޭނާ މިވަނީ މިހާރު ދޫކޮށްލާފަ އެވެ. ފުރަން ގޮސް އެއާޕޯޓުގައި ހުއްޓާ ހޮނިހިރު ދުވަހު އޭނާ ހައްޔަރުކުރުމަށް ފަހު އިއްޔެ މުއްދަތު ޖަހަން ކޯޓަށް ގެންދިޔަ ފަހުން 24 ގަޑިއިރު ހަމަވެފައިވާތީ ކްރިމިނަލް ކޯޓުން އޭނާ ދޫކޮށްލަން އަމުރުކުރީ އެވެ.\nމިއަދު ޔޫތު މިނިސްޓްރީން ނެރުނު ބަޔާނެއްގައި ބުނެފައިވަނީ ސެޝަންތަކުގެ ތެރެއިން ބައެއް ކުޅުންތެރިންނަށް އާސިފް ޖިންސީ ގޯނާކުރިކަމުގެ މައްސަލަ ކްރިކެޓް ބޯޑަށާއި ފުލުހުންނަށް ހުށަހަޅާފައިވާ ކަމުގެ މައުލޫމާތު އެ މިނިސްޓްރީ އަށް ލިބިފައިވާ ކަމަށެވެ. އަދި މި މައްސަލަ އަކީ ގައުމީ ޓީމެއްގެ ކޯޗަކާއި ގުޅޭ މައްސަލައެއް ކަމުގައިވިޔަސް މިއީ ޖިނާޢީ މައްސަލައެއް ކަމުގައިވާތީ މިކަން ތަހުގީގު ކުރުމުގެ ހުރިހާ ކަމެއް ކުރިއަށްގެންދާނީ ފުލުހުން ކަމަށާއި ތަހުގީގު ކުރިއަށްގެންދިއުމަށްޓަކައި މިނިސްޓްރީގެ ފަރާތުން ދޭން ޖެހޭ ފުރިހަމަ އެއްބާރުލުން ދެއްވާނެ ކަމަށެވެ.\nމިދިޔަ އަހަރުން ފެށިގެން ގައުމީ ޓީމަށް އިރުޝާދު ދެމުން އަންނަ އާސިފް ޚާން ކުޑަކުދިން ހިމެނޭ ގޮތަށް ބައެއް ކުޅުންތެރިންނަށް ޖިންސީ ގޯނާކޮށްފައިވާކަން އިތުބާހުރި މަސްދަރުތަކުން ޔަގީންވާ ކަމަށާއި އަދި އެ މައްސަލައިގެ ހަގީގަތް ނުބަލައި އޭނާ ރާއްޖެއިން ފުރުވާލަން ކްރިކެޓް ބޯޑުން މަސައްކަތްކުރި ކަމަށް ބުނެ ގައުމީ ފިރިހެން އަދި އަންހެން ކްރިކެޓް ޓީމުގެ ކުޅުންތެރިން ވަނީ އިހަކަށް ދުވަހު ބަޔާނެއްވެސް ނެރެފަ އެވެ.\nދިވެހި ކުޅުންތެރިންގެ ފަރާތުން ނެރެފައިވާ ބަޔާނުގައި ކުޅުންތެރިން ވަނީ މި މައްސަލައިގައި ކްރިކެޓް ބޯޑުން އަމަލުކުރި ގޮތް ވަރަށް ބޮޑަށް ކުށްވެރިކޮށްފަ އެވެ. ކްރިކެޓް ބޯޑަށް ތުހުމަތުގެ އިނގިލިތައް ދިއްކުރަމުން ކުޅުންތެރިން ބުނެފައިވަނީ ޖިންސީ ގޯނާގެ މައްސަލަތަކާއި ހެދި އާސިފް ހާން ކުއްލިއަކަށް އިސްތިއުފާ ދިން ދިނުން ކްރިކެޓް ބޯޑުން ސިއްރު ކުރުމަށް ފަހު މަސައްކަތް ކުރީ އޭނާ ގައުމުން ފުރުވާލަން ކަމަށެވެ. އެ ބަޔާނުގައި ބުނެފައިވާގޮތުން ޒުވާން ކްރިކެޓް ކުޅުންތެރިންނަށް އެކި ފަހަރު މަތިން އާސިފް ޖިންސީ ގޯނާކޮށްފައިވާކަން ތުހުމަތުކުރެވޭ ކަމަށާއި އޭގެ ތެރޭގައި ގިނައީ 18 އަހަރު ނުފުރޭ ކުޅުންތެރިން ކަމަށެވެ.\nކުޅުންތެރިން އިތުރަށް ބުނެފައި ވަނީ ކްރިކެޓްގެ ހަރުދަނާ އުސޫލުތަކާއި ހަމަތައް ހިފަހައްޓަން ތިބި ކްރިކެޓް ބޯޑުގެ ފަރާތުން ފެނުނު ކަންތައްތަކުން މި ހިނގާދިޔަ ކަންކަމުގައި ކްރިކެޓްބޯޑު ފެއިލް ވެފައިވާކަން ހާމަކޮށްދޭ ކަމަށެވެ.


އެޑްމިން – Page 149 – Liyuntheringe Gulhun\nVisitors online  294:users  0guests  257bots  37The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n2 ފެބްރުއަރީ 2014އެހެނިހެންއެޑްމިން\nކިޔާފައިވާ ޢަދަދު: 3042\nރާއްޖެ އިސްލާމްވީ ދުވަހުގެ މުނާސަބާގައި ދިވެހިރާއްޖޭގެ މުސްލިމް އެންމެހާ ރައްޔިތުންނަށް ތަހުނިޔާ އާއި ހެޔޮ އެދުންތައް ފޮނުވަމެވެ. ދިވެހިރާއްޖޭގެ އެންމެހާ ރައްޔިތުން މާތްވެގެންވާ އިސްލާމް ދީނުގެ ހިދާޔަތުގައި އަބަދުގެ އަބަދަށް ލަހައްޓަވާށި އެވެ! އާމީން!\n1 ފެބްރުއަރީ 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4393\nކަނީރު ޢަބްދުއްރަޙީމް (ކަނީރު)ކަންކަން ކުރުމުގައި މެދުވެރިން ބޭނުންކުރުމަކީ ގޯހެކޭ ކަންނުވެ ނަމެއްވާތަން އައިސް ފުރޮޅާލައޭ ، ފުރޮޅާލިއޭ\nފާހަގަކުރެވި އެދެވުނު ކަމެއް ނުވެގެން އެކުރެވުނު ތަޖުރިބާ ފާހަގަކުރާނަމެ ގާތްކަމުން މެދުވެރި ކުރީ އެކުވެރި އެކޭ\n1 ފެބްރުއަރީ 20143 ޚިޔާލުޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 8121\nއަޅުގަނޑުމެންގެ ސަލްޓަން ޕާކުގެ އުތުރު މައި ދޮރުން ވަދެގެންދާ އިރު ހިނގަން އޮންނަ ހަނި މަގުގެ ދެފަރާތުގައި އެވާ މާގަސްތަކަކީ ކީރަންމާ ގަހެވެ. މި އާއިލާގެ ގަސްތަކުގެ އިލްމީ ނަމަކީ އިކްޒޯރާ (ixora) އެވެ. ތަފާތު ކުލަކުލައިގެ މި ރީތި މަލަށް ކިޔަން ފަސޭހަ ރީތި ދިވެހި ނަމެއް އޮއްވައި އެ ނަން(ކީރަންމާ) ކިޔުމުގެ ބަދަލުގައި މިހާރު ‘ތައުޒަންޑް ފްލާވަރ’ މިހެން ކިޔާ ކަމީ ވަރަށް ހިތާމަވެރިކަމެކެވެ. ބައިތެއްގެ އަސަރު\n31 ޖެނުއަރީ 2014ބަހާއި އަދަބު, ވަޒަން ބަހުރުވައެޑްމިން\nކަނީރު ޢަބްދުއްރަޙީމް ބައިތެއް މަ އަޑު އަހާފައި ހައިރާން ވެވިއްޖެ! އާ ޗާ ބައިތެއް އެއީ ފުރާ ފުރިހަމަ ރީތި ރީތި ވާ ވާ\nފިލިކޯޅި ހަމަވެ ކުޑަވެސް ކޮރު ކަންފުޅެއް ނެތީ މާ މިލިފާވި އަކުރު ބަނޑުވަން އެއްގޮތްވެ ފައި އޮތީ މާ ހިލިގެން މިއައި އަސަރުތައް އުތުރިއްޖެ ފެނި އެނގޭ ހާ\n30 ޖެނުއަރީ 2014ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 2488\nމުޙައްމަދު ޒަކަރިއްޔާ، މީޒާން، ޅ. ނައިފަރު\nވާހަކަ ފެށެނީ އިހުޒަމާނުގެ ރަސްކަލެއްގެ ދަރުބާރުންނެވެ. އެ ދަަރުބާރަކީ ރަސްގެފާނަށް ގިނައިން ޚުޝާމަދު ކުރެވޭ ދަރުބާރެކެވެ. ދަރުބާރުގެ ހުރިިިިހައި ކަމެއް ހިނގަމުންދަނީ ރަސްގެފާނުގެ ހިތްޕުޅު ރުހޭގޮތް ބަލަމުންނެވެ…. ދަރުބާރުގެ އެންމެ އަޑުހަރު މީހުންނަަަކީ، ފާލުބަލައި ރަމަލު ޖަހަައި އުޅޭ މީހުންނެވެ. މީގެ ތެރޭންވެސް އެއްމެ އަރިސްމީހަކަށް ހުންނަނީ ރަސްގެފާނުގެ ބޮޑުވަޒީރެވެ. އޭނާގެ ލަގަބަަކަށް ކިޔަނީ ދަރުބާރުގެ ވެރިޔާއެވެ. ތިމާވެއްޓަށް ސަލާމަތްކަން އޮތީ . . . .\n30 ޖެނުއަރީ 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 7613\nޢަބްދުލްޢަޒީޒު ޖަމާލު އަބޫބަކުރު ތިމާވެއްޓަށް ސަލާމަތްކަން އޮތީ ފަރުދުން ދިނީ ވިއްޔާ ތިމާއާ މުޅި ޖަމާޢަތް ވެސް އެކީ އެއްބާރު ލައިފިއްޔާ\nތިމާވެއްޓަށް ޙިމާޔަތްތެރިވުމީ ހަމަ ވާޖިބެއް ކަމުގައި ތިމާޔާ އެންމެހައި ފަރުދުން ހިތުން ރުހުމުން ބަލައިފިއްޔާ\nފަރުން ކަށިބޯ އެކީ ހުސްކޮށް ރަށުން ރުއްގަސް ކެނޑުން ހުއްޓައި މަދުން ނަމަވެސް ކޮތަޅު އުމުމަށް އެދޭ ޙައްލެއް ގެނެސްފިއްޔާ\nޞަލަވާތާ ސަލާމުގެ ވެދުން\nކިޔާފައިވާ ޢަދަދު: 2713\nއާދަމް ޢަބްދުއްރަޙްމާން އުތީމު ދަންނަވާ މިޞަލާތާ ސަލާމާ ވެދުން އަންނަ ލޯބިން މިހިތް ފުރިއުތުރި ދާހިނދުން\nޖާހިލީ އަނދިރިކަން ދުނިޔެއަށް ފެތުރިފައި ކާހިނީ ބަސްތަކާ ޡުލްމުތައް ވެރިވެފައި ވާހިޔާތެއްގެ ތިއްބާ ތެރަށް ގެއްލިފައި ސާހިބެއް މާތް ހިދާއީ ވަޑައިގެން ހިނދުން\n29 ޖެނުއަރީ 20141 ޚިޔާލުއިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 7760\nލިޔުއްވީ: އެންޑީ ރޫނީތަރުޖަމާ: އަޙްމަދް ސަމީރު އަލީ\nއެންޑީ ރޫނީ (Andrew Aitken “Andy” Rooney) އަކީ އެމެރިކާގެ ތަފާތު ޓީވީ/ރޭޑިޔޯ އިސްޓޭޝަން ތަކަށް ދިގު މުއްތަކަށް ލިޔުއްވި ވަރަށް ތަޖުރިބާކާރު ލިޔުންތެރިއެކެވެ. އުމުރުން 92 އަހަރުގައި އަވަހާރަވީ 2011 ވަނަ އަހަރެވެ. ކުރު އިބާރާތުން މާނަފުން، ހިކުމަތްތެރި ލިޔުމެއް ލިޔުއްވުމަކީ އެންޑީ ރޫނީގެ ޚާއްސަ ފަންނެކެވެ.\nޝަރަފުވެރި ދިރިއުޅުމަކީ ފައިސާއިން ގަނެވޭނެ އެއްޗެއް ނޫންކަން އަހަންނަށް އެނގި ޔަގީންވެއްޖެއެވެ!\n29 ޖެނުއަރީ 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5197\nކޮންމެވެސް އެއްޗަކުން ގަނޑުވަރު ފުރާލަދީ!\nޢައްބާސް އިބްރާހީމް އެއްޝަހަރެއްގައި އުޅުއްވި ރަސްކަލެއްގެ ތިން ދަރިކަލުން ތިއްބެވިއެވެ. އެރަސްގެފާނުގެ ވެރިކަމުގެ ދަށުގައި އެތައް ބައިވަރު ރަށްރަށް ހުރެއެވެ. ގިނަ ޢަދަދެއްގެ ރައްޔިތުންވެސް އުޅެއެވެ. އެމީހުންގެ ކަންތައް އޭނާ ބަލަހައްޓަވަމުން ގެންދަވަނީ ވަރަށް ރަނގަޅަށެވެ.\n29 ޖެނުއަރީ 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 7411\nޢަބްދުލްޢަޒީޒު ޖަމާލު އަބޫބަކުރުޙިކުމަތުގެ ބަސްތައް ފެނިދެޔޭ ބަސްފޮތް ބަލައި ހޯދައިލިޔަސް ޒިކުރާކުރާނަން ނަޒުމަކުން އެތަނުން ބައެއް ޙިކުމަތުގެ ބަސް\nފޮންޏެއް ނުވާނޭ ހިތި ކަދޫ، ފެންދޭ ގޮތަށް މާމުއި ދިނަސް އުންޏެއް ނުވާނޭ ހިތިކަމެއް، މޭވާއަކުން ފަތަކުން ވިޔަސް


Amira Noon CSC Ge Ehen Hurihaa Memberun Vaki Kuran Nihmmaifi - Vaguthu\nއާމިރާ ނޫން ސީއެސްސީގެ އެހެން ހުރިހާ މެންބަރުން ވަކިކުރަން ނިންމައިފި\nސިވިލް ސާވިސް ކޮމިޝަން (ސީއެސްސީ) ގެ މެމްބަރު ފާތިމަތު އާމިރާ\nސިވިލް ސާވިސް ކޮމިޝަންގެ މެންބަރުގެ މަގާމުގައި ހުންނެވި ފާތިމަތު އާމިރާ ނޫން އެހެން ހުރިހާ މެންބަރުން ވަކި ކުރުމަށް މިނިވަން މުއައްސަސާތަކާއި ބެހޭ މަޖިލީހުގެ ކޮމެޓީން ނިންމައިފިއެވެ.\nއާމިރާ ވަކި ނުކުރަން ނިންމި ނަމަވެސް އާމިރާ ވަކިކުރަން ޖެހޭ ކަމަށް ގިނަ މެންބަރުން ދިޔައީ މީގެކުރިން ވިދާޅުވަމުންނެވެ. އާމިރާ ވަކިކުރަން ހުށަހެޅީ ވެލިދީ ދާއިރާގެ މެންބަރު އަހުމަދު އަބްދުﷲ ޝަފީގެވެ.\nމިއަދުގެ މިނިވަން މުއައްސަސާތަކާއި ބެހޭ ކޮމެޓީގައި ކޮމެޓީގެ މުގައްރިރު ކަމުގައި އިންނެވި މީކާއިލް ނަސީމް ވަނީ އާމިރާ އާއި ގުޅިގެން ހުށަހެޅިފައިވާ މައްސަލަ އަށް އާމިރާ ޖަވާބުދާރީ ވެފައިވާ ކަމަށެވެ. އެގޮތުން އޭނާ މަޖިލީހަށް ސިޓީއެއް ފޮނުވާފައިވާ ކަމަށްވެސް އޭނާ ވިދާޅުވިއެވެ. ނަމަވެސް އެ ސިޓީ ކޮމެޓީ އަށް އިއްވާފައެއް ނުވެއެވެ.\nއެހެންކަމުން ކޮމެޓީން ވަނީ އާމިރާ ވަކިކުރަން ނުފެންނަ ކަމަށް ނިންމާފައެވެ. އެގޮތަށް ހުށަހެޅީ ހެންވޭރު ދެކުނު ދާއިރާގެ މެމްބަރު ހުސައިން ޝަހީމްއެވެ. އެ ހުށަހެޅުމަށް ތާއީދު ކުރެއްވީ ގަމު ދާއިރާގެ މެމްބަރު މުހައްމަދު ވިސާމްއެވެ. އެ ހުށަހެޅަށް ތާއީދު ކުރައްވާ ނެގި ވޯޓުގައި ހަތް މެންބަރަކު ވޯޓު ދެއްވާފައިވެއެވެ.\nއާމިރާ މަގާމުން ވަކިކުރަން ނުފެންނަ ކަމަށް ކޮމެޓީން ނިންމިއިރު ސީއެސްސީގެ މެންބަރު ކަމުން އެ ކޮމިޝަނުގައި ދެން ތިއްބެވި ހަތަރު މެންބަރުން ވަނީ ވަކި ކުރަން ނިންމާފައެވެ. މަގާމުން ވަކިކުރަން ކޮމެޓީން ފާސްކުރި ނަންތަކަކީ އެ ކޮމިޝަންގެ ރައީސް ޑރ. އަލީ ޝަމީމާއި ކޮމިޝަންގެ ނައިބު ރައީސް ޝާހިދު މުހައްމަދާއި ކޮމިޝަންގެ ދެ މެމްބަރުން ކަމަށްވާ ޒަކަރިއްޔާ ހުސައިނާއި އިބްރާހިން ޝަހީގެވެ.\nމިނިވަން މުއައްސަސާތަކުން އެއްބާރުލުން ނުދޭ މައްސަލާގައި މީގެކުރިންވެސް މިނިވަން މުއައްސަސާތަކުން ވަނީ ގިނަ މައްސަލަތަކެއް ބަލާފައެވެ.\nކޮމިޝަނަކީ5މެމްބަރުން. އެހެންވެ ކަމެއް ގޯސްވެއްޖެނަމަ އެ5މެމްބަރުން އެކުގައި ވަކި ކުރަންޖެހޭނީ. ކޮމިޝަނަކީ އޭގެ ޒާތުގައި ވަކި ވަކި މެމްބަރުން ކަމެއްގައި ޒިންމާވާންޖެހޭނެ ތަނެއް ނޫން. އެހެންވެ4މެމްބަރުން ވަކިކޮށް5ވަނަ މެމްބަރު ސަލާމަތްވާނެ ގޮތެއް ހަމަ ނުވިސްނޭ\nތީ ބޭނުން ބައެއްނޫން ...ޕަބްލިކްސަރވިސްޑިވިޜަން މާރަނގަޅު\nޖޫން 29, 2020 14:51\nޖޫން 29, 2020 15:44\nޢާމިރާ ވަތްކެއް ނުކުރެވޭނެ. ޢެއީ މެމްބަރު ރޮޒައިނާގެ ބޮޑުދައިތަ.\nސީ.އެސް.ސީ ގެ ރައީސް އަވަހަށް ބޭ ރުކުރަންވީ. ހިންގުމުގެ އެއްވެސް އޮއްޓަ ރެއް ނެއް\nޖޫން 29, 2020 15:58\nޢާމިރާ ވަކިނުކުރެވޭނެކަން އެނގޭ. ޢެ އަންހެނާއަކީ އެޑީޕީ އަށް މަރުދޭ ފިސާރި އަންހެނެއް. ރައްޔިތުންގެ މަޖިލީހުގެ އެމްޑީޕީއަށް ނިސްބަތްވާ މެންބަރު އަޑުގަދަ ރޮޒައިނާ އާދަމްގެ ބޮޑުދައިތަ. އާމިރާއަކީ ހަމަ ހައްޕުނޑު. ހައްޕުނޑު. ހައްޕުނޑު. އެކަމަކުވެސް ހެޔޮތާ ޕާޓީ ވެރިކަމުގަ އޮތީމާ ހައްޕުޑަކަސް މަގާމުގަ ހުރެވޭނެ.\nޖޫން 29, 2020 19:29\nމާ ލަސް ވެސް ވެެއްޖެ.\nޖުލައި 13, 2020 09:16


Saafu Gemanahuttaa- Riyathi Gemanahuttaa ސާފު ގެމަނަހުއްޓާ – ރިޔަތި ގެމަނަހުއްޓާ – Huvadhoo News Saafu Gemanahuttaa- Riyathi Gemanahuttaa Huvadhoo News\nސާފު ގެމަނަހުއްޓާ – ރިޔަތި ގެމަނަހުއްޓާ\nސާފު ގެމަނަފުށި- ރީތި ގެމަނަފުށި\nކޮންމެ ބަޔަކު ވެސް އެބައެއްގެ ރަށް އެބަޔަކު ވަށައިގެން އުޅޭ މާހައުލު ސާފުކޮށް ބާއްވަން ބޭނުންވާނެއެވެ. ރީތިކޮށް އޮންނަން ބޭނުންވާނެއެވެ. ސާފުޠާހިރުކަމާއި، ރީތިކަމަކީ އެންމެވެސް ލޯބިކުރާނެ ކަމެކެވެ. އެކަމަކު ގެމަނަފުށީން މި ފެންނަ ސާފުކަމާއި، ރީތިކަން ފެންނަނީ މަދު ރަށަކުންނެވެ. ސާފު ރަށަކަށް، ރީތިރަށަކަށް ގެމަނަފުށި ހެދުމަށްޓަކައި، އެ ރަށުގެ ކައުންސިލާއި، ޖަމްޢިއްޔާތަކާއި، ރައްޔިތުން ގުޅިގެން ކުރަމުންދަނީ އާދަޔާ ޚިލާފު މަސައްކަތްތަކެކެވެ.\nއެގޮތުން އެ ރަށް ސާފުކޮށް ރީތިކޮށް ބޭއްވުމަށްޓަކައި އެ ރަށުގެ ރައްޔިތުން ކުނި މެނޭޖްކުރުމުގައި ފަރުދީ ޒިންމާނަގައެވެ. ހިތަށް އެރި ދިމާލަކަށް ކުނި އުކާނުލައެވެ. އެ ރަށް ރީތިކޮށް ބޭއްވުމަށްޓަކައި، ރަށުގެ ރައްޔިތުން ވަނީ، އެތައް މައިޒާންތަކެއް ތަރައްޤީކޮށްފައެވެ. “ސާފު ގެމަނަހުއްޓާ – ރިޔަތި ގެމަނަހުއްޓާ” މި ޝިޢާރުގެ ގެމަނަފުށީގެ ކޮންމެ ރައްޔިތެއްގެ ހިތުގައި ވަނީ ބިންވަޅު ނެގިފައެވެ. އެކަން ގެމަނަފުށީގެ ކޮންމެ ރައްޔިތެއްގެ އަމަލާ ބަހުން ދައްކުވައިދެއެވެ.\nރަޖިސްޓްރީ އާބަދީ 1900 އަށް ވުރެ ގިނަ އެ ރަށުގައި ދިރިއުޅޭ އާބާދީ 1700 އަށް އަރާ ގެމަނަފުށްޓަކީ، ކުނި މެނޭޖް ކުރުމަށް ފަރުދީ ޒިންމާ ނެގުމުގައި ނަމޫނާ ރައްޔިތަކު ދިރިއުޅޭ ރަށެކެވެ. އެހެނީ މީގެ އަހަރުތަކެއް ކުރިން ރަށުގެ އެއްގަމާއި، ގޮނޑުދޮށަށް ކުނި އަޅަމުން ދިޔަ ނަމަވެސް މިހާރު އެ ރަށުގެ ކޮންމެ ރައްޔިތަކު ވެސް ކުނި ވަކިކޮށްގެން ވޭސްޓްމެނޭޖް ސެންޓަރަށް ގެންދިޔުމުގެ އިންތިޒާމް ވަރަށް ފުރިހަމައަށް ކުރެއެވެ. އެއްވެސް މީހަކު މަގުމައްޗަށް ކުނި އުކާނުލައެވެ. ގެއާ ގޯތިތެރެއާއި، ވަށައިގެންވާ މަގުތައް ސާފުކޮށް ބަލަހައްޓައެވެ.\n“އަހަނަ ބޭނުންވެންނޫ މިރަޓާ ވީހޭސް ސާފުކޮޓަބާނަ. ރިޔަތިކޮޓަބާނަ. އެހެންވީމޭ މިރަޓު އެއްވެސް މީހަކުން ހިތަޓައެރީތާކަޓަ ކުނު ނޯޑަންނެއްޔާ. ކައުންސިލުން ކުނު ބަލޭ އެންތާޓަ ކުނު ވަކިކޮޓަފޭ ބާއިފޭ ހުންނާ” އެރަށުގެ މެދު ޢުމުރުގެ އަންހެންކަނބަލެއް ކަމަށްވާ މަރިޔަމް ދީދީ ވިދާޅުވިއެވެ.\nގެމަނަފުށި އެހާ ސާފުކޮށް އޮންނަނީ ގެމަނަފުށީ ކައުންސިލުން ކުނި މެނޭޖް ކުރުމުގެ މަސައްކަތް ކުރަމުންދާތީއެވެ. ގެމަނަފުށީ ކައުންސިލްގެ ރައީސް ނާޝިދު ވިދާޅުވީ ރަށުގެ ގޭގެއިންނާއި މުއައްސަސާތަކުން ފީނަގައިގެން ކައުންސިލުން ކުނި މެނޭޖްކުރަމުން ގެންދާކަމަށާއި، އެ ކަމަށް ރައްޔިތުންގެ އެއްބާރުލުން ވަރަށް ފުރިހަމައަށް ލިބޭކަމަށެވެ. ރަށުތެރެ އެހާ ސާފުކޮށް އޮންނަނީ، ރަށުގެ ސާފުޠާހިރުމަށް ރައްޔިތުންގެ ހިތުގައި އުފެދިފައިވާ ޝައުޤުވެރިކަމާއި، ލޯތްބެއްގެ ބޮޑުކަމުން ކަމަށެވެ.\n“ކައުންސިލުން ވަރަށް ފުރިހަމައަށް ކުނި މެނޭޖް ކުރުމުގެ މަސައްކަތްކުރޭ. އެހެންނޫންނަމަ، މިހާ މިރަށް ސާފު ނުވީސް” ކަނެތި ހަޓާގެ ވެރިޔާ ހަސަން ވިދާޅުވިއެވެ.\nގެމަނަފުށި ހަމައެކަނި ސާފީކީނޫނެވެ. އެރަށް އެހާމެ ރީތިވެފައި ހިތްގައިމު ވެސް މެއެވެ. އެރަށުގެ އުތުރު އަވަށު ތުނޑީގައި “މާރެހާވިއު” ގެ ނަމުގައި ވަރަށް ހިތްފަސޭހަ މައިޒާނެއް ހެދިފައިވެއެވެ. ހަމައެއާއެކު އެރަށުގެ ދެކުނު އަވަށު ތުނޑީގައި ވެސް “ޒީރޯ” ގެ ނަމުގައި އެހާމެ ހިތްގައިމު މައިޒާނެއް ހެދިފައިވުމުގެ އިތުރުން ސަންރައިޒް ބީޗެއް ވެސް ތަރައްޤީ ކުރެވިފައިވެއެވެ. އަދި ރަށުގެ އިރުމަތީފަރާތުގައި، ޕެރަޑައިސްގެ ނަމުގައި ވަރަށް ފުރިހަމަ މައިޒާނެއް ހެދިފައިވެއެވެ. މީން ކޮންމެ މައިޒާނެއްގައި އުނދޯލިގެ އަޅައި ޖޯއްޔާއި، އިށީންނާނެ ގޮނޑި ބެހެއްޓިފައި ވުމުގެ އިތުރުން ޓީވީ ބެހެއްޓިފައިވާކަން ފާހަގަކޮށްލަން ޖެހެއެވެ. “ޒީރޯ ބީޗް” މޫދު ހަޓެއް ހުންނަކަން ވެސް ފާހަކޮށްލަން ޖެހެއެވެ. އެންމެ ބޮޑަށް ފާހަގަކޮށްލެވޭ ކަމަކީ، އެތަންތަނުގައި ބެހެއްޓިފައިވާ ޓީވީތަކާއި، އެތަނުގައި ހުންނަ އެއްވެސް މުދަލެއް ވަގަށް ނުގެންދިއުމާއި، އަދި ގެއްލުމެއް ވެސް ނުދޭ ކަމެވެ.\n“ގެމަނަފުށްޓަށް އަޅުގަނޑުމެން ކައުންސިލުން ވަރަށް ގިނަ ފަހަރު ގޮސްފިން. އަދިވެސް ވަރަށް ދާހިތްވޭ. ސަބަބަކީ އެ ރަށް ސާފުވެފަ ރީތި ވީމާ. ޗުއްޓީ ހޭދަކޮށްލަންދާ މީހުން ހިތްހަމަ ޖައްސާލާނެ އެތައް މައިޒާންތަކެއް އެ ރަށުގައި ހެދިފައިވޭ. ބޭރު ޖެޓީ ވެސް އެއީ ހަމަ ދެވަނައެއްނެތް ނަމޫނާއެއް.” ފުވައްމުލަސިޓީ ކައުންސިލްގެ އެސިސްޓެންޓް ޑިރެކްޓަރ އާމިނަތު ޝެހެނާޒު ވިދާޅުވިއެވެ.\nއެ ރަށުގެ ކޮންމެ ތަނެއްވެސް ހެދިފައިވަނީ، ވަރަށް ވެސް ފުރިހަމަކޮށެވެ. އެގޮތުން އެ ރަށުގެ ބޭރު ޖެޓީއަކީ، މުޅި ރާއްޖެއަށް ވެސް ނަމޫނާއަކަށް ވާނެއެވެ. ހަވީރުއްސުރެ މީހުން އެތަނަށް އަރައި ހިތްހަމަ ޖެހުން ހޯދަމުންދެއެވެ. ރޭގަނޑު އާއިލާއާއެކު އެތަނުގެ ހިތްގައިމުކަން ލިބިގަންނަމުން އެތައް ބަޔަކު ދެއެވެ. މީގެއިތުރުން އެ ރަށުގެ އުތުރު މައިޒާނާއި، ކުޑަކުދިންގެ ޕާކާއި، އަމީނީ ޕާކާއި، ބެލެނިވެރިންގެ ޕާކް ފާހަގަކޮށްލެވެއެވެ. އަދި މިހާރު ހަދަމުންދާ ފާލަމާއި، ބަނދަރުމަތީ ބެހެއްޓިފައިވާ ޕޮޓްތަކާއި، ކުޅިވަރު ސްޓޭޖާއި، ކުޅިވަރު ކުޅޭ ތަންތަން ވެސް ފާހަކޮށްލެވޭހައި ފުރިހަމައެވެ.\n“އަޅުގަނޑުމެން ރާއްޖޭގެ ވަރަށް ގިނަ ރަށްރަށަށް ޒިޔާރަތްކޮށްފިން. ގެމަނަފުށި ވަރެއްނެތް. ހިތްފަސޭހަކޮށްލާނެ އެތައް މައިޒާނެއް އެބަހުރި. އެހާމެ ސާފު. ވަރަށް ހިތްގައިމު.” ކުރީގެ ރައްޔިތުންގެ މަޖިލީހުގެ މެމްބަރު އައިބީ ވިދާޅުވިއެވެ.\nއެ ރަށުގެ ރީތިކަމާއި ފުރިހަމަކަން ގެނެސްދޭ އިތުރު ކަންތައްތަކުގެ ތެރޭގައި ދުނިޔޭގެ ބައެއް ޤައުމުތަކުގައި ބެހެއްޓިފައިވާކަހަލަ ހަތަރު ފަރާތުން ފެންނަ ގަޑިޓަވަރާއި، މަސްވެރިންގެ ހިޔާއާއި، ސްކޫލު ބެލެނިވެރިން މަޑުކޮށްލުމަށް ހެދިފައިފާ ބެލެނިވެރިންގެ ހިޔާ ހިމެނެއެވެ. ބެލެނިވެރިންގެ ހިޔާއަކީ، ރާއްޖޭގައި އެންމެ ފުރަތަމަ އެގޮތަށް ހެދުނު ތަނެވެ.\nރަށެއް ރީތި ވުމާއި ހިތްގައިމުވުމުގައި އެ ރަށަކުން ލިބޭ ޚިދްމަތްތަކާއި، މެހްމާންދާރީއާއި، އަމާންކަން ވެސް ވަރަށް މުހިންމު ރޯލެއް އަދާކުރެއެވެ. އެގޮތުން އެރަށުގައި ހެދިފައިވާ ޕެޓްރޯލް ޝެޑްތަކާއި، ހޮޓާރެސްޓޯރެންޓްތަކާއި، އެރަށުގެ ބޮޑު މިސްކިތް ވަރަށް ތަފާތެވެ. އޭޓީއެމާއި، އައިސްޕްލާންޓާއި، ޑީސަލް ފިހާރައެއް ހުރުމުގެ އިތުރުން ބޯކޮށާ ތަންތަނާއި، ތަފާތު އެތައް ވިޔަފާރިއެއް އެ ރަށުގައިހުރެއެވެ. ގެމަނަފުށްޓަކީ، މެހްމާންދާރީ އަދާކުރުމުގައި ލާމަސީލު ރައްޔިތަކު ދިރިއުޅޭ، އެންމެ ކުށް މަދު ރަށޭ ދެންނެވިދާނެއެވެ. މަސްތުވާ ތަކެތި ބޭނުންކުރާ މީހުން ގެ އަދަދު ވަރަށް މަދު އެ ރަށުގައި ވައްކަމާއި، ފޭރުމެއް ނޯވެއެވެ. ކޮންމެ މީހަކަށް ވެސް މިނިވަންކަމާއެކު އެއްވެސް ބިރެއްނެތި އެ ރަށުގައި އަމާންކަމާއެކު އުޅެވެއެވެ. ކުރީގެ ކައުންސިލްގެ ރައީސް ޢަބުދުﷲ ޝިޔާން ވިދާޅުވީ، ގެމަނަފުށީގެ ރީތިކަމަކީ، ރައްޔިތުންގެ ބުރަ މަސައްކަތް ކަމަށާއި، ގެމަނަފުށީ ރައްޔިތުން ބޭނުންވަނީ އެންމެ ސާފު، އެންމެ ރީތި، އެންމެ އަމާން ރަށެއްގެ ގޮތުގައި ގެމަނަފުށި ބޭއްވުމަށެވެ.\n“ސާފު ގެމަނަހުއްޓާ – ރިޔަތި ގެމަނަހުއްޓާ” އެ ޝިޢާރަކީ، އެ ރަށަށް ޙައްޤު ޝިޢާރެކެވެ. ގެމަނަފުށި ސާފެވެ. ހިތްގައިމެވެ. ރީއްޗެވެ. ފުރިހަމައެވެ.\nވަރަށް ފުރިހަމަ ލިޔުމެއް. އަދަބީ ގޮތުން މުއްސަނދި ލިޔުމެއް. ޝުކުރިއްޔާ ޝިޔާމު


News - Information Commissioner ge offeehah hushahalhuvaafaivaa massala akaa gulhey gothun mauloomaathu media aa hissaa koffi\nއިންފޮމޭޝަން ކޮމިޝަނަރުގެ އޮފީހަށް ހުށަހަޅުއްވާފައިވާ މައްސަލައަކާއި ގުޅޭ ގޮތުން މަޢުލޫމާތު މީޑިއާއާ ޙިއްޞާކޮށްފި\n25 ޖޫން 2019 ވަނަ ދުވަހު އިންފޮމޭޝަން ކޮމިޝަނަރުގެ އޮފީހާ ބެހޭ ގޮތުން ރާއްޖޭގެ އޮންލައިން ނޫހެއްގައި ލިޔުއްވައިފައިވާ ޚަބަރެއް ދޮގުކުރައްވައި އެ މައްސަލައިގެ ތެދު ހާމަކުރުމަށްޓަކައި މީޑިއާއާ އިންފޮމޭޝަން ކޮމިޝަނަރު މަޢުލޫމާތު ޙިއްޞާކުރައްވައިފިއެވެ.\nއަދި އެ ޚަބަރު އެ ނޫހުގައި ޝާއިޢުކޮށްފައިވަނީ އިންފޮމޭޝަން ކޮމިޝަނަރުގެ އޮފީހުގެ ބަހެއް ހޯދުމެއް ނެތި އެންމެ ފަރާތަކުން ދިން މަޢުލޫމާތެއްގެ މައްޗަށް ބިނާކޮށްކަމަށް ވާތީ، ޚަބަރު ފެތުރުމުގެ އެންމެ މުހިއްމު އަސާސަކީ އެ ޚަބަރަކާ ގުޅޭ ހުރިހާ ދިމާއަކުން މަޢުލޫމާތު ހޯދުން ކަމަށާއި ނުވަތަ އެންމެ ކުޑަމިނުން މަޢުލޫމާތު ހޯދާން މަސައްކަތްކުރުންކަމަށް ގަބޫލުކުރައްވާކަމަށް ވެސް ނޫސްތަކަށް މަޢުލޫމާތު ދެއްވަމުން އިންފޮމޭޝަން ކޮމިޝަނަރު އަލްއުސްތާޛު ޢަބްދުލްޢަޒީޒު ޖަމާލު އަބޫބަކުރު ވިދާޅުވިއެވެ.\nދައުލަތުގެ އެއްވެސް އިދާރާއަކަށް އަދި ޢާއްމު ފަރުދަކަށް ވިޔަސް އިންޒާރު ދިނުމަކީ އެ އޮފީހުން ކުރި، އަދި ކުރާނެ ކަމެއް ނޫންކަން ބަޔާންކުރައްވައި އެ ނޫހުގައި ޝާއިޢުކޮށްފައިވާ ޚަބަރާ ގުޅޭ ހަގީގީ މަޢުލޫމާތު ނޫސްވެރީންނަށް ހާމަކުރެއްވިއެވެ.\nމި ނޫސް ކޮންފެރެންސްގައި އިންފޮމޭޝަން ކޮމިޝަނަރު ވަނީ ޤާނޫނު ނަންބަރު 1/2014 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު) ގެ ބައެއް މާއްދާތަކުގެ ކުރު ޚުލާސާއެއް ޙިއްސާކުރައްވައިފައެވެ. އެ ގޮތުން މި ޤާނޫނުގެ އެކިއެކި މަރުހަލާތަކާއި އަދި މަޢުލޫމާތު ޙިއްސާކުރާން ކަނޑައެޅިފައިވާ މުއްދަތުތަކުގެ ތަފްޞީލަށް ވެސް ވަނީ އަލިއަޅުވާލައްވައިފައެވެ. އަދި ދައުލަތުގެ އެންމެ ބޮޑެތި އިދާރާތައް ވެސް ހިމެނޭ ގޮތުން ދައުލަތުގެ ހުރިހާ އިދާރާއަކުން ވެސް އެ އޮފީހަށް މީގެ ކުރީން ވަރަށް ފުރިހަމަ އެއްބާރުލެއްވުމެއް ދެއްވައިފައިވާކަން ފާހަގަކުރައްވައި ބައެއް މިސާލުތައްވެސް ގެންނެވިއެވެ. އަދި އެކަމަށްޓަކައި އެ ހުރިހާ އިދާރާއެއްގެ އިންފޮމޭޝަން އޮފިސަރުންނާއި ވެރީންނަށް ޝުކުރު އަދާކުރެއްވިއެވެ.\nއިންފޮމޭޝަން ކޮމިޝަރުގެ އޮފީހުން ކުރާ މަސައްކަތްތަކުގެ މަޢުލޫމާތު ޙިއްސާކުރައްވަމުން، އެ އޮފީހަށް ޝަކުވާއެއް ނުވަތަ މައްސަލައެއް ނުވަތަ އިލްތިމާސެއް ހުށަހެޅޭނީ ދައުލަތުގެ އިދާރާއަކުން މަޢުލޫމާތު ނުދީގެން ނުވަތަ ދިން މަޢުލޫމާތަކާ މެދު ހިތްހަމަ ނުޖެހިގެންކަމަށް ވިދާޅުވިއެވެ. މި އަހަރު މިހާތަނަށް މި ފަދަ 19 މައްސަލައެއް ހުށަހެޅި 12 މައްސަލައެއް ވަރަށް އޮމާންކަމާއެކު ނިމިފައިވާކަން ވެސް ފާހަގަކުރެއްވި އެވެ. އަނެއް7މައްސަލައިގެ މަސައްކަތް ކުރިޔަށް ދާކަމަށް ވެސް ވިދާޅުވިއެވެ.\nއިންފޮމޭޝަން ކޮމިޝަނަރަށް ހުށަހެޅޭ ޝަކުވާތައް ބެލުމަށްޓަކައި ބޭނުންވާ ލިޔެކިޔުންތައް ހޯދާން ޤާނޫނު ނަންބަރު 2014/1 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު) ގެ 60 ވަނަ މާއްދާއިން ކޮމިޝަނަރަށް ލިބިދޭ ބާރުގެ ދަށުން އެދުމުން ދައުލަތުގެ އެއްވެސް އިދާރާއަކުން އެކަމަށް މީގެ ކުރީން ތަޙައްދީކޮށްފައި ނުވާކަމަށާއި އަދި ލިބޭ ލިޔެ ކިޔުންތަކުގެ ތެރެއިން ވެސް ހާމަކުރާން ނުޖެހޭ އަދި ސިއްރުކުރާންޖެހޭ އެއްވެސް ލިޔުމެއް މިހާތަނަށްވެސް ހާމަކޮށްފައި ނުވާނޭ ކަމަށާއި ޤާނޫނީ އިމުގެ ބޭރުން އެއްވެސް ކަމެއް ނުކުރައްވާނޭ ކަމުގެ ޔަގީންކަން ވެސް ނޫސްވެރީން މެދުވެރިކޮށް ރައްޔިތުންނަށް ދެއްވިއެވެ. ޤާނޫނުގައި ވާ ގޮތުގެ މަތީން ހާމަކުރާންޖެހޭ ކޮންމެ ލިޔުމެއް ހާމަކުރާންޖެހޭނެކަމަށާއި ހާމަކޮށްގެން ނުވާ އެއްވެސް ލިޔުމެއް ހާމަކުރެވިގެން ނުވާނެކަން ވެސް ކޮމިޝަނަރު ފާހަގަކުރެއްވިއެވެ. ޤާނޫނުގައި ވާ ގޮތުގެމަތީން ދައުލަތުގެ އިދާރާއަކަށް ވަދެ މަޢުލޫމާތު ނެގި މައްސަލައެއް ފާހަގަކުރައްވައި އެ ޙާލަތުގައި ވެސް އެ އިދާރާގެ ފުރިހަމަ އެއްބާރުލުން ލިބުނުކަން ފާހަގަކުރެއްވިއެވެ. އދި ޤާނޫނު ތަންފީޒުކުރަން ހުރަސް އެޅި އިންފޮރމޭޝަން އޮފިސަރަކު ޖޫރިމާކޮށް އެފައިސާ ދައުލަތުގެ މާލިއްޔަތަށް ޖަމާކޮށްފައިވާނޭކަމަށް ވެސް ވިދާޅުވިއެވެ.\nއިސްވެ ބަޔާންކުރެވުނު ޤާނޫނާ ގުޅޭ ކަންކަމުގައި އެއްވެސް ފަރާތަކުން ޤާނޫނީ ލަފައަކަށް އެދިއްޖެ ނަމަ އެ ލަފައެއް ދިނުމަކީ އިންފޮރމޭޝަން ކޮމިޝަނަރުގެ ޒިންމާއެއްކަން ފާހަގަކުރައްވައި، އިންފޮމޭޝަން ކޮމިޝަނަރުގެ އޮފީހާ ގުޅޭ ކަންކަމުގައި ބަންޑާރަ ނާއިބުގެ އޮފީހުން ވަކި ގޮތަކަށް ލަފާދެއްވަން ފެނިވަޑައިނުގަންނަވާކަމަށް9ޖަނަވަރީ 2019 ގައި ބަންޑާރަ ނާއިބުގެ އޮފީހުން އިންފޮމޭޝަން ކޮމިޝަނަރުގެ އޮފީހަށް އަންގަވައިފައިވާކަމަށް ވިދާޅުވެ، މިކަން މިހެން އޮތުމާއެކު އިންފޮމޭޝަން ކޮމިޝަނަރުގެ އޮފީހުން ދުވަހުން ދުވަހަށް ކުރާ އެއް މަސައްކަތަކީ ދައުލަތުގެ އެކި އިދާރާތަކަށާއި ޢާއްމު ފަރުދުން އެދިވަޑައިގަތުމުން ޤާނޫނީ ލަފާދެއްވުންކަން ވެސް ކޮމިޝަނަރު ހާމަކުރެއްވިއެވެ.\nކަން މިހެން ހުރުމާއެކު، ޤާނޫނު ނަންބަރު 2014/1 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު) ތަންފީޒު ކުރުމާ ގުޅޭ ގޮތުން ބަންޑާރަނާއިބުގެ ނުވަތަ ދައުލަތުގެ އެހެން އިދާރާއެއްގެ ލަފަޔަކަށް އެއްވެސް ފަރާތަކުން އެދިވަޑައިގަންނަވާންޖެހޭކަން އެނގިވަޑައި ނުގަންނަވާކަމަށް ވެސް ކޮމިޝަނަރު ވިދާޅުވިއެވެ.\nއެނގިވަޑައިގަންނަވާނޭ ފަދައިން އިންފޮރމޭޝަން ކޮމިޝަނަރު ނިންމާ ނިންމުމަކާމެދު ހިތް ހަމަ ނުޖެހޭ ފަރާތެއް ވާނަމަ، އިންފޮމޭޝަން ކޮމިޝަނަރު ނިންމި ނިންމުމާމެދު ހައިކޯޓުގައި އިލްތިމާސްކުރުމުގެ ޙައްޤު ޤާނޫނުގައި ދައުލަތުގެ ކޮންމެ އިދާރާއަކަށާއި ހަމަ ކޮންމެ ފަރުދަކަށް ވެސް ލިބިގެންވެއެވެ.\nޤާނޫނުގައި ވާ ގޮތުގެމަތީން ޤާނޫނު ތަނފީޒުކުރުމުގައި ޑިޕްލޮމެޓިކް ޙައްލެއް ހޯދާން އުޅެ ނުލިބުނު މައްސަލައެއްގެ ޢާއްމު އަޑުއެހުމެއް ވަރަށް އަވަހަށް އޮންނާނޭކަން ވެސް ކޮމިޝަނަރު ބަޔާންކުރެއްވި އެވެ. މި ބައްދަލުވުމުގައި ނޫސްވެރިޔަކު ކުރެއްވި ސުވާލަކަށް ޖަވާބުދެއްވަމުން ކޮމިޝަނަރު ވިދާޅުވީ އައިކޮމް އާ ބެހޭ ގޮތުން ޞައްޙަ ނޫން ޚަބަރު ޝާއިޢުކުރެއްވި ނޫހާ ބެހޭ ޝަކުވާއެއް މީޑިއާ ކައުންސިލަށް ވެސް އަދި އެއްވެސް އިދާރާއަކަށް ވެސް ހުށަނާޅުއްވާނެ ކަމުގައެވެ. އަދި އެ ޚަބަރު ލިޔުނު ނޫހުގެ އިސް ބޭފުޅަކާ އެ މަޢުލޫމާތު ޙިއްސާކުރެއްވުމުން އެކަން ކުރެވިފައިވަނީ ރަނގަޅަށް ނޫންކަމަށް ގަބޫލުކުރެއްވުމުން ދެން މީގެ ފަހުން އެފަދަ ކަންކަން ރަނގަޅުވާނެ ކަމަށް އުއްވީދުކުރައްވާނެކަމަށް ވެސް ވިދާޅުވިއެވެ.\nމި ނޫސް ކޮންފަރެއްސް ނިންމާލައްވަމުން ކޮމިޝަނަރ އަލްއުސްތާޛު ޢަބްދުލްޢަޒީޒު ޖަމާލު އަބޫބަކުރު ވިދާޅުވީ އެ މަކިކުފާނަކީ އަބަދު ވެސް ޑިޕްލޮމެސީއާއި ޞުލްޙައަށް ލޯބިކުރައްވާ ބޭފުޅެއް ކަމަށާއި، ރާއްޖޭގެ މުއައްސަސާތަކުގެ އިސްބޭފުޅުންނަކީ ނުހަނު ގާތް އެކުވެރި ބޭފުޅުންކަމަށް ވާތީ ހައިޖާނު އުފެއްދުމަކީ އެމަނިކުފާނުގެ ސިޔާސަތެއް ނޫންކަމަށާއި ކޮންމެ މައްސަލައެއް ވަގުތުން ޢާއްމު އަޑުއެހުމަކަށް ދިޔުމުގެ ކުރީން ޑިޕްލޮމެޓިކް އުޞޫލުން ޙައްލު ހޯއްދަވަން މަސައްކަތް ކުރައްވަނީ އެހެންވެ ކަމަށާއި އިއްޔެއާ ހަމަޔަށް އެ ސިޔާސަތު ކާމިޔާބު ވެފައިވާ ކަމަށެވެ.\nއިންފޮމޭޝަން ކޮމިޝަނަރުގެ އޮފީހާ ގުޅޭ ޞައްޙަ ނޫން މަޢުލޫމާތު ޝާއިޢުކުރެއްވި ނޫހުގެ ފަރާތުން ވެސް މި ނޫސް ކޮންފަރެންސަގައި ބައިވެރިވެފައިވެއެވެ.


ޖިނާއީ އިޖުރާއާތުގެ ގާނޫނުގެ ދަށުން އެންޓި ކޮރަޕްޝަން ކޮމިޝަން (އޭސީސީ) އިން ހަދަންޖެހޭ ގަވާއިދު ހަދާފައިވާ ކަމަށް އެ ކޮމިޝަނުން މިރޭ ބުނެފި އެވެ.\nގާނޫނު ލާޒިމްކުރާ ގަވާއިދު އޭސީސީން ނަހަދާތީ މަޖިލީހަށް\nޖިނާއީ އިޖުރާއާތުގެ ގާނޫނުގެ ދަށުން ހަދަންޖެހޭ ގަވާއިދެއް އެންޓި ކޮރަޕްޝަން ކޮމިޝަން (އޭސީސީ) އިން ހަދާފައި ނުވާތީ އެ ކޮމިޝަންގެ މެެމްބަރުންގެ މައްސަލަ ބަލަން ރައްޔިތުންގެ...\nސިއްރު ހެއްކަށް ގާނޫނުން ހުރަހެއް ނެތް: ދައުލަތް\nޖިނާއީ އިޖުރާއާތުގެ ގާނޫނު އޮތް ގޮތުން ސިއްރުން ހެކިބަސް ނަގަން ހުރަހެއް ނެތް ކަމަށާއި ނަމަވެސް އެކަމަށް ހުރަސް ކުރިމަތިވީ ގާނޫނުގެ އެ މާއްދާއާ މެދު ހައި ކޯޓުން ދިން މާނަކުރުމުގެ ސަބަބުން ކަމަށް ދައުލަތުން ސުޕްރީމް ކޯޓުގައި މިއަދު ބުނެފި އެވެ.\nޚާއްސަ ހާލަތްތަކުގައި ވީޑިއޯ ކޮންފަރެންސްކޮށް ޖިނާއީ މައްސަލަތަކުގެ ޝަރީއަތްތައް ކުރެވޭ ގޮތަށް ޖިނާއީ އިޖްރާއާތުގެ ގާނޫނަށް އިސްލާހު ގެނައުމުގެ ބިލް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nސިއްރު ހެކީގެ މައްސަލަ: ގިނަ ސުވާލުތައް ދައުލަތަށް\nޖިނާއީ މައްސަލަތަކުގައި ސިއްރު ހެކިންގެ ހެކިބަސް ނެގުމަކީ ގާނޫނު އޮތް ގޮތުން މިހާރު ކުރެވެން އޮތް ކަމެއް ނޫން ކަމަށް ކަނޑައެޅުމުން ދައުލަތުން ސުޕްރީމް ކޯޓުގައި އިސްތިއުނާފްކުރި މައްސަލާގައި ދައުލަތާ ގިނަ ސުވާލުތަކެއް އަމާޒުވެއްޖެ އެވެ.\nޖިނާއީ އިޖްރާއާތުގެ ގާނޫނުގެ ދަށުން ވަކި ހާލަތްތަކެއްގައި ޝަރީއަތް ނިމެންދެން ބަންދުކުރަން ލާޒިމްވާ ކަމަށް ހައި ކޯޓުން ކަނޑައެޅި ނިންމުން ސުޕްރީމް ކޯޓުގައި އިސްތިއުނާފް ކުރަން ޕްރޮސިކިއުޓާ ޖެނެރަލްގެ އޮފީހުން ނިންމައިފި އެވެ.\nކުދި ކުށުގައި ބަންދު ކުރެވޭނީ ގިނަވެގެން 15 ދުވަހަށް\nޖިނާއީ ބޮޑު ކުށަކަށް ނުވާ މައްސަލަތަކުގައި ހައްޔަރު ކުރެވޭ މީހުންގެ ބަންދުގެ މުއްދަތު އެކިފަހަރު މަތިން އިތުރު ކުރިޔަސް، 15 ދުވަހަށް ވުރެ އިތުރަށް ބަންދުގައި ނުބޭތިއްބޭނެ ކަމަށް ހައި ކޯޓުން އިއްޔެ ކަނޑައަޅައިފި އެވެ.\nJune 07, 2020 9\nގަވާއިދު ނުހެދުމުން ޕީޖީގެ އެންގުމެއް އެޗްއާރުސީއެމަށް!\nޖިނާއީ އިޖްރައާތުގެ ގާނޫނުގެ ދަށުން ތަހުގީގު ކުރުމާއި ޝަރީއަތް ކުރުމާ ގުޅޭ ގޮތުން ހަދަން ޖެހޭ ގަވާއިދު ނުހަދައި ހިއުމަން ރައިޓްސް ކޮމިޝަން (އެޗްއާރުސީއެމް) އިން ތިން އަހަރު ހޭދަކޮށްފައިވާތީ، އެއް މަސް ދުވަހުގެ ތެރޭގައި އެ ގަވާއިދު ނިންމަން ޕްރޮސެކިއުޓާ ޖެނެރަލް (ޕީޖީ) ހުސެއިން ޝަމީމް އެ ކޮމިޝަނަށް މިއަދު އަންގަވައިފި އެވެ.\nވީޑިއޯކޮށް ޝަރީއަތް ކުރުމަށް ޖަމިއްޔާއިން ތާއީދު\nވީޑިއޯ ކޮންފަރެންސްކޮށް ޖިނާއީ މައްސަލަތަކުގެ ޝަރީއަތްތައް ކުރިއަށް ގެންދެވޭ ގޮތަށް ޖިނާއީ އިޖްރާއާތުގެ ގާނޫނަށް ހުށަހަޅާފައިވާ އިސްލާހުގެ ސަބަބުން ފަސޭހައިން އިންސާފަށް ވާސިލްވެވޭނެ ކަމަށް ފަނޑިޔާރުންގެ ޖަމްއިއްޔާއިން ބުނެފި އެވެ.\nދައުވާ ލިބޭ މީހުންގެ ހައްގު ނުގެއްލޭ ގޮތަށް ވީޑިއޯ ކޮންފަރެންސް މެދުވެރިކޮށް، ފަސޭހައިން ޖިނާއީ މައްސަލަތައް ކުރިއަށް ގެންދެވޭ ގޮތަށް ހަމަޖައްސަން ޖެހޭ ކަމަށް ޕްރޮސެކިއުޓާ ޖެނެރަލް ހުސައިން ޝަމީމް މިރޭ ވިދާޅުވެއްޖެ އެވެ.\nކުއްލި ނުރައްކަލުގެ ހާލަތާއި ކާރިސާގެ ވަގުތުތަކުގައި ޖިނާއީ އިޖްރާއާތުގެ ޚާއްސަ އުސޫލުތަކެއް ހިންގައި، ދައުވާ ކުރުމުގެ މުއްދަތުތައް ގުނުން ހުއްޓާލަންޖެހޭ ގޮތަށް ޖިނާއީ އިޖްރާއާތުގެ ގާނޫނަށް ސަރުކާރުން އިސްލާހު ހުށަހަޅައިފި އެވެ.\nސިއްހީ ކުއްލި ނުރައްކަލުގެ ހާލަތާ ގުޅިގެން ޖިނާއީ މައްސަލަތަކުގައި ދައުވާ ކުރުމުގެ މުއްދަތު އިތުރުކޮށް، ގާނޫނަށް ޚާއްސަ އިސްލާހެއް ގެންނަން ރައްޔިތުންގެ މަޖިލީހުގެ ޖުޑިޝަރީ ކޮމެޓީން ހުށަހަޅައިފި އެވެ.\nފުލުހުންނާއި ތަހުގީގީ އިދާރާތަކަށް އިތުރު ބާރުތަކެއް ލިބޭ ގޮތަށާއި ހައްޔަރުކުރުމާއި ބަންދު ކުރުމުގެ ބައެއް އިޖްރާއާތުތަކަށް ބަދަލު ގެންނަން ޖިނާއީ އިޖްރާއާތުގެ ގާނޫނަށް އިސްލާހު ގެންނަން ސަރުކާރުން ރައްޔިތުންގެ މަޖިލީހަށް ބިލެއް ހުށަހަޅައިފި އެވެ.


ކޮލޯން ބަލިކޮށް ބަޔާނުން ލީގުގެ ފުރަތަމަ މޮޅު ހޯދައިފި - AO News\nކޮލޯން ބަލިކޮށް ބަޔާނުން ލީގުގެ ފުރަތަމަ މޮޅު ހޯދައިފި\nބުންޑެސްލީގާގައި ރޭ އަމިއްލަ ދަނޑުގައި 3-2 އިން ކޮލޯން ބަލިކޮށް ބަޔާން މިއުނިކުން ލީގުގެ ފުރަތަމަ މޮޅު ހޯދައިފިއެވެ.\nބަޔާންގެ އެލިއާންޒް އެރީނާގައި ރޭ ކުޅުނު މެޗުގައި ފެނިގެންދިޔަ ހުރިހާ ގޯލެއް ވެސް ކާމިޔާބުކޮށްފައިވަނީ ދެވަނަ ހާފުގައެވެ. އެ ޓީމުން ލީޑްނެގީ ދެވަނަ ހާފުގެ ކުޅުން ފެށިގެން ފަސްވަނަ މިނެޓުގައި ޕޮލެންޑްގެ ފޯވާޑް ރޮބަޓް ލެވަންޑޯސްކީ ކާމިޔާބުކުރި ގޯލުންނެވެ. ބަޔާނުން ލީޑްނެގިތާ 8 މިނެޓުފަހުން، އެ ޓީމުގެ ދެވަނަ ލަނޑުޖަހައިދިނީ ޖަރުމަނުގެ ހަލުވި ވިންގާ ސާޖް ނެބްރީ އެވެ.\nއޭގެފަހުން، ދެ މިނެޓުގެ ތެރޭގައި ވައްދާލި ދެލަނޑާއެކު ކޮލޯން އިން ވަނީ އެއްވަރުކޮށްފައެވެ. މެޗުގެ 60 ވަނަ މިނެޓުގައި އެންތަނީ މޮޑެސްޓޭ އެ ޓީމަށް ފަރަގު ކުޑަކޮށްދީފައިވަނިކޮށް، އޭގެ ދެ މިނެޓުފަހުން މާކް އުތު ވަނީ ނަތީޖާ 2-2 އަށް ބަދަލުކޮށްލާފައެވެ. އެކަމަކު، މެޗު ނިމެން 19 މިނެޓަށްވެފައިވަނިކޮށް ނެބްރީ ވަނީ ބަޔާނަށް ތިން ޕޮއިންޓް ކަށަވަރުކޮށްދީފައެވެ.\nލީގުގައި މި ހަފްތާގައި ކުޅުނު މެޗުތަކަށްފަހު ސައްތައިގެ ރެކޯޑަކާ އެކު އޮތީ ވުލްފްސްބާގް އެކަންޏެވެ. ބަޔާންގެ އިތުރުން ހޮފެންހައިމް އަދި ބަޔާ ލެވަކޫސަން އަށް މިހާތަނަށް ލިބިފައިވަނީ ހަތަރު ޕޮއިންޓެވެ. ބަޔާނާ އެންމެ ވާދަވެރި ބޮރޫޝިއާ ޑޯޓްމަންޑުން އެންމެ ފަހުން ރަށުން ބޭރުގައި ފްރެއިބާގާ ދެކޮޅަށް ކުޅުނު މެޗުން 2-1 އިން ބަލިވިއިރު، އާރްބީ ލީޕްޒިގުން ވަނީ އަމިއްލަ ދަނޑުގައި 4-0 ގެ ތަފާތު ބޮޑު ނަތީޖާއަކުން ވީއެފްބީ ސްޓުޓްގާޓް އަތުން މޮޅުވެފައެވެ.


F. atoll volley mubaaraathuge firihen champion kan Bilehdhoo ah, anhen champion kan Magoodhoo ah - One Online\nފ. އަތޮޅުގެ އަންހެން ޗެމްޕިއަންކަން ނެގި މަގޫދޫން ތަށި އުފުލައިލަނީ --- ފޮޓޯ/ ވީއޭއެމް\nވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) އިން މުޅި ރާއްޖެއަށް ހުޅުވާލައިގެން ބާއްވާ "ރާއްޖެ އެޓޯލް ވޮލީބޯލް ޗެމްޕިއަންޝިޕް"ގެ ފުރަތަމަ މުބާރާތް ފ. އަތޮޅުގައި ކާމިޔާބު ކަމާއެކު ނިންމާލައިފިއެވެ.\nއިއްޔެ އާއި ރޭ ފ. އަތޮޅު މުބާރާތުގެ ފައިނަލްތައް ކުޅެފައިވާ އިރު، އެ އަތޮޅުގެ ފިރިހެން ޑިވިޝަން ޗެމްޕިއަންކަން ހޯދީ ބިލެއްދޫންނެވެ. އަންހެން ޑިވިޝަން ތަށި ހޯދީ މަގޫދޫންނެވެ.\nފިރިހެން ޑިވިޝަންގެ ޗެމްޕިއަންކަން ބިލެއްދޫ ރައިޒިން ސްޓާސް އެކެޑަމީން ހޯދީ ފައިނަލުގައި އިއްޔެ ހަވީރު 3-1 ސެޓުން މަގޫދޫ ބަލިކޮށްގެންނެވެ. ރޭ ކުޅުނު އަންހެން ޑިވިޝަނުގެ ފައިނަލުގައި މަގޫދޫން ހޯދީ ތިން ސެޓުން ދަރަނބޫދޫގެ ޕާޕަލް ޕަވާސް ޓީމު ބަލިކޮށްގެންނެވެ.\nފިރިހެން ޑިވިޝަނުގެ ފައިނަލުގައި ބިލެއްދޫން ފުރަތަމަ ސެޓު 17-25 އިން ގެންދިޔަ ނަމަވެސް ދެން ކުޅުނު ސެޓު ގެންދިޔައީ 26-24 އިން މަގޫދޫއެވެ. އެ ސެޓު މަގޫދޫން ގެންދިޔަ ނަމަވެސް ދެން ކުޅުނު ދެ ސެޓު 25-15 އާއި 25-19 އިން ގެންގޮސް، ބިލެއްދޫން ޗެމްޕިއަންކަން ޔަގީން ކުރިއެވެ. މެޗުގެ މޮޅު ކުޅުންތެރިއަކީ ބިލެއްދޫ ޓީމަށް ކުޅޭ ގައުމީ ޓީމުގެ ވެސް ކުޅުންތެރިޔާ، އަހުމަދު ނާފިއުއެވެ.\nއަންހެން ފައިނަލުގައި ދަރަނބޫދޫ ކައިރިން މަގޫދޫން ސެޓުތައް ގެންދިޔައީ 25-23، 08-25 އަދި 25-11 އިންނެވެ. މެޗުގެ މޮޅު ކުޅުންތެރިއަކީ މަގޫދޫގެ އައިޝަތު ރީމާއެވެ.\nމަގޫދޫ އަންހެން ޓީމާއި ބިލެއްދޫން ފިރިހެން ޓީމުންވެސް މުބާރާތް ނިންމާލީ މެޗަކުން ބަލިނުވެއެވެ. ކޮންމެ ޑިވިޝަނެއްގެ ޗެމްޕިއަން ޓީމަށް 12،000 ރުފިޔާ ދިންއިރު، ރަނަރަަޕަށް ވަނީ 5،000 ރުފިޔާ ދީފައެވެ.\nއަޓޯލް ވޮލީބޯޅަ ޗެމްޕިއަންޝިޕަކީ މުޅި ރާއްޖެއަށް ހުޅުވާލެވިގެން ބާއްވާ ވޮލީގެ އެންމެ ބޮޑު މުބާރާތެވެ. ވީއޭއެމުން ނިންމާފައި އޮތީ އަތޮޅު މުބާރާތުގެ އަތޮޅު ބުރު، އަތޮޅު ކައުންސިލުތަކުން ހުޅުވާލައިގެން އިންތިޒާމު ކުރާ ގޮތަށެވެ. ވީއޭއެމާއި ޔޫތު މިނިސްޓްރީ އަދި އަތޮޅު ކައުންސިލުތަކާއި ރަށު ކައުންސިލުތަކުގެ އެހީތެރިކަމާއެކު 20 އަތޮޅުގައި 20 މުބާރާތް ބޭއްވުމުގެ ޓާގެޓެއް ވީއޭއެމްގެ އެބައޮތެވެ.\nގުޅޭ ޓެގު ވޮލީ ބޯލް ފ. ބިލެތްދޫ ފ. އަތޮޅު ވޮލީބޯޅަ އެސޯސިއޭޝަން ފ. މަގޫދޫ


ރަމަޟާން މަހުގެ ހެވާއި ދަރުމަ ޙާޞިލްކުރާނީ ކިހިނެއް'' މިނަމުގައި ޚާއްސަ ދަރުހެއް ބާއްވައިފި''\nރަމަޟާން މަހުގެ ހެވާއި ދަރުމަ ޙާޞިލްކުރާނީ ކިހިނެއް” މިނަމުގައި ޚާއްސަ ދަރުހެއް ބާއްވައިފި”\nހޯމަ ،14 މެއި 2018 / 12:55\nރަމަޟާން މަހަށް ތައްޔާރުވުމުގެ ގޮތުންނާއި ފުލުހުންގެ މުއައްސަސާގައި މަސައްކަތްކުރަމުންދާ ފަރާތްތަކުގެ ދީނީ ހޭލުންތެރިކަން އިތުރު ކުރުމުގެ ގޮތުން ''ރަމަޟާން މަހުގެ ހެވާއި ދަރުމަ ޙާޞިލްކުރާނީ ކިހިނެއް'' މިނަމުގައި ޚާއްސަ ދަރުހެއް ބާއްވައިފިއެވެ.\nމިއަދު ހެނދުނު އިސްކަންދަރު ބިލްޑިންގގައި ބޭއްވި މި ދަރުސް ދެއްވާފައިވަނީ އައްޝެއިޚް ޢަބްދުލް ޢަޒީޒު ހުސައިނެވެ. އައްޝެއިޚް ޢަބްދުލް ޢަޒީޒު ހުސައިން ދެއްކެވި ވާހަކަފުޅުގައި، ރަމަޟާން މަހަކީ އަހަރަކު އެއްފަހަރު އަޅުގަނޑުމެންނާ ބައްދަލުކުރާ ވަރަށް މާތް މައްސަރެއްކަމާއި ރަމަޟާން މަހުގެ ދަރުމަޔާއި ޘަވާބު ހޯދުމަށް ގަދައަޅާ މަސައްކަތް ކުރަން ޖެހޭނެ ކަމަށް ވިދާޅުވިއެވެ. އަދި ރަމަޟާން މަހުގެ ރޯދަހިފުމުން ރޯދަވެރިޔާއަށް ލިބޭ ނިޢުމަތްތަކާއި ރޯދަވެރިޔާއަކީ ﷲ ސުބުޙާނަހޫ ވަތަޢާލާގެ ހަޟުރަތުގައި މަތީ ދަރަޖައެއް ޙާޞިލުކޮށްފައިވާ މީހެއްކަން ފާހަގަ ކުރައްވާފައިވެއެވެ.\nމީގެއިތުރުން ރޯދައަށް ހުރުމަކީ ހަމައެކަނި ނުކައި ހުރުމެއް ނޫންކަމާއި ރޯދައަކީ އިންސާނާގެ ވެރި ﷲ އާއި ރޫޙާނީ ގޮތުން ބޮޑު ގުޅުމެއް އުފެދޭކަމެއް ކަމަށާއި ރޯދަވެރިޔާ ކުރުން ހުއްދަ ކަންކަމާއި ރޯދަވެރިޔާ ކުރުން މަނާކަންކަމަށް އަލިއަޅުވާލައްވައި ވާހަކަފުޅު ދައްކަވާފައިވެއެވެ. އަދި ރަމަޟާން މަހަކީ ކިހާ މުހިންމު މަހެއްކަމާއި އެމަހުގައި ގިނަގިނައިން ޤުރުޢާން ކިޔެވުމާއި ދީނީއަޅުކަމަށް ވަގުތު ހުސްކޮށްގެން އެއަޅުކަންތައް އެންމެ ފުރިހަމަގޮތުގައި އަދާކުރުމާއި ﷲ ގެ ރުއްސެވުމާއި ފުއްސެވުން ހޯދުމަށް ގަދައަޅައި މަސައްކަތްކުރަންޖެހޭނެ ކަމާއި އިސްރާފު ނުކުރުމަށާއި ޔަތީމުންނާއި މިސްކީނުންނަށް އެހީތެރިކަން ފޯރުކޮށްދިނުމަށް ނަސޭޙަތްތެރިވެފައިވެއެވެ.\nޕްރޮފެޝަނަލް ސްޓެންޑަރޑްސް ކޮމާންޑުން އިންތިޒާމްކޮށްގެން ބޭއްވި މި ދަރުސްގައި އެކްޓިންގ ކޮމިޝަނަރ އޮފް ޕޮލިސް ޢަބްދުﷲ ނަވާޒް އާއި ފުލުހުންގެ އެކްޒެކެޓިވް އޮފިސަރުންނާއި ގިނައަދަދެއްގެ ފުލުހުންނާއި ފުލުހުންގެ މުއައްސަސާގައި މަސައްކަތްކުރާ އާއްމު މުއައްޒަފުން ބައިވެރިވެފައިވެއެވެ


ޔާމީނާއި އަފްރާޝީމުގެ މަރު އަދި ރިލްވާން ގެއްލުވައިލުމުގެ ފަހަތުގައި ތިބި މީހުން ހޯދިއްޖެ:ސުއޫދު | Jazeera\tޔާމީނާއި އަފްރާޝީމުގެ މަރު އަދި ރިލްވާން ގެއްލުވައިލުމުގެ ފަހަތުގައި ތިބި މީހުން ހޯދިއްޖެ:ސުއޫދު - Jazeera\nޔާމީނާއި އަފްރާޝީމުގެ މަރު އަދި ރިލްވާން ގެއްލުވައިލުމުގެ ފަހަތުގައި ތިބި މީހުން ހޯދިއްޖެ:ސުއޫދު\nޢަލީ ޔާމީން April 23, 2019 139 views0\nރައްޔިތުންގެ މަޖިލިހުގެ އުނގޫފާރު ދާއިރާގެ ކުރީގެ މެމްބަރު ޑރ. އަފްރާޝީމް އަލީ އާއި ބްލޮގަރު ޔާމީން ރަޝީދުގެ މަރާލި މައްސަލަ އާއި ނޫސްވެރިޔާ އަހުމަދު ރިލްވާން ގެއްލުވައިލުމުގެ ފަހަތުގައި ތިބި މީހުން ދެނެގަނެވިއްޖެ ކަމަށް، ގޮތް ނޭނގޭ މަރުތަކާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސް އުފައްދާފައިވާ ކޮމިޝަންގެ ރައީސް ހުސްނުއްސުއޫދު މިރޭ ވިދާޅުވެއްޖެ އެވެ.\n"ރާއްޖެ ޓީވީ"ގެ ޕްރޮގްރާމެއްގައި ވާހަކަ ދައްކަވަމުން ސުއޫދު ވިދާޅުވީ، އެ ތިން މައްސަލައިގެ މޯޓިވް ވެސް ރިޔާސީ ކޮމިޝަނަށް މިހާރު ދެނެގަނެވިފައިވާ ކަމަށެވެ. ސުއޫދު ވިދާޅުވީ އެއީ މިހާތަނަށް ފުލުހުންނަށްވެސް ހޯދިފައިނުވާ ކަމެއް ކަމަށެވެ.\n"އަޅުގަނޑުމެން ކުރި މަސައްކަތުން އެ މަރުތަކުގެ މޯޓިވްއާއި އެ މަރުތަކުގެ ފަހަތުގައި ތިބި މީހުން ވަނީ ހޯދިފައި. އެއީ އަޅުގަނޑު ގަބޫލުކުރާ ގޮތުގައި މި ކޮމިޝަނަށް ލިބުނު އެންމެ ބޮޑު ކާމިޔާބަކީ އެއީ. މި މަރުތަކުގެ ފަހަތުގައި ތިބި މީހުން އެ މީހުނާ ހަމައަށް ވާސިލް ނުވެވި އޮތީ ކީއްވެތޯ އެއީ އަދި އެހެން ސުވާލެއް" ސުއޫދު ވިދާޅުވިއެވެ.\nއަދި އެ މަރު ތަކުގެ ފަހަތުގައި ތިބި މީހުން ދެނެގަނެވުނު ނަމަވެސް އެ މީހުންގެ މައްޗަށް ކުށް ސާބިތު ކުރެވޭ ވަރަށް ހެކި ލިބިފައި ނުވާކަން ސުއޫދު ފާހަގަކުރެއްވިއެވެ. ނަމަވެސް ކުރިއަށް އޮތް ދުވަސްތަކުގައި އެކަން ވެސް ކާމިޔާބު ވާނެ ކަމުގެ ޔަގީންކަން އެބައޮތް ކަމަށް އޭނާ ވިދާޅުވި އެވެ.\nސުއޫދު އިތުރަށް ވިދާޅުވީ، އަފްރާޝީމާއި ރިލްވާން އަދި ޔާމީންގެ މަރުގެ ފަހަތުގައި ތިބި މީހުން ހޯދުމަށާއި އޭގެ މޯޓިވް ދެނެގަތުމަށް ސަރުކާރުންވެސް މިހާތަނަށް އެކަށީގެންވާ މަސައްކަތެއް ކޮށްފައިވާނުވާ ކަމަށެވެ.


Tsunami Gai Gellunu Meehun Hoadhun Huhtaalan Ninmaifi - Vaguthu\nސުނާމީގައި ގެއްލުނު މީހުން ހޯދުން ހުއްޓާލަން ނިންމައިފި\nމިދިޔަ މަހުގެ 28 ވަނަ ދުވަހު އިންޑޮނޭޝިޔާގެ ރަށެއް ކަމަށްވާ ސުލަވެސީގެ މެދުތެރެއަށް ފުލުފުލުން އައި ބިންހެލުންތަކާއި، ފުރަތަމަ އައި ބިންހެލުމާ ގުޅިގެން އެރި ސުނާމީގައި ގެއްލުނު މީހުން ހޯދުން ހުއްޓާލަން އެގައުމުން ނިންމައިފިއެވެ.\nއިންޑޮނޭޝިއާގެ ކަމާބެހޭ ފަރާތްތަކުން ބުނާ ގޮތުގައި ގެއްލިފައިވާ މީހުން ހޯދުމުގެ މަސައްކަތް މިމަހުގެ 11 ވަނަ ދުވަހު ހުއްޓާލާނެ ކަމަށެވެ. ބިންހެލުމާއި ސުނާމީގައި ވީނުވީއެއް ނޭނގި ގެއްލުނު މީހުންގެ އަދަދު 200 އަށް ވުރެން މައްޗަށް އަރައެވެ.\nސުނާމީގެ ސަބަބުން ގެއްލުނު މީހުންގެ ހަށިތަށް މިހާރު ވަރަށް ބޮޑަށް ހަލާކުވެފައި ވާނެ ކަމަށް ލަފާ ކުރެވޭތީ ބަލި މަޑުކަމެއް ފެތުރިދާނެ ކަމުގެ އިންޒާރު އެގައުމުގެ ސިއްހީ އިދާރާތަކުން މީގެ ކުރިން ދީފައެވެ.\nއިންޑޮނޭޝިއަށް ރެކްޓަރ މިންގަޑުން 7.5 ގެ ބާރު މިނުގައި އައި ބިންހެލުމާއިއެކު އުފެދުނު ސުނާމީގެ ސަބަބުން ވެއްޓިފައިވާ އިމާރާތްތަކުގެ ދަށުގައި އަދިވެސް މަރުވެފައިވާ އެތައް ބަޔަކު ތިބޭނެ ކަމަށް ލަފާކުރެވޭ އިރު ބިންހެލުމާއި ސުނާމާއީއާއި ގުޅިގެން މަރުވި މީހުންގެ އަދަދު 1650 އަށްވުރެ މައްޗަށް ވަނީ އަރާފައެވެ. ސީރިއަސް އަނިޔާ ލިބިފައިވާ މީހުންގެ އަދަދު 3000 އަށްވުރެ މައްޗަށް އަރައެވެ.\nބިންހެލުމާއި ސުނާމީގެ ސަބަބުން ގެދޮރު ގެއްލިފައިވާ މީހުންގެ އަދަދު ވެސް ދޮޅުލައްކަ އަށް ވުރެ ގިނައެވެ. ބިންހެމާއި ސުނާމީގެ ސަބަބުން އިންޑޮނޭޝިޔާގެ ޕާލޫ ގައި ދިރިއުޅޭ ފަރާތްތަކަށް ކާބޯތަކެތި ލިބުމުގައި ވަނީ ދަތި ތަކާއި ކުރިމަތިވެފައެވެ. އެޤައުމުގެ ނޫސްތަކުން ބުނާ ގޮތުގައި ސުނާމީއަށްފަހު ރަށުތެރޭގައި ލޫޓްވުންވަނީ އާއްމުވެފައެވެ.


Nuhaggu mussandhikan kushakah hadhan vaki gaanooneh onnan jehey: MP Nasheed | Mihaaru\nޚަބަރު / މެމްބަރު މުހައްމަދު ނަޝީދު\nނުހައްގު މުއްސަނދިކަން ކުށަކަށް ހަދަން ވަކި ގާނޫނެއް އޮންނަން ޖެހޭ: ނަޝީދު\nރައްޔިތުންގެ މަޖިލީހުގެ ޖަލްސާއެއްގައި ކުޅުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދު ވާހަކަ ދައްކަވަނީ.---ފޮޓޯ: މަޖިލިސް\n04 މާޗް 2019 - 14:14\nNuhaggu mussandhi kan kushakah hadhan muhammaa majilihah husha alhaifi\nނަމަވެސް، އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހައްމާ) ގާނޫނުލްއުގޫބާތަށް ހުށަހެޅުއްވި އިސްލާހުގައި ވަނީ ނުހައްގު މުއްސަނދިކަން ހޯދައި ލިބިގަތުމަކީ ކުށެއްގެ ގޮތުގައި ކަނޑައަޅައިފަ އެވެ.\nބިލަށް ބަހުސް ކުރެއްވި ގިނަ މެމްބަރުން ވަނީ ނުހައްގު މުއްސަނދިކަން ހޯދައި ލިބިގަތުމަކީ ކުށެއްގެ ގޮތުގައި ކަނޑައަޅަން ތާއީދު ކުރައްވައިފަ އެވެ. އެކަމަކު، ބައެއް މެމްބަރުން ވިދާޅުވި ގޮތުގައި، މިހާރު ބިލް އޮތް ގޮތުން އެ ކުށް އެހާ ތަފްސީލްކޮށް ލިޔެފައެއް ނެތެވެ. އެހެންވެ، ބިލް ބަލައިގަތުމަށް ފަހު ކޮމިޓީ މަރުހަލާގައި ދިރާސާ ކުރާ އިރު، ބިލް އިތުރަށް ފުރިހަމަ ކުރަން މެމްބަރުން އެދިވަޑައިގެންނެވި އެވެ.\nމަޖިލިހުގެ ޖަލްސާގައި ނަޝީދު ވިދާޅުވީ ނުހައްގު މުއްސަނދިކަން ކުށަކަށް ހަދައި ތަފްސީލް ބިލެއް މީގެ އަހަރުތަކެއް ކުރިން މަޖިލިހަށް ހުށަހަޅުއްވާފައި ވިޔަސް، އެކިއެކި ސަބަބުތަކާ ހުރެ އެ ބިލް ފާސްވެފައި ނުވާ ކަމަށެވެ. ނަޝީދު ފާހަގަ ކުރެއްވި ގޮތުގައި ނުހައްގު މުއްސަނދިކަމަކީ ބައިނަލްއަގުވާމީ ކޮރަޕްޝަނާ ބެހޭ މުއާހަދާ ބުނާ ގޮތުން ކުށެކެވެ. އަދި އެންޓި ކޮރަޕްޝަން ކޮންވެންޝަންގައި ހުރި އުސޫލުތައް ރާއްޖޭގެ ގާނޫނީ ނިޒާމްގެ ތެރެއަށް އަންނަން ވާނީ ވަކި ގާނޫނެއްގެ ތެރެއިން ކަމަށް ވެސް ނަޝީދު ވިދާޅުވި އެވެ.\nނަޝީދު ވިދާޅުވީ ގާނޫނުލްއުގޫބާތުގެ ތެރެއަށް ނުހައްގު މުއްސަނދިކަން ހޯދުމުގެ ކުށް ލުމުން ވަރަށް ގިނަ ސުވާލުތަކަށް ޖަވާބު ނުލިބިދާނެ ކަމަށެވެ. އަދި ގާނޫނުލްއުގޫބާތަށް އިސްލާހު ގެންނަ ނަމަ، ގިނަ ސުވާލުތަކަކަށް ޖަވާބު ލިބެން ޖެހޭނެ ކަމަށް ވެސް ނަޝީދު ވިދާޅުވި އެވެ.\n"މިސާލަކަށް މިކަމަކީ ސިއްރިޔާތުގައި ހިނގާ ކަމެއް. މިކަމަކީ މަގާމުގައި ހުންނަ މީހެއްގެ ބާރުގައި ހުރެގެން އެމީހާ ކުރާ ކަމެއް. މިކަމަކީ އާއިލާ ވެސް ބޭނުންކޮށްގެން ކުރާ ކަމެއް، މިކަމަކީ ރުފިޔާ މުދަލަށް ބަދަލުކޮށްގެން ކުރާ ކަމެއް. މި ކަމަކީ ބޭރަށް މުދާ ގެންދެވޭ ގޮތަށް ކުރާކަމެއް. މިކަމަކީ ހެއްކަށާއި ހެކިންނަށް ނުފޫޒު ފޯރުވުމަށް ނުވަތަ ހުރި ލިޔުންތައް ބަދަލު ކުރުމަށް މަގުފަހި ކުރެވޭ ގޮތަށް ކުރާ ކަމެއް. މި ހުރިހާ ސަބަބު ތަކަކާހެދި ތަހުގީގެއް ކުރަން ކުށެއް ކުރިކަން ހޯދަން ވަރަށް އުނދަގޫ،" ނަޝިދު ވިދާޅުވި އެވެ.\nކޮރަޕްޝަން ކޮންވެންޝަން ބުނާ ގޮތުން ޖާއިޒް ގޮތުގައި ތިމާއަށް ލިބޭ އާމްދަނީން އުފެދޭ މުއްސަނދިކަމުގެ ތެރެއަށް ބަޔާން ކޮށްނުދެވޭ ފަދަ ކުއްލި މުއްސަނދިކަމެއް އައިސް، އެއީ ކިހިނެއް ލިބުނު މުއްސަނދިކަމެއްކަން ބަޔާންކޮށް ނުދެވޭ ކަމަށް ވަނީ ނަމަ އެއީ ކޮރަޕްޝަންގެ ކުށެއް ކަމަށް ބަލާ ކަމަށް ނަޝީދު ވިދާޅުވި އެވެ.\nމަގާމުތަކުގައި ތިބޭ މީހުންގެ މާލީ ބަޔާނުގެ ވާހަކަ އާއި މަގާމުގައި ހުރެގެން މާލީ ބަޔާން ހުށަހަޅަމުން ދިއުމާއި މަގާމުން ވަކިވުމަށް ފަހު މާލީ ބަޔާން ހުށަހެޅުމަކީ ކޮރަޕްޝަން ކޮންވެންޝަނުން ލާޒިމް ކުރާ ކަންކަން ކަމަށް އޭނާ ވިދާޅުވި އެވެ. އެކަމަކު، ގާނޫނޫލްއުގޫބާތަށް ހުށަހެޅި އިސްލާހުގައި މިފަދަ ވާހަކަތައް ބަޔާންކޮށްފައި ނުވާ ކަން ވެސް ނަޝީދުގެ ވާހަކައިގައި ފާހަގަ ކުރެއްވި އެވެ.\n"ދަންނަވާލަން ބޭނުން ވަނީ ހަމައެކަނި ކުށަކަށް ހަދާލުމަކުން ނުކުންނަ މައްސަލަތައް ގިނަވާނެ އޭގެން ލިބޭ ހައްލުތަކަށް ވުރެ ބޮޑަށް. ނަމަވެސް، އެއާއެކުގައި ތިމާގެ ހުރިހާ ކަމާކާ އެއްކޮށް، އޭގެ ޒާތުގައި އޮންނަ ވަކި ގާނޫނެއް އައުމޭ އެންމެ ބުއްދިވެރި ގޮތަކަށް ވާނީ،" ނަޝީދު ވިދާޅުވި އެވެ.\nރައްޔިތުންގެ މަޖިލިސް މެމްބަރު މުހައްމަދު ނަޝީދު އެންޓި ކޮރަޕްޝަން ކޮމިޝަން ޓްރާންސްޕޭރެންސީ މޯލްޑިވްސް މަޖިލީހުގެ މެމްބަރުން ކޮރަޕްޝަން ރާއްޖެ ކޮރަޕްޝަން ގާނޫނުލް އުގޫބާތު\nމި މީހުން އަމިއްލައަށް މި މީހުންގެ ސޯޓު ބާލާނެތަ؟\nކުރިން2008ރަށްޔަތުން އަޅުވެތިކުރީ ޖީއެސްޓީ ނަގައިގެން މިހާރު2019 މަޖްލިސްގެ ބާރު ލިބިއްޖެއްޔާ ކުރާމަސައްކަތުން އިތުރު ޖިޒީނަގާނެވާހަކަ މިހާރުރައްޔަތުން އަޅުވެތިމިކުރަނީ ރަށްޔަތުން ވޯޓްލައިގެން ހޮވާމީހުން ވިސްނާލަށްވާ މުޅިސަރުކާރު މިހިންގަނީ ރަށްޔަތުން އަތުންނަގާ ފައިސާއިން ލަދުން ބޯހަލާކު މުޅިން ހިހޫތަނުން ކާލާ މީހުން މިއުޅެނީ ރަށްޔަތުން ވިސްނަންވީ މިވެރިން މިކިޔާ ލަވަޔަށް ނުނަށްންވީ ދިމާލައް ނޫނޭ ބުނަންވީ މެޖޯރިޓީ ނުދެއްވާންވީ\nއެއްކަމެއް ނުކޮށް، ކަލޭ ކަހަލަ މީހުން މަޖިލީހުން ބޭރު ކުރަންވީ. ކޮންމެ އިންތިހާބަކާ ދިމާކޮށް މިކަހަލަ ކޮންމެސް މޮޅުވާހަކައަކުން ރައްޔިތުން ލޮލުގަ އަދުން އަޅުވަނީ. ތިކަން ކުރަން ބޭނުންނަމަހީ މިހާރު ތިކަން އޮންނާނީ ކޮށްފަ. އެހެންވީމަ ކަލޭކަހަލަ އެތައްބަޔަކު އެބަޖެހޭ މިފަހަރު ތިތަނުން ނެރެން.\nމިފަހަރު މީނާ ކުރިމަތި ނުލައްވަނީތޯ، ޕީޕީއެމް އިން ޓިކެޓް ނުދިނީމަ. ކިހިނެތްބާ ވެގެން މިއުޅެނީ.\nނުހައްގުން މުއްސަނދި ވުމަކީ ކޮބާ؟؟؟\n"އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހައްމާ) ގާނޫނުލްއުގޫބާތަށް ހުށަހެޅުއްވި އިސްލާހުގައި" މިއީ މުހައްމާ ހުށަހެޅި އިސްލާހެއް ނޫނޭ. ކިއެއްތަ މިއީ ސަރުކާރުން ހުށަހެޅި އިސްލާހެއް. ސަރުކާރުގެ ފަރާތުން މުހައްމާ ހުށަހެޅީ. މިހާރު އިހަވަންދޫ ކުދިން ބުނާޏެ ދޯ މެމެންގެ މެމްބަރު ވެސް އިންތިޚާބު ކައިރިވީމަ ހާދަހާވާ މޮޅު ގާނޫނު އެބަހުށަހަޅައޭ.\nމަޖިލިސް އިންތިހާބަށް ޖައްސާ ސްޓަންޓް. މަޖިލީހުގަ ތިބި ގިނަ މެންބަރުން ނުހޮވޭނެ މިފަހަރު\nޙައްޤު ގޮތުގައި ދެތިން ހަތަރު މިލިޔަނަށް ތިޔަ ޤާނޫނުގެ ޑްރާފްޓް ހައްދަވައިދެއްވުންއެދެން.


ޑޮކްޓަރ އަޙްމަދު ރާޒީ އަވަހާރަވުމުގެ ހިތާމާގައި އެމް.ޑީ.ޕީ އިން ބައިވެރިވުމުގެ ގޮތުން ނެރޭ ނޫސް ބަޔާން – Maldivian Democratic Party\nޑޮކްޓަރ އަޙްމަދު ރާޒީ އަވަހާރަވުމުގެ ހިތާމާގައި އެމް.ޑީ.ޕީ އިން ބައިވެރިވުމުގެ ގޮތުން ނެރޭ ނޫސް ބަޔާން\nޑޮކްޓަރ އަޙްމަދު ރާޒީ ހިތުގެ އާލާސްކަންފުޅެއްގައި ރޭގެ ވަގުތެއްގައި އަވަހާރަވުމާއި ގުޅިގެން އެކަމުގެ ފުންހިތާމާގައި ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) އިން ބައިވެރިވަމެވެ. އަދި މި ހިތާމަވެރި ވަގުތުގައި އެ މަރުޙޫމްގެ އާއިލާއަށް ވަރަށް އިޚްލާޞްތެރިކަމާއެކު ތައުޒިޔާ ދަންނަވަމެވެ.\nޑޮކްޓަރ އަޙްމަދު ރާޒީ އަކީ މެޑިކަލް ޑޮކްޓަރުކަން ކިޔަވައި ވިދާޅުވުމަށްފަހު ދިވެހިރާއްޖެއަށް ވަރަށް ގިނަގުނަ ޚިދުމަތްތަކެއް ކޮށްދެއްވާފައިވާ ވަރަށް އަގުހުރި ދިވެހި ދަރިއެކެވެ. އަމަނިކުފާނުގެ ސިއްޙީ މަތިވެރި ޚިދުމަތްތައް ލިބިފައިނުވާ ދިވެހި އާއިލާއެއް މަދުން ނޫނީ ނުވާނޭކަމަށް ޤަބޫލުކުރެވެއެވެ. އެމަނިކުފާނަކީ ރާއްޖޭގެ އެންމެ ގިނަދުވަސްވީ މެޑިކަލް ޑޮކްޓަރުންގެ ތެރޭގައި ހިމެނިވަޑައިގަންނަވާ ބޭފުޅެކެވެ.\nއިންދިރާ ގާންދީ މެމޯރިއަލް ހޮސްޕިޓަލް (އައި.ޖީ.އެމް.އެޗް) ގެ މަތީ މަޤާމުތަކެއް ފުރުއްވާފައިވުމުގެ އިތުރުން ޑޮކްޓަރ އަޙްމަދު ރާޒީ ވަނީ ޑަޔަބެޓީސް އެސޯސިއޭޝަން އޮފް ދަ މޯލްޑިވްސްގެ ޗެއާރމަންކަން ކުރައްވައި، ސިއްޙީ ހޭލުންތެރިކަން އިތުރުކުރުމުގެ ރޮނގުން ގިނަގުނަ އަމަލީ މަސައްކަތްޕުޅުތަކެއް ވެސް ކުރައްވާފައެވެ. އަދި ހަމަ އެފަދައިން އެމަނިކުފާނަކީ އިންސާނީ ޙައްޤުތަކަށް މަސައްކަތްކުރެއްވި އިންސާފުވެރި އަދި އޯގާތެރި ޚިދުމަތްތެރިއެކެވެ.\nޑޮކްޓަރ އަޙްމަދު ރާޒީގެ ފުރާނަ ފުޅަށް ސުވަރުގޭގެ ދާއިމީ ނިޢުމަތް ލެއްވުމަށް ދުޢާކުރާ ހިނދު، އެމަނިކުފާނުގެ އާއިލާއަށް ކެއްތެރިކަން މިންވަރުކުރެއްވުމަށް ދުޢާ ދަންނަވަމެވެ. އާމީން.\n10 އޭޕްރިލް 2014


މެޕްސް ކޮލެޖާއި އޭ.އައި.ބީ އާ ދެމެދު އެއްބަސްވުމެއްގައި ސޮއިކޮށްފި މެޕްސް ކޮލެޖާއި އޭ.އައި.ބީ އާ ދެމެދު އެއްބަސްވުމެއްގައި ސޮއިކޮށްފި\nމެޕްސް ކޮލެޖާއި އޭ.އައި.ބީ އާ ދެމެދު އެއްބަސްވުމެއްގައި ސޮއިކޮށްފި\nމެޕްސް ކޮލެޖާއި އޮސްޓްރޭލިއަން އިންސްޓިޓިއުޓް އޮފް ބިޒިނަސް (އޭ.އައި.ބީ) އާ ދެމެދު އެފިލިއޭޝަން އެއްބަސްވުމެއްގައި ސޮއިކޮށްފިއެވެ.\nމެޕްސް ކޮލެޖްގައި އޮތް ރަސްމިއްޔާތެއްގައި މި އެއްބަސްވުމުގައި ސޮއި މެޕްކޮލެޖްގެ ފަރާތުން ސޮއި ކުރެއްވީ، އެ ކޮލެޖްގެ ރެކްޓަރ އަލްފާޟިލް އަޙްމަދު އަލީއެވެ. އަދި އޮސްޓްރޭލިއަން އިންސްޓިޓިއުޓް އޭ.އައި.ބީގެ ފަރާތުން ސޮއި ކުރެއްވީ އެ އިންސްޓިޓިއުޓްގެ މާރކެޓިންގ ޑިރެކްޓަރ ޖޮއެލް އަބްރަހަމްއެވެ.\nނޫސްވެރިންނަށް މައުލޫމާތުދެއްވަމުން މެޕްސް ކޮލެޖްގެ ރެކްޓަރ އަލްފާޟިލް އަޙްމަދު އަލީ ވިދާޅުވީ، އޭއައިބީއާއި އެކު ސޮއި ކުރެވުނު މި އެއްބަސްވުމުގެ ދަށުން އޭއައިބީއިން ހިންގާ ބިޒްނަސް މެނޭޖްމެންޓްގެ ދާއިރާގެ ބެޗްލާރސް ޑިގްރީ ކޯހާއި، މާސްޓާރގެ ޕްރޮގްރާމްތައް އަންނަ އަހަރުން ފެށިގެން މެޕްސް ކޮލެޖުން ކިޔެވުމުގެ ފުރުސަތު ހުޅުވިގެންދާނެކަމަށެވެ.\nއަދި ރާއްޖޭގައި ތިބެގެން ހެޔޮއަގުގައި ކިޔެވުމުގެ ފުރުސަތު ރާއްޖޭގެ ދަރިވަރުންނަށް ލިބިގެން ދިޔުމަކީ މެޕްސްކޮލެޖަށާއި، މުޅި ރާއްޖޭގެ މަތީ ތައުލީމަށް ލިބިގެންދިޔަ ކުރިއެރުމެއްކަމަށް ގަބޫލުކުރައްވާ ކަމަށެވެ.\nމި ރަސްމިއްޔާތުގައި އޭއައިބީގެ ފަރާތުން އަންނަ އަހަރު ފެށުމަށް ހަމަޖެހިފައިވާ ކޯސްތަކާއި ބެހޭ އެކި މައުލޫމާތު މެޕްސްކޮލެޖްގެ ދަރިވަރުންނާވަނީ ހިއްސާކޮށްފައެވެ.